
Cuvânt înainte 


Sfântul loan Gură de Aur este cel căruia istoria Bisericii Universale i-a consacrat 
un loc privilegiat în sânul său, Răsăritul readucându-l în permanenţă în amintire 
prin săvârşirea liturghiei alcătuite de el, iar Apusul cinstindu-l cu aşezarea 
moaştelor sfântului în cel mai de seamă loc al său, în preajma bazilicii Sfântului 
Petru din Roma. Obişnuiţi ca Sfântul loan să fie cel care ne poartă, prin liturghia 


sa, către înălțimile divine, ne va fi greu să acceptăm imaginea ultimă pe care o 
oferă istoria vieţii sale, imaginea unui om măcinat de boală şi forţat de soldați să 
parcurgă pe jos calea către locul de exil. 


De aceea, relatarea vieţii lui loan ne pune în situația de a căuta o explicaţie pentru 
orbirea contemporanilor săi. Pentru Dumnezeu, probabil, explicaţia este mai 
simplă: până să primească, după moarte, slava Bisericii, lui loan i-a fost dăruit 
privilegiul ca viaţa să îi fie asemenea lui Hristos, Cel Căruia I-a închinat întreaga 
sa existenţă; Gură de Aur a vorbit „cu putere” înaintea oamenilor, iar aceştia au 
căutat să-l piardă, a slujit neobosit Bisericii, însă „ai săi”, clericii creştini ai vremii, 
„nu l-au primit” şi s-au folosit de mai marii lumii spre a-l obliga să poarte crucea 
exilului. 


Istoria cu încheiere martirică a vieţii lui loan începe în Antiohia, în jurul anului 
350, unde se naşte într-o familie influentă, ca fiu al funcţionarului imperial 
Secundus şi al Anthusei, cea care va rămâne văduvă la vârsta de douăzeci de ani, 
fără să se mai recăsătorească vreodată. Cu un destin aproape identic cu cel al 
mamei episcopului Augustin din Hippona, Sfânta Monica, creştina evlavioasă 
Anthusa este cea care îşi călăuzeşte fiul către o educaţie în urma căreia să aibă 
parte de valorile cele mai de seamă ale vieţii culturale şi spirituale. În privinţa 
culturii, loan este îndrumat să urmeze o pregătire în arta oratorică (aşa cum s-a 
întâmplat şi cu Augustin), care reprezenta în epocă cea mai înaltă treaptă a 
educaţiei unui tânăr, mai ales că oferea posibilitatea unei realizări profesionale 
remarcabile în domeniul juridic. 


În această privinţă a beneficiat, datorită sacrificiilor materiale îndurate de mama sa, 
de frecventarea şcolii unui retor renumit, Libanios, unde l-a avut coleg pe un alt 
viitor episcop, Theodor din Mopsuestia. Deşi ajunsese să stăpânească arta retorică 
în mod strălucit, profesiunea de avocat nu o va practica decât pentru o scurtă 
perioadă de timp, suficient pentru ca mai apoi să regrete că nu a mers imediat pe 
calea monahismului, aşa cum o făcuse prietenul său, Sfântul Vasile cel Mare. 


Succesul educaţiei retorice va fi încununat de frumuseţea predicilor sale, motiv 
pentru care posteritatea îi va adăuga supranumele „Gură de Aur” (Chrysostom), 
ceea ce nu s-a mai întâmplat în istoria Bisericii decât în cazul unui episcop de 
Ravenna, Petru Chrysologul (Cuvânt de Aur, 380-450). 


Tot sub influența mamei sale, cea care i-a acordat prima instrucţie religioasă, 
tânărul loan va căuta să-şi însuşească credinţa la un nivel superior, atât moral, prin 
viaţa monahală, cât şi intelectual, prin însuşirea cunoştinţelor teologice. Astfel, la 


doi ani după primirea botezului în anul 372 (în acea epocă botezul era 
preponderent administrat la vârstă adultă, după o perioadă de catehumenat), loan 
devine monah, întârzierea de doi ani, după cum el însuşi va mărturisi, a fost 
cauzată numai de rugămintea stăruitoare a mamei de a nu fi lăsată singură până la 
moartea sa, survenită în 374 sau 375. 


La mănăstirea în care intrase îl va avea ca mentor pe Diodor din Tars, 
întemeietorul „şcolii antiohiene”, unde se propunea o interpretare spirituală a 
Bibliei însoțită de respectarea strictă a doctrinei creştine orthodoxe stabilite la 
Conciliul din Niceea. loan se va adânci în studiul Scripturii, pe care îl va însoţi 
timp de doi ani cu o viaţă ascetică severă într-o grotă din apropierea Antiohiei, 
unde îşi va pierde pentru tot restul vieţii sănătatea. 


În anul 381 este numit de episcopul Meletie ca diacon în episcopia Antiohiei, iar 
după cinci ani, succesorul acestuia, episcopul ulterior canonizat, Flavian, menţionat 
elogios şi în omiliile din acest volum, îl numeşte preot, slujire pe care şi-o va 
menţine timp de aproape doisprezece ani, fiindu-i încredinţată şi misiunea de a 
rosti predici. 


În această perioadă, în care loan Gură de Aur a rostit circa 700 de predici, a avut de 
înfruntat tulburările pricinuite de apariţia şi amplificarea ereziilor, cât şi conflictul 
politic dintre Antiohia, capitală a provinciilor Imperiului Bizantin din Orientul 
Apropiat, şi autoritatea imperială din Constantinopol. Conflictul a culminat în anul 
397 cu revolta înfrântă a antiohienilor, cărora loan şi episcopul Flavian le-au venit 
în ajutor. 


În acelaşi an, la Constantinopol, murea arhiepiscopul Nectarie, lăsând neocupat un 
loc de episcop ce făcea obiectul intereselor politice şi religioase, antrenând 
confruntări între diferitele facțiuni religoase din Imperiu. Prins fără voia sa în jocul 
unor asemenea interese, preotul loan din Antiohia, renumit pentru predicile sale, 
este atras printr-un vicleşug să descindă în Constantinopol, căci, altminteri, el nu 
şi-ar fi părăsit oraşul natal şi comunitatea pe care o slujea, nefiind mânat de dorinţa 
de a ocupa funcţii înalte. Cel care I-a atras pe loan în această cursă a fost Eutropiu, 
ministrul împăratului Arcadius, urmărind ca, prin numirea unui antiohian ca 
arhiepiscop să diminueze influenţa episcopului Teofil al Alexandriei, care avea şi 
el un candidat pentru funcţia arhiepiscopală. 


În cele din urmă, la 28 februarie 398, loan este întronat ca arhiepiscop al 
Constantinopolului, hirotonit de însuşi episcopul Teofil al Alexandriei, însă numai 


sub constrângerea deciziei imperiale, căci, după această numire, va fi unul dintre 
cei mai mari duşmani ai noului arhiepiscop de Constantinopol. 


Pe parcursul anilor de episcopat, între anii 398 şi 404, loan Gură de Aur şi-a pus în 
valoare calitățile pe care le manifestase mai înainte ca preot al episcopiei din 
Antiohia. Astfel, în acest interval de timp, elaborează circa 500 de omilii şi câştigă 
admiraţia credincioşilor din Constantinopol, venită, pentru un timp, inclusiv din 
partea împărătesei Eudoxia. În predicile sale va apăra cu deplină convingere 
orthodoxismul niceeo-constantinopolitan, de pe scaunul unde slujiseră pentru o 
bună perioadă de timp cinci episcopi care susținuseră erezia ariană. De asemenea, 
este implicat în acţiuni care vizau îmbunătățirea vieţii celor bolnavi, bătrâni şi 
săraci, înființând pentru aceştia case de adăpost şi continuând în acest fel nişte 
modalități de ajutorare introduse în Biserică de Sfântul Vasile cel Mare. 


Grija deosebită pentru aceste categorii de oameni o dobândise încă din perioada 
diaconatului său în Antiohia, unde fusese învestit cu misiunea ajutorării celor 
defavorizaţi. Ca ocupant al scaunului arhiepiscopal din capitala Imperiului, 
încurajează misionarismul în părțile teritoriului bizantin în care nu se răspândise 
creştinismul şi acționează în favoarea introducerii goților în Biserică, a căror 
migraţie îi adusese în preajma Constantinopolului. Prea puţin pătruns de spiritul 
imperial al cuceririi, loan le propune goților constituirea unei biserici autonome, cu 
preoţi numiţi din rândurile lor şi chiar cu slujbe religioase oficiate în limba proprie. 
Rigorismul moral impus de Sfântul loan Gură de Aur, pe care el însuşi îl adoptase 
prin practicarea unei discipline ascetice severe, va deveni cauza cea mai importantă 
a duşmăniei pe care i-o vor purta autoritățile politice şi religioase dintr-un oraş 
care, deşi dobândise de aproape şaptezeci de ani statutul de capitală a unui imperiu 
creştin, nu renunţase cu adevărat la un vechi laxism moral susţinut în continuare 
prin activităţile publice ale cetăţenilor. 


Mai mult decât atât, predecesorul lui loan, episcopul Nectarie, fusese unul dintre 
promotorii acestui stil de viaţă în Biserică. Astfel, loan se pronunţă împotriva 
luxului şi imoralităţii de care se făceau vinovaţi atât cei care formau aristocrația 
Imperiului, cât şi clericii, ori credincioşii din rândul poporului. Lipsit de tact 
politic, calitatea cea mai importantă pe care trebuia să o deţină un arhiepiscop aflat 
în preajma autorităților, loan Gură de Aur îşi îndepărtează de sine susţinătorii 
politici, împărăteasa Eudoxia, criticată implicit şi se pare, chiar în mod direct, 
pentru luxul casei imperiale, va deveni din admiratoarea sa unul din duşmanii cei 
mai înverşunaţi, iar Eutropiu, ministrul care îl adusese pe scaunul episcopal, îi va 
deveni, de asemenea, duşman, în momentul în care loan se opune deciziei de a 


desfiinţa dreptul de azil în biserică, prin care se prevedea încetarea urmăririi de 
către autorităţi a condamnaților refugiaţi într-o biserică. 


Fără sprijin politic, loan va deveni pradă uşoară a episcopului Teofil al 
Alexandriei. Pornind de la cazul călugărilor numiţi „Fraţii lungi”, condamnaţi de 
arhiereul alexandrin se pare, pe nedrept, ca fiind eretici, Teofil va reuşi să 
convoace în anul 403 un sinod în care loan este condamnat în urma unor capete de 
acuzare lipsite de temei şi caterisit cu consimțământul a 36 de episcopi, inclusiv a 
unora care îi erau subordonați în cadrul arhiepiscopiei din Constantinopol. Decizia 
trimiterii lui loan în exil este revocată de către împăratul Arcadius în acelaşi an 
403, temându-se de reacţia violentă a credincioşilor faţă de această hotărâre. 


loan nu va căuta însă să recâştige bunăvoința împăratului, proliferând acelaşi 
rigorism moral prin care era criticat stilul de viaţă al casei imperiale şi în perioada 
reînvestirii sale ca arhiepiscop de Constantinopol. De altminteri, la solicitarea 
adversarilor săi, conduşi de acelaşi Teofil al Alexandriei, i se contesta reînvestirea, 
care, potrivit lor, trebuia să fi fost făcută prin convocarea unui alt sinod. 


Pierzând cu totul sprijinul împăratului Arcadius, în 9 iunie 404 se ia decizia 
definitivă ca loan să fie depus din funcție şi este trimis sub escortă militară în 
Cucuson, oraş din Armenia provincie aflată la una din marginile Imperiului 
Bizantin. După o călătorie obositoare care a durat circa şaptezeci de zile şi pe 
parcursul căreia fusese întâmpinat cu ostilitate de mai toţi episcopii creştini, a avut 
parte de un tratament aspru de viaţă, pe care îl descrie în epistolele trimise de el în 
această perioadă prietenilor săi din Antiohia şi Constantinopol. Tocmai din pricina 
faptului că a continuat să participe la viaţa Bisericii şi în timpul exilului, atât prin 
epistole, cât şi prin vizitele pe care le primea din partea antiohienilor, în anul 407 
este strămutat într-un alt loc de exil, în orăşelul Pitiunta de pe ţărmul estic al Mării 
Negre. Deja cu sănătatea şubrezită de pe urma primei exilări, loan nu va reuşi să 
îndure şi această nouă călătorie la care era, ca şi prima dată, forțat de ostaşi să o 
facă pe Jos. Astfel, după trei luni de mărşăluire forțată, în ziua de 14 septembrie a 
aceluiaşi an 407, moare într-un sat din apropierea oraşului Comana, se pare, 
aducând pentru ultima dată slavă lui Dumnezeu. 


Papa Inocenţiu, căruia loan îi trimisese două epistole, reuşeşte să îl reabiliteze după 
cinci ani de la moartea sa, iar în anul 438 rămăşiţele sale pământeşti au fost aduse 
cu alai în Biserica Apostolilor din Constantinopol. Din 1 mai 1626, moaştele 
Sfântului loan Gură de Aur se regăsesc la Roma. l-au fost, de asemenea, 
consacrate zile de comemorare în calendarul creştin, fiind amintit în Biserica 


Ortodoxă, alături de Sfântul Vasile cel Mare şi Sfântul Grigore de Nazianz şi la 
sărbătoarea celor Trei Ierarhi. 


Opera rămasă de pe urma Sfântului loan Gură de Aur este foarte vastă, fără 
comparaţie printre părinţii creştini de limba greacă, egal fiindu-i sub acest aspect 
numai Fericitul Augustin, scriitor de limbă latină. 


Opera lui loan este compusă din tratate, cateheze, comentarii biblice, omilii la 
cărțile Vechiului şi ale Noului Testament, diverse cuvântări, epistole, precum şi 
cărți de cult, dintre care cea mai celebră, rămâne, fără îndoială, „Slujba Sfintei 
Liturghii”, după care se oficiază liturghia în cea mai mare parte a Bisericii 
Ortodoxe. Majoritatea acestor scrieri sunt la origine predici susţinute de loan în 
Antiohia şi Constantinopol. Aceste predici erau consemnate de persoane 
specializate care efectuau funcția de tahigrafi, iar apoi, înaintea editării acestora, 
erau revăzute de către loan. Cum majoritatea scrierilor din epocă erau elaborate 
prin dictare şi lecturate cu voce tare, faptul că scrierile lui loan au la origine 
discursuri susținute în Biserică nu le situează mai prejos faţă de tratatele religioase 
redactate numai spre a fi citite. Dimpotrivă, strălucita artă retorică pe care o 
stăpânea cel supranumit Gură de Aur conferă scrierilor sale o frumuseţe aparte, şi, 
datorită faptului că loan avea de fiecare dată în vedere şi viața morală a 
credincioşilor cărora le predica, sunt evidenţiate corelaţiile existente între 
învăţătura creştină şi viaţa creştină. Astfel, lecturarea scrierilor lui loan nu lasă 
impresia unui dogmaticism pur şi steril, străin vieţii de credinţă, pe care o poate 
resimţi cititorul tratatelor teologice pure. 


Scrierile lui loan ating mai toate aspectele vieţii morale şi pastorale, ajungând până 
la comentarea practicilor vieţii cotidiene, urmăresc interpretarea cărţilor din 
Vechiul Testament cel mai mult folosite în Biserică, elogiază personalitatea multor 
personaje biblice, a sfinților şi a contemporanilor săi de seamă, se opresc asupra 
învățăturilor fundamentale ale Bisericii şi apără orthodoxia creştină de asaltul 
ereziilor foarte numeroase din epocă. 


Din cea din urmă categorie de subiecte ale predicilor sale fac parte şi cele cinci 
discursuri prezente în acest volum, fiind cunoscute ca predici contra anomeenilor. 
Anomeeni, ceea ce se vede după chiar numele cu care sunt desemnaţi, provenit din 
grecescul anomoios (nu de aceeaşi), referindu-se la doctrina ariană că Fiul nu este 
de aceeaşi ființă cu Tatăl, constituiau o sectă desprinsă din curentul arian. Această 
desprindere a avut loc în urma persecuției împotriva arienilor întreprinsă de 
împăratul Toodosie. 


Secta l-a avut ca reprezentant cel mai important pe Eunomiu din Cyzic, împotriva 
căruia s-au ridicat mulţi teologi ai timpului (Vasile cel Mare, Grigore de Nyssa, 
Didim din Alexandria, Apolinarie de Laodiceea şi Theodor din Mopsuestia). 
Anomeeni introduceau, în plus față de arianismul propriu-zis, ideea că 
subordonarea Fiului față de Tatăl se manifestă chiar la nivelul esenței acestora. 
Astfel, esenţa lui Dumnezeu Tatăl era socotită „faptul de a fi nenăscut”, atribut 
care, prin punerea în aplicare a unei sofistici care avea la bază logica aristotelică, în 
mod evident, nu putea fi acordat şi esenței celui născut din EI, Fiului. Se ajungea, 
în acest fel, la concluzia că Fiul nu putea împărtăşi aceeaşi fiinţă cu Tatăl. Această 
logică simplistă, care eluda o verificare a teoriei pe baza textelor biblice, a avut 
succes în rândul mulţimii. 


Poate tocmai din cauza acestui succes al ereziei în rândul mulțimii, primele două 
dintre predicile consacrate combaterii anomeenilor nu se opresc asupra 
implicaţiilor doctrinare ale teoriei, ci tratează preponderent atitudinea spirituală 
care trebuie adoptată faţă de un Dumnezeu situat dincolo de posibilitatea omului de 
a-l cuprinde cu mintea, ori, în alţi termeni, faţă de un Dumnezeu Incomprehensibil. 
Descrierea acestei atitudini, pe care loan o vede prezentă în spiritul şi în scrierile 
autorilor Scripturii, consacră predicilor despre Incomprehensibil un loc aparte între 
celelalte opere ale lui loan Gură de Aur, poate chiar şi printre toate lucrările care 
alcătuiesc literatura patristică. Acest loc singular, dezvăluit pentru prima dată de 
către Rudolf Otto, se datorează faptului că loan ajunge prin analizarea trăirii fricii 
de Dumnezeu la fondul comun al omenirii în ceea ce priveşte resimţirea intrării în 
contact cu divinitatea inexprimabilă. Surprinderea acestei trăiri universale de către 
loan Gură de Aur, desemnată de cercetătorul german ca niysterium tremens- 
dum, atestă profunzimea cunoaşterii vieţii spirituale pe care o etalează în aceste 
predici. 


Nu mai puţin, iar acest lucru se vede în special în ultimele trei discursuri, loan 
dovedeşte o stăpânire abilă a argumentaţiei teologice. Fundamentul acestei 
argumentaţii, spre deosebire de anomeeni pe care îi combate, îl constituie 
interpretarea textelor sacre, iar puterea de convingere este susținută de uşurinţa cu 
care se foloseşte de tehnicile retorice. Astfel, predicile consacrate descrierii 
necunoaşterii lui Dumnezeu pun în valoare întreaga personalitate a Sfântului loan 
Gură de Aur, a cărei strălucire s-a datorat atât virtuţilor sale spirituale, cât şi 
virtuţilor dovedite în rostirea cuvintelor. 


(Despre necunoaşterea lui Dumnezeu - Traducere din limba greacă, cuvânt 
înainte şi comentarii: Walther Alexander Prager, Editura Herald, Bucureşti) 


Omilia 1 - Despre necunoaşterea lui Dumnezeu împotriva anomeenilor, 
cuvântarea întâi, rostită în timpul plecării episcopului 


Cum se face că, iată, păstorul nu este prezent, iar turma se menţine cu tărie în cea 
mai desăvârşită ordine? Izbânda păstorului chiar aceasta este, ca turma să-şi arate 
deplina străduință nu numai când el este de faţă, dar şi când el este plecat, în 
privinţa animalelor lipsite de rațiune, când nu este prezent cel care le mână la 
păşune, este necesar să fie închise în staul, căci altfel, fără călăuză, vor fi gata să 
iasă spre a se lăsa pierdute într-o lungă rătăcire. Însă nimic asemănător în ce vă 
priveşte, de vreme ce, fără să fie prezent păstorul, aţi sosit în ordine desăvârşită la 
păşunile rânduite vouă. 


Mai mult decât atât, este prezent şi păstorul, chiar dacă nu în carne şi oase, ci prin 
rodul lucrării sale şi chiar dacă nu vă este în preajmă cu trupul, este aici prin buna 
ordine în care se află turma sa. De aceea şi eu cu atât mai mult îl admir şi mă bucur 
că a avut puterea să vă insufle o asemenea străduinţă. Căci şi pe un comandant de 
oşti îl preţuim cel mai mult când, fără să fie prezent, trupele sale se găsesc in 
ordine, în acelaşi chip se referea şi Pavel la ucenicii săi când spunea: „Drept aceea, 
iubiții mei, după cum m-aţi ascultat întotdeauna, nu numai când eram de faţă, ci 
cu atât mai mult în absenţa mea” (Fil. 2, 12). 


De ce „cu atât mai mult în absenţă”? Deoarece, câtă vreme păstorul este prezent, 
dacă lupul s-ar năpusti asupra turmei, ar fi alungat cu uşurinţă din preajma 
oilor, în schimb, când nu este nimeni să le apere, turmele vor fi cuprinse de 
cumplitul zbucium al spaimei. Mai mult decât atât, cel ce se află cu turma va 
împărți cu ea răsplătirile pentru străduință, însă nefiind acolo, lasă să se arate 
limpede propria lor izbândă. Aceste cuvinte vi le rosteşte deopotrivă şi învățătorul 
vostru acum plecat, fiindcă nu îi vede pe însoțitorii lui de acolo care îi stau în 
preajmă la fel de bine cum vă are în faţa ochilor săi pe voi, chiar dacă sunteţi 
departe de el. 


Îi cunosc iubirea sa mistuitoare, înflăcărată, caldă şi de nestăvilit, care îşi are 
rădăcinile în cea mai mare profunzime a cugetului său şi de care se îngrijeşte cu 
cea mai aprinsă străduință, într-adevăr, el ştie cu temeinicie că iubirea este 
rădăcina, izvorul şi maica oricărui bine şi că fără ea nimic din celelalte nu ne 
este de vreun folos. Iubirea este chipul propriu pe care îl poartă ucenicii 
Domnului, pecetea robilor lui Dumnezeu, semnul după care sunt recunoscuţi 
apostolii: „întru aceasta vor recunoaşte toţi că sunteţi ucenicii mei”, Întru ce? A 
vorbit cumva despre minunea învierii morților, despre vindecarea leproşilor ori 


despre alungarea demonilor? Nicidecum, căci el spune, lăsându-le deoparte pe 
acelea: „Întru aceasta vor recunoaşte toți că sunteţi ucenicii mei, dacă veţi avea 
dragoste unii faţă de alții” (n. 13, 35). Căci unele ca acelea sunt numai daruri ale 
harului venit de sus, pe când iubirea este izbânda străduinţei omeneşti. Şi, 
îndeobşte, noblețea cuiva nu iese la iveală prin darurile primite de sus, cât mai 
degrabă prin izbânzile obţinute cu propriile sale eforturi. Pentru aceasta a spus 
Hristos că ucenicii săi nu sunt recunoscuţi după minunile înfăptuite, ci după 
dragoste. Dacă iubirea este prezentă, celui ce a dobândit-o nu îi lipseşte nici o 
parte din filosofie, ci deţine întreaga virtute, desăvârşită şi perfectă, în timp ce 
fără iubire omul este lipsit de orice bine. De aceea şi Pavel o înalță şi o slăveşte 
prin cuvântul său; ba s-ar putea spune că nici măcar laudele sale nu ajung să fie pe 
măsura înălțimii proprie iubirii. 


Căci ce ar putea să-i fie egal, câtă vreme iubirea cuprinde laolaltă profeţii şi 
întreaga Lege şi fără de care nici credinţa, nici cunoaşterea, nici ştiinţa misteriilor 
şi nici chiar martiriul sau orice altceva nu-l va putea mântui pe cel care le va fi 
dobândit? Şi pentru că „de aş da trupul meu ca să fie ars, iar dragoste nu am, 
nimic nu-mi foloseşte.” (| Cor. 13, 3). 


Şi altundeva iarăşi, urmărind să dea de înţeles că dragostea este mai mare decât 
orice şi că este cel mai de seamă bine, [acelaşi] a spus: „Cât despre proorocii - 
vor dispărea, darul limbilor va înceta, cât despre cunoaştere - va dispărea; 
rămân însă acestea trei: credinţa, nădejdea şi dragostea, iar mai mare decât 
toate este dragostea.” (| Cor. 13, 8 şi 13). 


Nu este o simplă întâmplare că cercetarea noastră s-a oprit şi asupra acestui cuvânt 
despre iubire. Nu-i greu de înţeles că profeţiile vor dispărea şi darul limbilor va 
înceta. Cu siguranţă, nu va putea sta cu nimic în calea predicării învăţăturii noastre 
faptul că nişte haruri oferite nouă numai pentru un timp spre folosire se vor sfârşi 
cândva. lată, bunăoară acum, când nu există vreo profeție şi nici vreun dar al 
limbilor, predicarea credinţei nu este pusă în încurcătură, în schimb, încetarea 
cunoaşterii este într-adevăr un lucru care ne solicită cercetarea. După ce s-a spus: 
„cât despre profeţii vor dispărea, darul limbilor va înceta” este adăugat: „cât despre 
cunoaştere va dispărea”. Şi dacă se cuvine să înceteze cunoaşterea, atunci starea 
noastră tinde să devină nu mai bună, ci mai rea, fiindcă, o dată lipsiţi de 
cunoaştere, am pierde până şi putinţa de a fi oameni pe de-a-ntregul. 


Se spune: „Teme-te de Dumnezeu şi păzeşte toate poruncile Lui, căci acesta-i 
chipul în care devii în întregime om” (Ecc. 12, 13). Dacă e adevărat că omul este 
om în acest chip, al temerii de Dumnezeu, iar teama provine din cunoaştere, atunci, 


câtă vreme cunoaşterea se cuvine să dispară, după cum spune Pavel, urmează că, în 
cazul în care nu va exista cunoaştere, vom pieri cu totul şi nu ne vom afla într-o 
condiție mai bună decât cea a fiinţelor lipsite de cunoaştere, dimpotrivă, într-una 
cu mult mai rea. Căci numai în această privinţă le suntem superiori, în timp ce sub 
toate celelalte aspecte care ţin de trup ne biruiesc, fiindu-ne cu mult deasupra. 


Care să fie, aşadar, lucrul gândit de Pavel în legătură cu care spune: 
„cunoaşterea va dispărea”? El nu spune aceasta despre cunoaşterea totală, ci 
despre cea parţială, vorbind despre apariţia unui moment de oprire a înaintării către 
o stare mai bună, în aşa fel încât cunoaşterea parţială o dată dispărută să nu mai fie 
parţială, ci deplină. După cum vârsta copilăriei sfârşeşte fără ca fiinţa să treacă în 
neant, ci prin creşterea în vârstă şi atingerea stării de bărbat desăvârşit, tot astfel se 
petrec lucrurile şi în privinţa cunoaşterii. 


Pavel vrea de fapt să spună că această cunoaştere mică nu va mai fi mică îndată 
ce va deveni mare. Acesta este înţelesul cuvântului „a dispărea” şi în continuare 
ni-l va înfăţişa mai precis. Pentru a se înţelege că dispariția nu înseamnă pieire 
totală, ci sporirea şi creşterea cunoaşterii către un bine mai mare, după ce a spus 
„va dispărea”, adaugă: „pentru că în parte cunoaştem şi în parte profeţim; dar 
când va veni desăvârşirea, atunci ceea ce este în parte va dispărea” (I Cor. 13, 9- 
10), astfel încât să nu mai fie în parte, ci desăvârşit. Dispare, aşadar, 
nedesăvârşirea cunoaşterii pentru a nu mai fi nedesăvârşită, ci desăvârşită. 
Dispariţia este de fapt împlinire şi avansare către o stare mai bună. 


Și să se cerceteze laolaltă cu mine înţelepciunea lui Pavel. Nu spune cunoaştem o 
parte, ci „cunoaştem în parte”, adică deţinem o parte a unei părţi. Probabil că doriţi 
să ştiţi şi cât de mare este partea de cunoaştere pe care o avem, şi cât de mare cea 
care ne-a rămas de dobândit, precum şi dacă deţinem partea mai mare ori pe cea 
mai mică. Pentru a pricepe că tu ai partea cea mai mică, ba încă nici măcar mai 
MICĂ, ci a suta ori a mia parte din cunoaştere, ia aminte la cele ce urmează. 


Dar, mai bine, înainte să vă citesc glasul apostolic, vă voi rosti o pildă menită să vă 
facă să intuiţi, în măsura în care o pildă e în stare de aşa ceva, cât de multă 
cunoaştere ne scapă şi cât de puţină deţinem acum. Fi, bine, cât de mare este 
distanţa dintre cunoaşterea care urmează să ne fie dată şi cea prezentă acum? Pe cât 
de mare este deosebirea dintre bărbatul ajuns la deplină maturitate şi pruncii hrăniţi 
la sân. Da, la fel de mare este şi superioritatea cunoaşterii viitoare faţă de cea 
prezentă. Că acesta-i adevărul şi că pe atât este de mare cunoaşterea aceea faţă de 
cea prezentă ne-o spune iarăşi Pavel însuşi. Deoarece, după ce a spus „cunoaştem 
în parte”, dorind să explice şi în cât de mare parte cunoaştem şi că acum deţinem 


cât se poate de puţin, a adăugat: „când eram prunc, vorbeam ca un prunc, 
simțeam ca un prunc, judecam ca un prunc; dar când m-am făcut bărbat am 
lepădat cele ale pruncului.” (| Cor. 13,11). Compară, aşadar, cunoaşterea 
prezentă cu Starea de prunc, iar cunoaşterea viitoare cu starea de bărbat 
desăvârşit. Şi nu a spus „când eram copil” - deoarece i se spune copil şi celui de 
doisprezece ani -, a spus „când eram prunc”, arătându-ne că este vorba despre 
copilul hrănit încă la sân cu lapte. 


Pentru a băga de seamă că Scriptura înţelege la fel cuvântul „prunc”, ascultă 
psalmul care spune: „Doamne, Dumnezeul nostru, cât de minunat este numele 
Tău în tot pământul! Că s-a înălțat slava Ta mai presus de ceruri. Din gura 
pruncilor şi a celor ce sug ai săvârşit laudă ” (Ps. 8, 2-3). 


Vezi că peste tot i se spune pruncului sugar? Apoi, prevăzându-i în duh pe viitorii 
bărbaţi lipsiţi de ruşine, nu s-a mulţumit numai cu această comparaţie, ci ne-a oferit 
ŞI o a doua şi oa treia comparaţie spre a ne întări învăţătura despre cunoaştere. 


Când a fost trimis înaintea iudeilor, Moise a primit puterea de a le arăta trei semne 
pentru ca, în cazul în care nu se vor încrede în primul, să asculte de glasul celui de- 
al doilea şi, dacă şi pe acesta îl vor respinge, ruşinaţi înaintea celui de-al treilea, să- 
] recunoască până la urmă drept profet. 


Tot astfel, a înfăţişat şi Pavel trei comparații: 
Y prima este aceea cu pruncul, când spune: „când eram ca un prunc, 
simțeam ca un prunc”, 
Ya doua este cea cu oglinda, 
Y iar a treia este cea cu ghicitura. După ce a spus: „când eram prunc”, a 
adăugat: „căci vedem acum ca prin oglindă, în ghicitură” (1 Cor. 13, 12). 


Iat-o şi pe cea de-a doua comparaţie făcută în privinţa slăbiciunii prezente şi a 
nedesăvârşirii cunoaşterii, cea de-a treia fiind oferită de expresia „în ghicitură”. 
Căci şi copilaşul vede, aude şi exprimă multe, însă nu vede, nu aude, nici nu 
exprimă limpede vreun lucru; gândeşte, însă nu în chip logic. Asemenea, şi eu 
ştiu multe, însă nu cunosc modul lor de a fi. 


4 Știu că Dumnezeu este peste tot şi că este în întregime peste tot, dar nu ştiu 
cum; că este fără de început şi nevăzut, dar nu ştiu cum. Căci rațiunea 
refuză să priceapă cum se poate ca ceva să fie o substanţă (ousia) fără să 
aibă fiinţă nici de la sine, nici de la altul. 

4 Știu că l-a născut pe Fiul, dar nu cunosc cum. 


4 Știu că Duhul este de la el, dar cum este la el nu cunosc. 


Mănânc, dar nu cunosc cum se împarte hrana spre a deveni umoare, sânge, limfă, 
ori bilă. Câtă vreme nu cunoaştem [nici măcar] lucrul acesta, deşi, de fiecare dată 
când mâncăm, avem zi de zi hrana înaintea ochilor, cum de îndrăznim să iscodim 
esenţa lui Dumnezeu? 


Unde să-şi mai afle locul, prin urmare, cei care pretind că vor fi primit întreaga 
cunoaştere, cei care au căzut în prăpastia necunoaşterii? Căci cei ce susţin că o vor 
fi primit acum întreagă se lipsesc pe ei înşişi de viitoarea cunoaştere desăvârşită. 
Când susţin că eu cunosc în parte, chiar dacă spun că această cunoaştere se va 
sfârşi, străbat calea către ceva mai bun şi mai desăvârşit, câtă vreme cunoaşterea 
în parte sfârşeşte spre a deveni mai desăvârşită; în schimb, cel care susține că 
deţine întreaga cunoaştere, în toată desăvârşirea şi perfecțiunea, iar apoi recunoaşte 
că aceasta va dispărea în viitor, se acuză pe el însuşi ca fiind lipsit de cunoaştere - 
cea de acum dispărând, iar pe cealaltă mai desăvârşită neluând-o în calcul, în cazul 
în care, potrivit lor, cea de acum este desăvârşită. 


Vedeţi cum cei ce se ceartă pentru faptul de a avea totul aici, nici nu vor avea 
totul aici, iar în lumea de dincolo vor pierde totul? Într-atât este de rău să nu 
rămâi în limitele pe care ni le-a rânduit Dumnezeu dintru început. Asemenea şi 
Adam, nădăjduind să obţină o slavă mai mare, a pierdut şi modul său propriu de a 
fi. La fel se petrece şi cu iubitorii de arginţi; deseori, mulţi dintre ei, dorind averi 
mai mari, le pierd şi pe cele pe care le deţin în prezent. Tot astfel, cei care se 
aşteaptă să aibă totul aici au lăsat să le scape şi ceea ce este în parte. 


Aşadar, vă îndemn să vă feriţi de nebunia lor, căci, mărturisesc, este cu adevărat 
cea mai mare nebunie disputa legată de faptul de a şti ceea ce este Dumnezeu în 
esenţa sa. Şi pentru a pricepe că aceasta este cea mai mare nebunie, vă voi face 
limpede acest lucru prin cuvintele celor inspirați de Dumnezeu. Cei inspirați nu 
numai că se arată lipsiți de cunoaşterea referitoare la ceea ce este esenţa lui 
Dumnezeu, dar nu ştiu nici măcar cât de mare este înţelepciunea Lui; aceasta, cu 
toate că nu esenţa provine din înţelepciune, ci înţelepciunea din esenţă. De vreme 
ce aceşti oameni inspirați de Dumnezeu nu pot înţelege în chip precis 
înțelepciunea lui Dumnezeu, cât să fie de mare nebunia celor care îşi închipuie 
că le poate sta la dispoziţie spre folosinţă însăşi esenţa Lui, pe care o concep prin 
intermediul propriilor raționamente? Vom asculta, aşadar, ce spune profetul în 
această privinţă: „Minunată este pentru mine ştiinţa ta.” (Ps. 138,6). Dar să 
ducem mai departe cuvântul său: „Te voi binecuvânta, fiindcă mă minunez 
înaintea ta plin de teamă ” (Ps. 138,14). 


Ce înseamnă „plin de teamă”? De multe lucruri numai ne minunăm, fără să fim 
cuprinşi de teamă, aşa cum ne minunăm de frumuseţea coloanelor, a frescelor, ori 
de trupurile aflate în floarea tinereţii. Iarăşi, ne minunăm de întinderea mării şi de 
adâncimea sa nemărginită, dar ne cuprinde teama când ne îndreptăm privirea către 
adâncurile ei. În acelaşi chip, profetul şi-a îndreptat privirea către întinderea 
nemărginită şi atotcuprinzătoare a înţelepciunii lui Dumnezeu şi, cutremurându- 
se, s-a minunat cuprins de mare teamă, pentru ca apoi, revenindu-şi în fire, să 
prindă a exclama cuvintele: „Te voi binecuvânta, fiindcă mă minunez înaintea 
ta plin de teamă: minunate Sunt lucrările tale.” (Ps. 138,14). Iar după aceasta: 
„minunată este pentru mine ştiinţa ta, preaînaltă, şi nu o pot pricepe” (Ps. 138, 
6). 


Vezi de câtă chibzuinţă dă dovadă slujitorul? „Pentru aceasta îţi mulțumesc - 
pare el să spună - pentru că am un Domn cu neputinţă de înţeles”. Şi spunând 
acestea nu se referă la esenţă, lasă deoparte acest subiect, considerând ca de la sine 
înţeles faptul că esenţa sa este cu neputinţă de cunoscut, în schimb, rosteşte aceste 
cuvinte cu privire la atotprezenţa lui Dumnezeu, urmărind Să arate că nici măcar 
acest lucru nu ştie, cum este cu putinţă ca Dumnezeu să fie prezent peste tot. Ca 
dovadă că acestea sunt într-adevăr lucrurile despre care vorbeşte, ascultă cele ce 
urmează: „De mă voi sui la cer, acolo eşti, şi de mă voi cobori în iad, eşti şi 
acolo” (Ps. 138, 8). 


Ție îţi este cunoscut cum de este cu putinţă să fie prezent peste tot? Profetul însă 
nu o ştie; el, însă, se cutremură, se pierde şi este copleşit numai gândindu-se la 
aceasta. Cum să nu fie, aşadar, cea mai mare nebunie ca unii care se află aşa 
departe de harul aceluia să iscodească însăşi esenţa lui Dumnezeu? Şi, bagă de 
seamă, avem de-a face cu acelaşi profet care spune: „cele nevăzute şi cele ascunse 
ale înţelepciunii tale mi le-ai dezvăluit” (Ps. 50, 8). 


Dar, cu toate că aflase cele nevăzute şi cele ascunse ale înţelepciunii sale, el susţine 
că înţelepciunea însăşi este cu neputinţă de atins (aprositos) şi cu neputinţă de 
înţeles (akataleptos). Căci spune: „Mare este Domnul şi mare este tăria Lui şi 
înțelepciunea Lui este nemăsurată” (Ps. 138, 8) adică nu poate fi înţeleasă. Ce 
zici? Înţelepciunea îi este profetului cu neputinţă de înţeles şi nouă să ne fie cu 
putinţă înţelegerea esenței? Nu-i clar că e curată nebunie? Întinderea sa nu are 
hotar şi tu îi circumscrii esenţa? Şi Isaia spune acestea, filosofând: „Cine va 
putea descrie natura Lui?” (Is. 53,8). 


Nu a spus: „cine poate descrie?”, a spus însă „cine va putea descrie?”, pentru a nu 


exclude viitorul. David rosteşte „minunată este pentru mine ştiinţa ta”, în timp ce 


Isaia nu se referă la el însuşi, ci la întreaga fire umană, căreia i-a fost oprit accesul 
la descrierea naturii divine. 


Dar să vedem dacă nu cumva ştia acest lucru Pavel, ca unul care s-a bucurat de 
harul cel mai bogat. Ştim că Pavel este cel care afirmă: „în parte cunoaştem şi în 
parte profețim”. Şi nu numai în acest loc, dar şi în altele, nu se referă la esenţă, ci 
la înţelepciunea pe care o manifestă providenţa. Vw vreau să se înțeleagă că 
vorbesc de providenţa generală care are în grijă îngerii, arhanghelii, şi puterile 
de sus, căci Pavel cercetează acea providenţă particulară care se îngrijeşte de 
oamenii de pe pământ, ba încă şi aceasta este tratată în particular. 


Pentru că [Pavel] nu a cercetat providenţa particulară în întregul ei, aceea care 
face ca soarele să răsară, sufletele să prindă viaţă, corpurile să capete formă, 
oamenii de pe pământ să se hrănească, cea care stăpâneşte Universul şi dă 
roadele proprii fiecărui anotimp; pe toate acestea le lasă deoparte, oprindu-se să 
cerceteze acea mică parte a providenţei divine, în numele căreia iudeii au fost 
respinşi, iar neamurile primite. Și s-a cutremurat chiar şi înaintea acestei părţi 
mici a providenţei, ca şi cum S-ar fi aflat înaintea unei întinderi nemărginite şi 
ar fi avut în faţă imensitatea adâncului. Apoi, retrăgându-se de îndată din 
această stare, îşi înălţă glasul şi rosti: „O, adânc al bogăției, al înţelepciunii şi al 
ştiinţei lui Dumnezeu, cât sunt de necercetat judecăţile Lui. ” (Rom. 11, 33). 


Nu a spus cu neputinţă de înţeles, ci „de necercetat”. lar dacă nu pot fi cercetate, cu 
atât mai mult nu este cu putinţă să fie înţelese. „Și cât de nepătrunse căile Lui”. 
Căile Lui sunt nepătrunse, în timp ce El este cu putinţă de înţeles (kataleptos)? 
Răspunde-mi. Dar ce vorbesc eu de căile Sale? Premiile hărăzite nouă pentru luptă 
ne sunt şi ele cu neputinţă de înţeles (akatalepta), pentru că: „cele ce ochiul n-a 
văzut şi urechea n-a auzit şi la inima omului nu S-au Suit, pe acestea le-a gătit 
Dumnezeu celor ce-L iubesc pe El” (| Cor. 2, 9). Chiar şi darul oferit de El este de 
negrăit, căci Pavel spune: „mulțumire lui Dumnezeu pentru darul Său cel 
negrăit” (UI Cor. 9, 15) precum şi: „pacea lui depăşeşte orice minte” (Fil. 4, 7). Ce 
zici? Judecăţile Lui sunt de necercetat, căile Lui de nepătruns, pacea depăşeşte 
orice minte, darul este negrăit, cele pe care Dumnezeu le-a pregătit celor ce-L 
iubesc nu s-au Suit la inima omului, măreţia Sa nu are margini, înţelepciunea 
Lui e nemăsurată, toate acestea Sunt, aşadar, cu neputinţă de înţeles, iar EI 
Însuşi să rămână singurul lucru care poate fi înţeles? Şi cum ar fi cu putinţă să 
afirmi aşa ceva fără să ajungi la culmea nebuniei? 


Ține-l în loc pe eretic, să nu-l laşi să se întoarcă pe căile sale. Spune-i: ce zice 
Pavel? „In parte cunoaştem”. Ereticul are să spună: nu se referă la esenţă, ci la cele 


ce ţin de oikonomia divină. Ei bine, de-ar fi ca acest cuvânt să se refere într-adevăr 
la cele ce ţin de oikonomia divină, chiar şi aşa ne-am apropia mai tare de câştigarea 
trofeelor victoriei; căci, dacă cele ce ţin de oikonomie sunt de neînțeles, cu atât mai 
mult nu poate fi înţeles Dumnezeu Însuşi. Dar pentru a vedea că aici nu este vorba 
de cele ce ţin de oikonomie, ci despre Dumnezeu Însuşi, ascultă următoarele; după 
ce a spus „în parte cunoaştem şi în parte profeţim”, a adăugat: „astăzi cunosc în 
parte, dar atunci voi cunoaşte aşa cum eu însumi Sunt cunoscut” (| Cor. 13, 12). 
De cine să fie, aşadar, cunoscut - de Dumnezeu, ori de cele ce ţin de oikonomia 
Sa? Evident, de către Dumnezeu; prin urmare, pe Dumnezeu Îl cunoaşte în parte. 


Şi nu spune „în parte” fiindcă ar cunoaşte numai o parte a esenței, iar pe o alta 
nu - căci Dumnezeu este fără părţi - ci 


> fiindcă are ştiinţa faptului că Dumnezeu este înţelept, dar cât de înțelept este 
nu cunoaşte; 

> fiindcă nu-i este necunoscut că Dumnezeu este mare, dar cum şi în ce fel 
este măreţia sa, aceasta nu o ştie; 

> fiindcă are ştiinţă de atotprezența sa, dar ştiinţa modului în care se 
realizează aceasta nu o are; 

> fiindcă nu îi este necunoscut faptul că Dumnezeu le prevede, le susţine şi le 
stăpâneşte pe toate în amănunţime, dar modul în care face toate acestea nu-l 
cunoaşte. 

Tată, de aceea spune: „în parte cunoaştem şi în parte profeţim ”. 


Dar, dacă tu vrei asta, să-i părăsim pe Pavel şi pe profeţi şi să ne înălțăm la ceruri, 
să vedem dacă nu cumva or fi acolo vreunii care să ştie ce este Dumnezeu în esența 
sa. Însă, în cel mai bun caz, dacă s-ar găsi unii care să ştie, n-ar avea nimic în 
comun cu noi, deoarece deosebirea dintre îngeri şi oameni este prea mare. Dar, 
numai pentru a şti cu prisosinţă că nu-i este dat nici unei puteri create să 
cunoască aceasta, îi vom asculta pe îngeri. Cum aşa? Stau ei acolo de vorbă 
despre esenţa lui Dumnezeu şi o cercetează pornind de la ei înşişi? Nicidecum. 
Dar ce fac atunci? Preamăresc, se închină, înalță neîncetat cânturi de laudă şi 
imnuri mistice cu o adâncă înfricoşare. Și unii rostesc: „Slavă întru cei de sus 
lui Dumnezeu” (Lc. 2,14); iar serafimii: „Sfânt, sfânt, sfânt” (Is. 6, 3) şi îşi 
pleacă ochii, neavând putere să îndure nici măcar coborârea lui Dumnezeu spre 
a fi laolaltă cu ei; iar heruvimii: „Binecuvântată fie slava Domnului în locul 
unde sălăşluieşte el” (lez. 3,12), nu în sensul că ar exista un loc în care 
Dumnezeu ar sălăşlui, nicidecum, ci în sensul în care noi folosim în plan 
omenesc expresiile „oriunde ar fi” sau „oricum ar fi”, pe cât este de chibzuit să 


vorbim în acest chip despre Dumnezeu. Totuşi, facem acest lucru doar fiindcă 
limba de care noi ne folosim este numai omenească. 


Ai văzut câtă teamă este acolo sus şi cât orgoliu aici jos? Aceia preamăresc, 
aceştia caută să iscodească; aceia îşi acoperă ochii, aceştia pun în discuţie 
posibilitatea de a-şi fixa cu neruşinare privirea asupra slavei negrăite. Cine n-ar 
ofta, cine nu i-ar deplânge pentru nebunia la care au ajuns şi pentru că sunt lipsiţi 
cu totul de minte? 


Voiam să duc mai departe cuvântul despre cele de mai sus, dar, fiindcă am coborât 
acum în arena acestor lupte pentru întâia oară, socotesc că vă este de folos să vă 
mulţumiţi cu cele deja rostite, astfel încăt mulțimea celor viitoare de care m-am 
apropiat a vi le spune să nu vă smulgă în grabă până şi amintirea acestora de acum. 
În mod sigur, dacă Dumnezeu îngăduie asta, nu o să treacă mult timp până ce ne 
vom munci iarăşi cu acest subiect. Căci eu de multă vreme mă înfățişam înaintea 
voastră gata să vă spun aceste cuvinte, însă amânam să o fac şi dădeam înapoi, 
pentru că mulți dintre cei atinşi de boală ne ascultau cu plăcere. 


Nevoind să-mi speriu fiara pândită, îmi reţineam limba de la intrarea în aceste 
lupte pentru ca, după ce ar fi ajuns cu totul în stăpânirea noastră, atunci să pornesc 
la atac. Dar pentru că prin harul lui Dumnezeu am fost provocat şi strâmtorat de ei 
să intru în aceste lupte, nu mi-a mai rămas decât să atac la rândul meu plin de 
încredere şi, pentru aceasta, m-am încins cu armele care duc la pieire 
raționamentele „şi foată trufia care se ridică împotriva cunoaşterii lui 
Dumnezeu ” Ul Cor. 10,4-5). 


M-am încins cu aceste arme nu pentru a-i dobori pe duşmani, ci pentru a-i ridica pe 
cei căzuţi. Căci virtutea acestor arme este chiar aceea de a fi în stare să îi învingă 
pe cei puşi pe ceartă, iar pe cei care ascultă cu bunăvoință să-i vindece cu multă 
grijă; nu rănesc, dimpotrivă, vindecă bolile. Să nu fim, aşadar, cuprinși de furie 
împotriva lor, nici să nu ne revărsăm mânia, dimpotrivă, să le vorbim cu 
îngăduință, deoarece nimic nu este mai puternic decât îngăduinţa şi blândeţea. De 
aceea şi Pavel a cerut stăruitor să fie urmată o asemenea purtare, spunând: „un 
slujitor al Domnului nu trebuie să se certe, ci să fie blând fată de toți” (Ul Tum. 2, 
24), nu a spus „numai faţă de fraţi”, ci „faţă de toţi”. Şi iarăşi: „Îngăduinţa 
voastră să se facă ştiută”, nu a spus fraţilor, ci „tuturor oamenilor” (Il Filip. 4,9). 


La ce bun, Stă scris, dacă-i iubeşti pe cei ce te iubesc? Dacă prietenia unora te-ar 
vătăma şi te-ar atrage către împărtăşirea lipsei de evlavie, îndepărtează-te de 
aceştia, chiar de i-ar fi prieteni. Iar de-ar fi unul din ochii tă, scoate-l. Căci este 


scris: „dacă ochiul tău te sminteşte, scoate-l” (Mat. 5,29), fără să se aibă în vedere 
corpul. Cum altfel? Căci dacă se referea la natura corpului, am fi avut de-a face cu 
o acuzaţie care îl privea în cele din urmă pe creatorul acestei naturi. De altminteri, 
nu se impune scoaterea unui ochi, indiferent care dintre ei, căci dacă cineva s-ar fi 
lipsit de ochiul stâng, tot s-ar fi găsit în sminteală. Dar rocmai pentru a pricepe că 
nu despre ochi este cuvântul, a adăugat că-i vorba de ochiul drept, spre a arăta 
că de ţi-ar fi cineva un prieten atât de apropiat pe cât de apropiată ţi-e folosirea 
ochiului drept, să-l alungi chiar şi pe acesta şi să-l desprinzi din legătura de 
prietenie pe care o are cu tine, dacă s-ar întâmpla să te smintească. Într-adevăr, 
la ce foloseşte să ai un ochi care duce la ruinarea restului corpului? 


Aşadar, dacă, aşa cum spuneam, prieteniile avute ne-ar dăuna, să fugim de acestea 
şi să ne lipsim de ele. În situaţia în care pe oricare dintre asemenea prieteni nici nu- 
| ajuţi şi capeţi în schimb din partea lui numai pagubă, câştigă putinţa de a rămâne 
fără pierdere în urma destrămării prieteniei; să fugi de prieteniile acestora, dacă îţi 
sunt dăunătoare. Doar fugi, nu te certa, nici nu purta război. La fel îndeamnă şi 
Pavel când spune: „dacă se poate, pe cât stă în puterea voastră, trăiţi în bună 
pace cu toţi oamenii” (Rom. 12,18). 


Eşti Slujitorul Dumnezeului păcii: al aceluia care, in timp ce alunga demonii şi 
înfăptuia mii de binefaceri, când îl numiră posedat de diavol nu a trimis foc din 
cer asupra defăimătorilor lui, nu i-a spulberat, nu le-a mistuit limba lor atât de 
neruşinată şi de neştiutoare, deşi toate acestea îi stăteau în putere, ci doar a 
răspuns acuzaţiei, spunând: „Eu nu am demon, ci îl cinstesc pe cel ce m-a 
trimis” (|n. 8, 49). 


lar când slujitorul arhiereului l-a lovit, ce spune? „Dacă am vorbit rău, 
dovedeşte că este rău, iar dacă am vorbit bine, de ce mă baţi?” (|n. 18, 23). 
Stăpânul îngerilor se apără şi dă socoteală unei slugi. Nu e nevoie de cuvântări 
care să cuprindă o mulţime de cuvinte. Zăboveşte numai asupra acestor vorbe în 
cugetul tău, meditează la ele fără întrerupere şi rosteşte: „dacă am vorbit rău, 
dovedeşte că este rău, iar dacă am vorbit bine, de ce mă baţi? ”. Și ia seama la cel 
care vorbeşte, în faţa cui vorbeşte şi pricina pentru care vorbeşte, iar vorbele 
acestea îţi vor deveni un descântec divin nesfârşit, care va putea potoli orice 
răbufnire a spiritului tău. 


Mi-aţi încuviinţat cele pe care le-am rostit, dezvăluiți-mi, însă, încuviințarea prin 
faptele voastre. Atletul se pregăteşte în palestră cu gândul să dezvăluie mai apoi, în 
timpul luptelor, folosul pregătirii. La fel şi tu, cuprins acum de atenţia acordată 
ascultării cuvintelor, pe viitor, când mânia se va apropia de tine, dezvăluie câştigul 
obținut din ascultare şi rosteşte neîncetat vorba aceasta: „dacă am vorbit rău, 
dovedeşte că este rău, iar dacă am vorbit bine, de ce mă baţi?”, înscrie-ţi vorba 
aceasta în cugetul tău. 


Vă reamintesc neîncetat aceste cuvinte pentru ca toate pe care vi le-am spus să vă 
pătrundă în suflet, pentru că amintirea cuvintelor şi folosul acestei amintiri să vă 
rămână de neşters. Căci dacă avem înscrise aceste cuvinte la temelia cugetului 
nostru, nici unul dintre noi nu va fi atât de împietrit, aşa lipsit de judecată şi de 
sensibilitate, încât să se lase vreodată purtat către mânie. În locul oricărui frâu şi 
al oricărui căpăstru, aceste cuvinte ne vor putea Struni limba purtată la mânie 
dincolo de măsură şi dincolo de cât este îngăduit, ne vor putea potoli cugetul şi 
ni-l vor călăuzi cu moderație, pentru ca pacea să ne locuiască veşnic şi cu 
desăvârşire. 


Fie ca această pace să ne bucure pentru totdeauna, prin harul şi iubirea de 
oameni a Domnului nostru lisus Hristos, căruia slavă I se cuvine împreună cu 
Tatăl şi cu Sfântul Duh, acum şi pururea şi în vecii vecilor. Amin. 


(din “Despre necunoaşterea lui Dumnezeu ”, Editura Herald , a celui între sfinţi, 
Părintele nostru loan Gură de Aur, arhiepiscop al Constantinopolului) 


Omilia II - Despre necunoaşterea lui Dumnezeu rostită cu multe zile după 
[întâia] cuvântare contra anomeenilor, după ce între timp a vorbit contra 
iudeilor, apoi a păstrat tăcerea pe timpul prezenţei episcopilor şi după ce a 
avut loc comemorarea mai multor martiri 


Hai să ne pregătim iarăşi pentru lupta dusă împotriva necredincioşilor anomeeni! 
Dacă se arată indignaţi că îi numesc necredincioşi, să se îndepărteze de făptuirea 
necredinţei, iar cu voi da uitării această denumire. Să renunţe la cugetarea lor 
lipsită de necredinţă, iar eu mă voi lipsi de folosirea unei denumiri atât de 
ruşinoase, însă, atât timp cât ei necinstesc credinţa și se acoperă pe ei înşişi de 
ocară şi nu intră în pământ de ruşine, pentru ce să se arate nemulţumiţi față de noi, 
ca unii care îi acuzăm prin vorbe de cele pe care ei le fac să se arate limpede prin 
fapte? 


Coborâsem de curând în arena acestor dispute spre a duce lupta, după cum bine vă 
amintiţi, şi începusem aceste atacuri, când s-au ivit dintr-o dată lupta împotriva 
iudeilor şi doar nu era chibzuit să ne preocupăm în treacăt de propriile mădulare 
atinse de boală. Fără îndoială, cuvântările împotriva anomeenilor sunt întotdeauna 
nimerite. Insă, dacă în acel moment nu i-am fi avut mai întâi în vedere pe acei fraţi 
ai noştri slăbiţi şi atinşi de boala practicilor iudaice, şi dacă nu i-am fi tras de îndată 
afară din focul iudaizării, atunci nu ne-ar fi fost de nici un folos să-i mai chemăm 
când păcatul îi va fi cucerit deja de timpuriu. După luptele purtate contra acelora s- 
a 1vit iarăşi ceva, anume prezenţa unei mulțimi de părinţi plini de duh, veniţi aici 
din toate părțile. Când părinţii se întâlniră în această mare duhovnicească precum 
fluviile la revărsare, nu era nici atunci momentul potrivit să ne desfăşurăm 
discursul. lar după plecarea părinților au sosit una după cealaltă şi fără întrerupere 
zilele de pomenire a martirilor şi nu se cuvenea să fie lăsată deoparte elogierea 
acelor atleți. Vă spun toate acestea şi le enumăr cu grijă pentru ca voi să nu vă 
închipuiţi că amânarea luptelor contra anomeenilor ne-a fost cumva pricinuită de 
nehotărârea şi indiferența noastră. 


Acum, aşadar, după ce am pus capăt luptelor împotriva iudeilor, s-au întors şi 
părinţii în ţinuturile lor şi am şi tras îndeajuns folos din elogierea martirilor, hai să 
curmăm în timpul ce urmează frământarea aşteptării voastre de a ne asculta. Știu 
bine că în privinţa unor asemenea discursuri aşteptarea mea de a le rosti nu mă 
frământă mai puţin decât îl frământă pe fiecare dintre voi aşteptarea ascultării 
acestora. Cauza unui asemenea simțământ o reprezintă faptul că, încă de la început, 
cetatea noastră este iubitoare de Hristos şi că i-a fost încredinţată această moş- 
tenire străveche, aceea ca voi să nu lăsaţi vreodată să fie pângărite învăţăturile 
credinţei. 


De unde reiese că este într-adevăr aşa? Pe vremea strămoşilor voştri coborâră din 
Iudeea unii care tulburau învăţăturile curate ale credinţei apostolice, cerând tăierea 
împrejur şi păzirea Legii lui Moise. Locuitorii de atunci ai cetăţii voastre nu au 
răbdat în tăcere această „noutate”. Dimpotrivă, asemenea câinilor destoinici în 
momentul în care văd lupii pe cale să se repeadă asupra turmei şi să o răpună, la fel 
s-au năpustit şi ei asupra acelora, gonindu-i de peste tot şi alungându-i. Şi nu se 
opriră până ce nu au obţinut trimiterea de către apostoli a învățăturilor destinate 
întregii lumi, unele prin care să fie înălțat un zid de apărare în faţa unui asemenea 
atac îndreptat împotriva credincioşilor atât de către cei de atunci, cât şi de toți 
ceilalți care i-au urmat mai apoi (Fapte, 15,1- 31). 


De unde să începem cuvântarea împotriva anomeenilor? De unde altundeva, dacă 
nu de la acuzarea lor pentru necredinţa de care dau dovadă? Câtă vreme toate pe 
care le creează şi toate acţiunile lor urmăresc strămutarea cugetului celor ce îi 
ascultă de la credinţă, cum să fie prea mare acuzaţia de lipsă a evlaviei? Este într- 
adevăr aşa, întrucât, când Dumnezeu dezvăluie ceva, trebuie primit cu credinţă 
lucrul rostit de EI, nicidecum să fie iscodit cu nesăbuinţă. 


Să mă numească şi pe mine necredincios oricare dintre ei o vrea, eu însă nu mă voi 
mânia. De ce? Fiindcă îmi fac cunoscut tuturor numele prin lucrările mele. Dar ce 
spun cu „să mă numească necredincios”? Să mă numească şi nebun întru Hristos. 
Chiar mă voi bucura de acest nume ca de o distincţie de glorie, pentru că voi 
împărtăşi acest nume laolaltă cu Pavel. Căci spune el: „Suntem nebuni din pricina 
lui Hristos” (| Cor. 4,10). 


Această nebunie este mai plină de chibzuinţă decât orice înţelepciune. Cele pe care 
înţelepciunea lumii nu a avut puterea să le descopere, au fost dobândite prin 
nebunia întru Hristos; aceasta a risipit întunericul lumii, aceasta a înălţat lumina 
cunoaşterii. Dar ce este nebunia întru Hristos? Nebunia întru Hristos se iveşte de 
fiecare dată când potolim  turbarea propriilor noastre raționamente 
Stânjenitoare, când ne despovărăm cugetul şi ni-l golim de educaţia primită în 
lume pentru ca, în vremea în care avem Să primim învăţăturile lui Hristos, să ne 
găsim cugetul în tihnă şi în neîntinare, spre a ne fi astfel îngăduită ascultarea 
cuvintelor divine. 


Când Dumnezeu dezvăluie ceva, lucrul dezvăluit nu trebuie să devină obiectul 
curiozităţii, ci se cuvine Să fie primit cu credinţă. Deoarece, în privinţa unor 
asemenea lucruri, numai un suflet tare nesăbuit şi aventuros stă să le iscodească 
cauzele, să pretindă descrieri amănunțite şi să caute aflarea modului în care se 
ivesc. Şi pe toate acestea voi încerca să le fac clare pornind de la Scripturile înseși. 


Pălăsiă era un om mare şi minunat, onorat cu demnitatea de arhiereu, fiindu-i 
încredințată de către Dumnezeu slujirea cea mai înaltă din întregul popor. Acest 
Zaharia, când intră în Sfânta Sfintelor, în locul sacru pe care, dintre toţi oamenii, 
numai lui îi era îngăduit să-l privească - ia seama că avea o putere egală cu cea a 
întregii mulțimi laolaltă, căci el singur înălța rugăciuni pentru tot poporul şi 
aducea împăcarea între Stăpân şi robi; iată, aşadar, ce fel de mijlocitor între 
Dumnezeu şi oameni era el! - văzu atunci un înger stând înăuntru şi, când vedenia 
îl copleşi pe om, îngerul a spus: „Nu te teme, Zaharia! Rugăciunea ta a fost 
auzită şi vei da naştere unui fiu” (Luca, |, 13). 


Care să fie legătura logică dintre toate acestea? Se ruga pentru popor, pentru 
păcătoşi, cerea iertare pentru fraţii săi întru robie şi îngerul îi spune: „Nu te teme, 
căci rugăciunea ta a fost auzită” şi îi aduce ca dovadă a ascultării rugăciunii faptul 
de a i se naşte un copil, loan. Şi este întru totul justificat. Căci, dat fiind că el se 
ruga pentru păcatele poporului, se cuvenea să 1 se nască un fiu care să strige: „Iară 
mielul lui Dumnezeu, cel ce ridică păcatul lumii” (loan, |, 29). Deci, îngerul avea 
deplină justificare când spunea: „Rugăciunea ta a fost ascultată şi vei da naştere 
unui fiu”. 


Ce se petrecu atunci cu Zaharia? Căci urmărim Să arătăm că nu primeşte iertare 
iscodirea oracolelor divine şi că este necesar să primim aceste revelații cu 
credinţă. Se gândi la vârsta lui, la cărunteţea lui, la slăbiciunea trupului său, se 
gândi la femeia lui stearpă şi nu dădu crezare îngerului. Căută atunci să priceapă 
modul în care s-ar petrece aşa ceva şi spuse: „După ce voi cunoaşte aceasta?” 
(Le. |, 18). 


„Cum - va fi spus el - se va întâmpla aceasta? Mă ştiu bătrân şi încărunțţit cu totul, 
iar femeia mea stearpă e înaintată în zilele ei. Dacă vârsta nu-i la vremea ei, firea 
nu-i bună la nimic. Cum să aibă vreo noimă cele făgăduite? Eu, semănătorul, sunt 
vlăguit;, câmpul e sterp”. ŞI oare nu va părea unora că el este vrednic de iertare, 
câtă vreme cercetează logica faptelor şi pare să rostească ceva îndreptăţit? /nsă /ui 
Dumnezeu nu-i păru vrednic de iertare. Şi este întru totul justificat. Deoarece, 
când Dumnezeu dezvăluie ceva, nu trebuie să fie construite raționamente, nici 
nu trebuie să aibă loc o enumerare a stărilor de fapt existente, şi nici nu trebuie 
pusă mai înainte constrângerea naturală şi nimic altceva asemenea. Căci 
puterea dezvăluirii este mai presus decât toate acestea, fără să-i poată sta 
împotrivă vreun obstacol. 


Ce faci, omule? Dumnezeu făgăduieşte, iar tu îţi numeri anii şi pui mai înainte 
bătrâneţea? Nu cumva 0 fi mai vârtoasă bătrâneţea decât făgăduinţa lui 


Dumnezeu? Ei, bine, să fie atunci natura mai puternică decât creatorul naturii? 
Nu ştii ce lucrări puternice sunt înfăptuite de cuvintele sale? Cuvântul lui 
aşternu cerul; cuvântul lui a pus în loc temelia lumii; cuvântul lui i-a creat pe 
îngeri, iar tu eşti cuprins de îndoială în privinţa unei naşteri? Din această pricină 
se mânie îngerul şi nu-l iertă pe Zaharia, chiar dacă acesta era preot. Căci, acela 
care deținea o demnitate mai mare decât a celorlalți trebuia să le fie superior 
celorlalţi şi în credinţă. În ce fel a fost pedepsit? „Iată vei fi mut şi nu vei putea să 
vorbeşti” Limba ta, aceasta a vrut să spună, cea care a slujit necredinţei cuvintelor 
tale, chiar aceasta va fi cea care va primi pedeapsa pentru necredinţă. „lată vei fi 
mut şi nu vei putea să vorbeşti până în ziua când vor fi acestea”. la aminte la 
iubirea de oameni a Domnului. „Nu crezi în mine - a spus el - primeşte acum 
pedeapsa, iar când vei primi o dovadă din partea faptelor, atunci îmi opresc mânia. 
Când vei pricepe că ai fost urgisit pe drept, atunci te voi scăpa de pedeapsă”. 


Să audă şi anomeenii cum se mânie Dumnezeu pe cel care îl iscodeşte! lar dacă 
acela a fost pedepsit pentru că nu s-a încrezut în naşterea pământească, cum vei 
scăpa de pedeapsă tu, cel care faci din naşterea de sus cea nepătrunsă un obiect al 
iscodirilor tale? Răspunde-mi! Acela nu a afirmat nimic, a voit numai să priceapă 
şi n-a găsit iertare. lar tu, care afirmi răspicat că deţii cunoaşterea celor pe care 
nimeni nu le poate contempla sau înţelege (akatalepta), ce scuză vei avea? Va 
exista pedeapsă pe care să n-o atragi împotriva ta? 


Dar, pentru cuvintele cuvenite în privinţa naşterii vom aştepta cu răbdare 
momentele potrivite. Până atunci, însă, să urmăm calea către tema de mai înainte, 
să revenim la cele pe care le-am abandonat deunăzi, pentru a purcede la smulgerea 
rădăcinii, maica tuturor relelor şi cea de la care pornind Ii s-au dezvoltat asemenea 
învățături. Care este, aşadar, rădăcina tuturor relelor? Credeţi-mă, mă cuprinde 
înfiorarea la gândul că o voi divulga. Mi-e teamă ca prin limbă să dau la iveală 
obiectele de care aceia se îngrijesc fără încetare în cugetul lor. Care este, prin 
urmare, rădăcina acestor rele? Aceea că un om a îndrăznit să spună că îl cunoaşte 
pe Dumnezeu întocmai cum Dumnezeu se cunoaşte pe sine însuşi. Mai este nevoie 
de o respingere în cazul unor asemenea cuvinte, mai este nevoie de o 
demonstraţie? Nu este suficientă numai rostirea cuvintelor spre a dovedi întreaga 
lor lipsă de evlavie? Căci aceste cuvinte sunt curată nebunie, o sminteală fără 
putinţă de iertare, un chip mai nou al lipsei de evlavie. Nimeni viu a îndrăznit 
vreodată ca un asemenea lucru să-i treacă prin minte, nici să pronunţe cu limba aşa 
ceva. 


Pricepe, nefericitule şi suferindule, cine eşti tu şi cine este cel pe care îl supui 
curiozităţii tale; tu, om fiind, îl iscodeşti pe Dumnezeu? Chiar numai cele două 


nume Sunt de ajuns spre a arăta lipsa de măsură a nebuniei, câtă vreme omul 
este pulbere şi cenuşă (Fac. 18, 27), carne şi sânge (Mat. 16,17), iarbă şi floare a 
câmpului (Is. 40, 6), umbră (I Cron., 29,15), fum (Ps. 101, 4) şi deşertăciune (Ps. 
38, 5), dacă nu cumva există ceva mai Slab şi mai lipsit de valoare decât aceste 
lucruri cu care este asemuit. Să nu socotiți că cele rostite reprezintă o acuzaţie 
împotriva naturii. De altfel, nu eu spun acestea, profeţii sunt cei care le-au cugetat 
fără să necinstească specia noastră, ci spre a domoli răbufnirea orgolioasă a celor 
lipsiţi de minte; fără să dispreţuiască natura noastră, ci spre a cobori mândria celor 
cuprinşi de nebunie. 


Căci, în situaţia în care, în ciuda existenţei acelor cuvinte menţionate, atât de 
numeroase şi atât de puternice, s-au arătat totuşi unii care au întrecut lăudăroşenia 
diavolului, dacă n-ar fi fost rostit nici un asemenea cuvânt, spre care culme a 
orgoliului nu s-ar fi năpustit? Îmi poţi spune? Au leacul la îndemână şi ei încă sunt 
cuprinşi de aprindere. Cât de tare s-ar fi aprins orgoliul lor, dacă aceia nu ar fi 
dezvăluit cuvinte atât de numeroase şi atât de puternice despre natura omenească? 


Ascultă, aşadar, ce spune despre el însuşi dreptul patriarh: „iar eu sunt pulbere şi 
cenuşă ” (Gen, 18, 27). Vorbea cu Dumnezeu şi această libertate de a-i vorbi nu îi 
stârnea orgoliul, ba dimpotrivă, deținerea acestei libertăţi îl determina să păstreze 
măsura. lar aceştia, care nu preţuiesc nici cât umbra aceluia, se socotesc mai mari 
decât îngerii înşişi. lată dovada faptului că ating culmea nebuniei! 


Să-mi spui dacă dumnezeul pe care îl ai ca obiect al cercetării tale iscoditoare este 
cel fără de început, cel neschimbător, cel fără de trup, cel nesupus distrugerii, cel 
atotprezent, cel ce este deasupra tuturor şi cel care este mai presus de întreaga 
creaţie. 


Ascultă ce cugetă profeţii despre EI 

Y şi umple-te de teamă: „Cel ce aruncă ochii spre pământ şi îl face pe el de 
se cutremură ” (Ps, 103,32). 

Y Priveşte numai şi zguduie marele şi puternicul pământ. „Cel ce se atinge de 
munţi şi fumegă (Ps. 103,32) (şi iarăşi:] 

V ... EI zguduie pământul din temelia lui, aşa încât stâlpii lui se clatină 
(lov, 9, 6)”. 

Y El ameninţă marea şi o seacă (cf. Is. 51,10). 

Y „El spune adâncului: Vei deveni pustiu” (Is. 44,27). [şi în altă parte:] 

Y „Marea a văzut şi a fugit, Iordanul s-a întors înapoi. Munţii au săltat ca 
berbecii şi dealurile ca mieii oilor” (Ps. 113, 3-4). 


Întreaga făptură este zguduită, se teme, tremură de spaimă; numai aceştia îşi 
arată orgoliul sfidător, privesc de sus, îşi dispreţuiesc propria lor mântuire - 
aceasta, pentru a nu mai aminti de disprețul faţă de Domnul tuturor lucrurilor. 


Mai înainte căutam să-i învăţăm pornind de la exemplul puterilor de sus, al 
îngerilor, al arhanghelilor, al heruvimilor şi al serafimilor. De data aceasta, pornim 
de la făptura fără simţire şi ei tot nu se lasă mişcaţi. Vezi cât de frumos este cerul 
acesta, cât de mare, cum este el încununat cu un cor al feluritelor stele? De câtă 
vreme durează? Se menţine în ființă de cinci mii de ani şi mai bine, şi timpul 
îndelungat nu l-a îmbătrânit. După cum un trup tânăr şi în deplină putere îşi are 
vârsta de înflorire, în care se află în deplină creştere şi în toată vigoarea, întocmai 
este şi cerul, care şi-a păstrat frumuseţea ce 1-a fost încredinţată încă de la origine 
şi trecerea timpului nu l-a făcut deloc mai slab. Iar acest cer plin de frumuseţe, 
mare, strălucitor, stabil, durabil şi care fiinţează de atât timp a fost făcut de către 
Dumnezeu însuşi cu o uşurinţă asemănătoare celei cu care cineva îşi construieşte în 
joacă o colibă, a fost făcut de către cel pe care tu îl ai ca obiect al curiozităţii, şi pe 
care îl cobori spre a-l circumscrie propriilor tale raționamente. 


Acest lucru a fost pus în lumină şi de Isaia când spunea: „Cel care aşază cerul ca o 
boltă şi îl întinde ca pe un cort deasupra pământului” (Is. 40,22).Vrei să priveşti 
şi pământul? Şi pe acesta l-a făcut ca şi cum n-ar fi făcut nimic. Căci despre cer 
Isaia spune: „Cel care aşază cerul ca o boltă şi îl întinde ca pe un cort deasupra 
pământului”, iar despre pământ: „Cel care cuprinde cercul pământului, cel care a 
făcut pământul ca şi cum n-ar fi făcut nimic ”.(lsaia, 40, 22-23), pământul cel atât 
de mare şi de întins. 


Gândeşte-te la cât de mare este întinderea munţilor, la mulțimea neamurilor 
omeneşti, la înălțimea şi mulțimea plantelor, la numărul cetăților şi la mărimea 
construcţiilor, la cât de numeroasă este mulțimea de patrupede, de fiare sălbatice 
şi târâtoare de tot felul pe care le poartă pământul pe Suprafaţa sa! Dar, pe cât 
este acesta de întins şi de mare, pe atât a fost şi uşurinţa cu care l-a făcut, astfel 
încât profetul, fără să poată găsi o comparaţie pentru o asemenea uşurinţă, 
spune că a făcut pământul „ca şi cum nu ar fi făcut nimic”. 


Câtă vreme nu erau suficiente măreţia şi frumuseţea celor văzute spre a înţelege 
puterea Creatorului, căci sunt în mare măsură inferioare măreției şi puterii întregi a 
celui ce le-a făcut, profeţii găsiră un alt mod prin care să fie în stare, după puterea 
lor, să ne dea mai mult de înţeles despre puterea lui Dumnezeu. Care este acest 
mod? Este acela datorită căruia nu au înfățișat numai măreţia lucrurilor create, ci 
au vorbit şi despre modul în care s-a petrecut actul creației, pentru ca din aceste 


două perspective, pornind şi de la măreţia lucrurilor create şi de la uşurinţa actului 
creaţiei, noi să putem dobândi o idee ceva mai potrivită, atât cât stă în puterea 
noastră, despre puterea lui Dumnezeu. Aşadar, nu cerceta numai măreţia celor 
create, ci şi uşurinţa făcătorului lor. 


Iar lucrul acesta nu este dezvăluit numai în privinţa pământului, ci şi în privinţa 
naturii oamenilor. Căci profetul spune cândva: „cel care cuprinde cercul 
pământului şi pe locuitorii acestuia ca pe nişte lăcuste” (Is. 40, 22.) şi tot atunci: 

„toate neamurile Sunt înaintea sa precum picăturile care se scurg dintr-un vas” 


(Is. 40, 15). 


» 


Sa nu treci cu uşurinţă peste acest cuvânt, ci, în chip temeinic, desfăşoară şi 
cercetează înţelesul celor spuse. Fă socoteala tuturor neamurilor: sirieni, cilicieni, 
capadocieni, bitinieni, locuitorii din preajma Pontului Euxin, din Tracia, din 
Macedonia, din întreaga Eladă, cei de pe insule, din Italia, cei din afara lumii 
cunoscute nouă, cei de pe insulele britanice, sarmaţii, hinduşii, locuitorii de pe 
teritoriul Persiei şi toate celelalte neamuri şi triburi cărora nu le cunoaştem nici 
măcar numele. Să-mi spui în care parte a unei asemenea picături te regăseşti tu, 
cel ce îl iscodeşte pe acel Dumnezeu pentru care „toate neamurile sunt precum 
picăturile care se scurg dintr-un vas”? 


Dar la ce bun să se vorbească despre cer, pământ, despre mare şi despre natura 
oamenilor? Să ne înălțăm prin cuvântul nostru deasupra cerului şi să ne îndreptăm 
către îngeri. Cunoaşteţi, fără îndoială, că fie şi numai unul dintre îngeri egalează în 
demnitate întreaga creație văzută, ba încă o şi întrece cu mult. Câră vreme lumea 
întreagă nu este vrednică de omul drept, după cum spune Pavel: „ei, de care 
lumea aceasta nu era vrednică” (Ev., 11, 38), cu atât mai mult nu ar putea 
deveni vreodată vrednică de un înger, fiindcă îngerii au o demnitate cu mult mai 
mare decât cea a drepţilor. Dar, cu toate că în înalt sunt zeci şi zeci de mii de 
îngeri, mii şi mii de arhangheli, tronuri, domnii, începătorii şi stăpânii, popoare 
nesfârşite de puteri fără de trup şi cete nenumărate, El le-a creat pe toate aceste 
puteri cu o asemenea uşurinţă, astfel încât nici un cuvânt nu ar fi în stare să o 
înfățişeze. I-a fost îndeajuns să le voiască pe acestea toate şi, după cum voinţa nu 
ne solicită nici un efort, nici lui nu i-a solicitat vreun efort crearea unor puteri atât 
de mari şi atât de numeroase. Acesta este lucrul pe care l-a dezvăluit profetul când 
spunea: „Toate câte a vrut a făcut în cer şi pe pământ” (Ps. 134, 6). 


Nu vezi cum a fost de ajuns singură voinţa lui nu numai pentru crearea celor de 
pe pământ, ci şi pentru crearea puterilor de sus? Auzind, aşadar, toate acestea, 
nu îţi vine Să-ţi plângi de milă - răspunde-mi! - nu îţi vine Să intri în pământ de 


ruşine că ai ajuns la o nebunie atât de mare, astfel încât pe acela pe care se 
cuvenea numai să-l slăveşti şi să i te închini, tu l-ai iscodit ca pe unul din 
lucrurile cele mai lipsite de însemnătate, mânat de plăcerea de a purta 
controverse şi stăpânit de curiozitate? 


De aceea şi Pavel, ca unul care era plin de multă înţelepciune, privind laolaltă 
măreţia neasemuită a lui Dumnezeu şi josnicia naturii omeneşti, se supără pe 
iscoditorii lucrărilor sale şi, mânios, rosti necruţător: „Dar, omule, tu cine eşti care 
răspunzi împotriva lui Dumnezeu?” (Rom., 9, 20). Cine eşti? la seama mai 
înainte la natura ta: nu este cu putință să găseşti vreun nume care să-ţi exprime 
nimicnicia. Dar, ai să spui: „Om fiind, sunt înălțat prin darul libertăţii”. Nu ai 
fost înălţat, însă, pentru a-ţi folosi libertatea lansându-te în controverse, ci 
pentru a profita de această cinstire prin ascultarea celui care ţi-a acordat-o. 
Dumnezeu nu ţi-a acordat această cinstire ca tu să-l înfrunţi, ci să-l preamăreşti, 
îl înfruntă, într-adevăr, acela care îi iscodeşte esenţa. 


Dacă faptul de a nu-i iscodi făgăduinţele înseamnă a-l preamări, răstălmăcirea şi 
iscodirea nu numai a lucrurilor dezvăluite, ci chiar şi a celui care le dezvăluie, 
înseamnă a-l necinsti. Ca mărturie că faptul de a nu-i iscodi făgăduinţele înseamnă 
a-l preamări, ascultă-l pe Apostolul Pavel când vorbeşte despre Avraam, despre 
ascultarea de care dădea dovadă şi despre credinţa lui deplină: „Și neslăbind în 
credinţă, nu S-a uitat la trupul său amorțit şi nici la amorţirea pântecelui Sarrei; 
şi nu S-a îndoit, prin necredinţă, de făgăduinţa lui Dumnezeu, ci S-a întărit în 
credință” (Rom. 4,19-20). “Vrea să spună că natura şi vârsta îl duceau la 
deznădejde, iar credinţa îi îngăduia să aibă fericite nădejdi. „Ci s-a întărit în 
credinţă, dând slavă lui Dumnezeu şi fiind încredinţat că ceea ce i-a făgăduit are 
putere să şi facă” (Rom. 4,20-21). Vezi cum este el încredinţat în privința celor 
pe care le dezvăluie Dumnezeu îi dă slavă lui Dumnezeu? Aşadar, dacă cel care 
dă slavă lui Dumnezeu este acela care crede în el, cel care nu crede în el îşi atrage 
asupra capului său necinstirea adusă lui Dumnezeu. „Lu cine eşti care răspunzi 
împotriva lui Dumnezeu?” 


Apoi, dorind să arate distanţa care există între om şi Dumnezeu, nu trebuia să arate 
în mod precis cât de mare este, ci numai să ofere o comparaţie care să ne ducă cu 
gândul la o deosebire cu mult mai mare. Ce spune anume? „Oare făptura va zice 
celui ce a făcut-o: De ce m-ai făcut aşa? Sau nu are olarul putere peste lutul lui 
ca din aceeaşi frământătură să facă un vas de cinste, iar altul de necinste?” 
(Rom., 9,20-21). Ce mai răspunzi acum? Se cuvine să te supui lui Dumnezeu 
precum o face lutul faţă de olar? Da, spune Pavel, pentru că deosebirea dintre om 
şi Dumnezeu este tot atât de mare precum cea dintre lut şi olar. Ba încă nici nu este 


atât, ci cu mult mai mare. Aceasta, deoarece lutul şi olarul au o unică substanţă, 
după cum se spune şi în Cartea lui lov: „Nu îi iau în seamă pe cei care locuiesc în 
case de lut, din acelaşi lut din care noi înşine ne tragem obârşia” (lov, 4,19). 


lar dacă omul se arată superior şi mai frumos decât lutul, diferenţa nu provine 
dintr-o deosebire de natură, ci din înţelepciunea meşteşugarului, fiindcă altminteri 
nu te deosebeşti cu nimic faţă de lut. Dacă nu crezi, să te convingă atunci raclele şi 
urnele funerare; vei afla în preajma mormintelor strămoşilor dispăruţi că aşa stau 
lucrurile. Aşadar, pe când între lut şi olar nu există vreo deosebire, între Dumnezeu 
şi om deosebirea de substanţă este atât de mare, încât nici un cuvânt nu o poate 
exprima şi nici un gând nu o poate cuprinde spre a-i socoti măsura. După cum lutul 
se supune în mâinile olarului, oricât l-ar întinde acela şi l-ar frământa, la fel si tu, 
precum lutul, să rămâi fără grai când Dumnezeu voieşte să facă o lucrare. 


Pavel nu a spus acestea urmărind să ne curme libertatea - cum Să fie aşa? - nici 
din desconsiderare faţă de liberul nostru arbitru, ci pentru a nărui şi mai tare 
orgoliul nostru. Dacă vrei, să cercetăm şi acest aspect. Oare ce doreau aceia să 
priceapă, iar Pavel le-a închis gura fără cruţare? Să fi fost vorba de iscodirea 
esenței? Nicidecum, fiindcă nimeni nu a dorit vreodată aşa ceva, ci căutau să 
cunoască ceva mult mai neînsemnat, lucrările lui Dumnezeu. De ce este unul 
pedepsit, iar altul miluit; de ce nu îi sunt date unuia pedepse, câtă vreme acela 
este plin de rele; de ce a fost iertat unul, iar altul nu. Aceste lucruri şi altele 
asemenea căutau să cunoască. De unde reiese aşa ceva? Din cuvintele spuse mai 
înainte de către Pavel: „ Deci, dar, Dumnezeu pe cine voieşte miluieşte iar pe 
cine voieşte îl împietreşte. Îmi vei zice, deci: De ce mai dojeneşte? Căci voinţei 
lui cine i-a Stat împotrivă?” Apoi, adăugă: „Dar, omule, tu cine eşti care 
răspunzi împotriva lui Dumnezeu?” (Rom. 9, 18-20). Aşadar, Pavel le închide 
gura celor care căutau să răstălmăcească lucrările lui Dumnezeu. 


Câtă vreme el nu le îngăduie nici aceasta, tu, răstălmăcitor al înseşi esenței 
preafericite care înfăptuieşte toate lucrurile, nu socoteşti că eşti vrednic de atacuri 
înmiit de puternice? Şi cum să nu fie vorba de culmea nebuniei? Ascultă-l pe 
profet, ori mai bine spus, ascultă-l pe Dumnezeu care grăieşte prin acesta: „dacă 
Eu Sunt Părinte, unde este cinstea ce trebuie să-mi daţi? Și dacă sunt Stăpân, 
unde este teama de mine?” (Mal., 1, 6.). 


Cel care se teme nu răstălmăceşte, ci face o plecăciune de închinare, nu 
iscodeşte, ci binecuvântează şi preamăreşte. Te învaţă acestea atât puterile de sus, 
cât şi preafericitul Pavel. lar Pavel nu reproşează altora decât lucruri pe care el 
însuşi nu le împărtăşeşte. Ascultă, bunăoară, ce le spune filipenilor, dezvăluind că 


el nu deţine decât o cunoaştere parțială, la fel ca atunci când le-a scris corintenilor 
afirmând „în parte cunoaştem” şi nu încă pe deplin; acum rostește: „Fraților, eu 
nu socotesc despre mine că am ajuns să înţeleg ” (Fil, 3,13). Există vreun glas mai 
răspicat decât acesta? Acest glas dă strigare mai răsunător decât trâmbiţa, învățând 
lumea întreagă să se mulțumească şi să fie satisfăcută de măsura cunoaşterii 
dată nouă, şi să nu creadă că acum înţelege totul. 


Îmi spui şi mie ce vrei să mă faci să înţeleg? ÎI ai pe Hristos care grăieşte în tine 
însuţi şi rosteşti: „eu nu socotesc despre mine că am ajuns să înţeleg”. Am zis 
lucrul acesta, spune el, tocmai pentru că îl am pe Hristos care grăieşte în mine; 
el însuşi m-a învăţat acestea. Prin urmare, aceştia, dacă nu ar fi fost lipsiţi cu totul 
de acel Duh care dă strigare, şi dacă nu şi-ar fi îndepărtat din suflet lucrarea lui, nu 
ar mai fi socotit că ei sunt aceia care deţin cunoaşterea întregului, câtă vreme Pavel 
a rostit: „nu socotesc despre mine că am ajuns să înţeleg”. 


Și unde apare limpede, să ne spună chiar Pavel, că vorbeşte despre cunoaştere şi 
despre învățături, nu despre modul de viaţă şi despre conduita morală, adică, ca şi 
cum ar fi vrut să spună „mă socotesc nedesăvârşit în privinţa vieţii pe care o duc şi 
în privinţa conduitei morale”? Acest lucru l-a arătat cel mai clar când a spus: 
„Lupta cea bună m-am luptat, călătoria am săvârşit, credinţa am păzit. De acum 
mi S-a gătit cununa dreptăţii” Ul Tim. 4, 7-8). 


Unul care este sigur că a primit coroana şi că a săvârşit călătoria nu ar mai fi spus: 
„nu socotesc despre mine că am ajuns să înţeleg”. De altminteri, cele care trebuie 
făcute şi cele care nu trebuie făcute nu sunt ascunse nici unuia dintre oameni, ci le 
sunt tuturor clare şi lesne de recunoscut, barbarilor şi perşilor şi întregului neam 
omenesc. 


Pentru a face mai limpede ceea ce spun, voi aşeza cuvântul citat în locul din care a 
fost desprins. După ce a spus: „Păziţi-vă de câini! Păziţi-vă de lucrătorii cei răi!” 

şi multe alte acuzaţii la adresa celor care introduceau fără cuviinţă învățături 
iudaice, Pavel a adăugat: „cele ce îmi erau mie câştig, acestea le-am socotit 
pentru Hristos pagubă. Ba mai mult: eu pe toate le socotesc că sunt pagubă, 
astfel încât să nu mă aflu având dreptatea cea din Lege, ci dreptatea cea de la 
Dumnezeu, cea prin credinţa în lisus Hristos” (cf. Fil. 3, 7-9). Apoi, precizează 
despre ce fel de credinţă e vorba: „ca să-l cunosc pe el şi puterea învierii lui şi să 
fiu primit părtaş la patimile lui” (Ful. 3,10). 


Ce înseamnă „puterea învierii lui”? Pavel a vrut să spună că a fost dezvăluit un 
nou mod de înviere. Căci, în mai multe rânduri, au înviat mulți morţi şi înaintea 


lui, însă nici unul în felul acesta. Toţi ceilalți, după ce au înviat, s-au întors iarăşi în 
pământ şi, eliberaţi de tirania morţii într-un moment anumit, au fost mânaţi din nou 
sub domnia acesteia, în schimb, trupul domnesc înviat nu s-a întors în pământ, ci s- 
a înălţat la cer şi a distrus întreaga tiranie a morţii şi împreună cu el a înviat laolaltă 
lumea întreagă, iar el s-a aşezat pe tronul împărătesc. 


Aşadar, avându-le pe toate acestea în minte şi dezvăluind faptul că asemenea 
lucruri minunate atât de mari nu vor putea fi exprimate printr-un raționament, ci 
numai credinţa poate să ne înveţe despre ele şi să le facă desluşite, Pavel rostea 
despre credinţă: „să cunosc puterea învierii lui”. lar dacă simplul fapt de a învia nu 
poate fi exprimat printr-un raționament - căci reprezintă un lucru mai presus de 
natura omenească şi în afara desfăşurării obişnuite a faptelor -, ce fel de 
raţionament va putea exprima o asemenea înviere care se deosebeşte de toate 
celelalte? Nu există nici unul care să poată aşa ceva, ci avem nevoie numai de 
credinţă, dacă avem de gând să ne convingem că un trup mort şi apoi înviat a ajuns 
la o viaţă fără de moarte, una care nu are nici hotar, nici sfârşit. Aşa cum a arătat 
Pavel şi în altă parte, rostind: „Hristos, înviat din morţi, nu mai moare. Moartea 
nu mai are stăpânire asupra lui” (Rom. 6,9). 


Vedem cum minunea este îndoită: o dată este faptul învierii ca atare, iar apoi este 
faptul unei asemenea învieri. lar dacă nu este cu putinţă să aflăm ce este învierea în 
urma unor raționamente, cu atât mai puţin nu vom afla în acest fel ce este naşterea 
cea de sus. 


Vorbind despre aceste lucruri, Pavel a amintit şi despre cruce şi patimă, punându-le 
şi pe acelea sub puterea credinţei. Apoi, după ce cuvântul a fost pus în mişcare de 
toate acestea, mergând mai departe a spus: „Fraţilor, eu nu socotesc despre mine 
ca am ajuns să înţeleg”. Nu spune: „cu nu socotesc despre mine însumi că am 
ajuns să ştiu ceva”, ci „am ajuns să înţeleg”. Nu a mărturisit despre sine nici că se 
află în totală neştiinţă, nici că deţine o cunoaştere deplină. Căci a spune: „nu 
socotesc că am ajuns să înţeleg” indică faptul că cineva s-a aflat pe drum până 
atunci, iar acum merge şi înaintează mai departe, dar nu a ajuns încă la capătul 
drumului. 


La aceasta îi îndeamnă si pe ceilalți când vorbeşte astfel: „Câţi suntem desăvârşiți, 
aceasta să gândim; şi dacă gândiţi ceva în alt fel, Dumnezeu vă va descoperi si 
aceea” (Fil., 3, 15). Nu vă va învăţa raționamentul, ne spune Pavel, ci vă va 
dezvălui Dumnezeu. Vezi cum acest cuvânt nu se referă la modul de viaţă şi la 
conduita morală, ci la învățături şi credinţă? Fundcă nu este nevoie de o revelaţie 
pentru a adopta o anumită conduită morală şi pentru a duce un mod de viaţă 


oarecare, ci este nevoie de învățături şi de cunoaştere. A arătat acelaşi lucru şi 
altădată, când spunea: „Jar dacă i se pare cuiva că cunoaşte ceva, încă nu a 
cunoscut nimic” (| Cor. 8, 2). Nu a spus, însă, numai „nu a cunoscut nimic”, ci a 
adăugat şi „după cum trebuie să cunoască”, deoarece el deţine o oarecare 
cunoaştere, dar nu una temeinică şi nici desăvârşită. 


Și pentru a pricepe că acest lucru este adevărat, să nu vorbim despre cele de sus, ci, 
dacă vrei, să ne mânăm cuvântul în jos, către creaţia văzută. Vezi acest cer? Știm 
că poartă chipul unei bolți, dar chiar şi acest lucru nu îl învăţăm pornind de la 
raţionamentele noastre, ci din dumnezeiasca Scriptură. Mai ştim şi că 
înconjoară întreg pământul, fiindcă am auzit acest lucru tot de acolo, în schimb, 
ne este necunoscut care este substanţa cerului. Dacă se găseşte vreunul care şi-ar 
susține cu vehemenţă ideile şi ar fi gata de ceartă, să spună care este esenţa cerului; 
este cumva gheaţă solidificată? este cumva un nor comasat? este un aer mai dens? 
Nimeni nu ar fi în stare să afirme ceva cu precizie. 


Mai aveţi nevoie acum de o altă dovadă pentru a vă da seama de nebunia celor care 
susțin că îl cunosc pe Dumnezeu? Nu eşti în stare să spui care este natura cerului 
pe care îl vezi zi de zi şi pretinzi că ştii cu precizie care este esenţa Dumnezeului 
nevăzut? Şi cine este atât de lipsit de luciditate, astfel încât să nu recunoască 
nebunia fără margini a celor care susţin aşa ceva? 


Din această pricină, vă îndemn pe voi toţi să încercaţi pe cât puteţi să-i vindecaţi ca 
pe unii atinşi de boala nebuniei şi ca pe unii ce şi-au pierdut judecata, vorbindu-le 
cu blândeţe și îngăduință. Căci învăţătura aceasta li s-a născut din pierderea minţii 
şi din rana sângerândă a cugetului lor. Rănile inflamate nu suportă să fie tratate cu 
mâna şi nici nu îndură o atingere brutală. De aceea, medicii înţelepţi şterg rănile de 
acest fel cu un burete foarte fin. Câtă vreme şi aceştia poartă în suflet o rană 
inflamată, la fel cum se toarnă peste rană o apă curată şi binefăcătoare cu un burete 
fin, la fel şi noi, revărsându-ne asupra lor toate cuvintele noastre, să încercăm să ne 
îngrijim de rana acestora şi să-i curățim cu totul de inflamarea orgoliului lor. 


Frate iubit, chiar dacă te-ar jigni, dacă te-ar lovi cu piciorul, dacă te-ar scuipa şi 
orice altceva de ţi-ar face, tu nu înceta să le porți de grijă. Cei care se îngrijesc de 
un om lovit de nebunie au de îndurat multe asemenea porniri. Dar, cu toate acestea, 
ei bine, nu trebuie să încetezi a-i îngriji; dimpotrivă, este motivul pentru care 
trebuie în şi mai mare măsură să-i compătimeşti şi să le deplângi soarta, fiindcă 
aceste porniri sunt semnele suferinţei lor. 


Rostesc aceste cuvinte pentru cei mai tari dintre voi, pentru cei care nu pot fi 
influenţaţi şi pentru cei puternici, adică pentru toţi cei care nu pot fi păgubiţi de pe 
urma prezenţei lor. Dar, dacă se întâmplă să fie vreunul mai slab, să fugă din 
tovărăşia lor şi să se ferească de a intra în vorbă cu ei, ca nu cumva, sub pretextul 
prieteniei, să se nască pricina lipsei de evlavie. La fel face şi Pavel; el însuşi se 
amestecă cu cei bolnavi şi spune: „cu iudeii am fost ca un iudeu, cu cei ce n-au 
Legea, m-am făcut ca unul fără lege”(l Cor. 9,20-21), iar pe ucenici şi pe cei ce 
se arătau a fi mai slabi îi alungă din calea acelora, sfătuindu-i şi învăţându-i astfel: 
„ Tovărăşiile rele strică obiceiurile bune” (| Cor. 15, 33) şi iarăşi: „Ieşiţi din 
mijlocul lor şi vă osebiţi, zice Domnul” (Il Cor. 6, 17). 


Dacă medicul ajunge la bolnav îi este adesea de folos atât bolnavului, cât şi 
medicului însuşi, în schimb, dacă unul mai slab stă laolaltă cu cei bolnavi, îi este 
dăunător şi lui însuşi, şi celui suferind; căci nici aceluia nu îi va putea fi de vreun 
folos, iar el însuşi îşi va lua mult rău asupra sa de pe urma bolii. Şi după cum cei 
care îi privesc pe suferinzii cu ochii pătimesc, fiind atinşi întrucâtva de acea boală, 
la fel se petrece şi cu cei care îndură tovărăşia acestor blasfemiatori - dacă sunt mai 
slabi îşi atrag asupra lor o mare parte din lipsa de evlavie. 


Aşadar, spre a nu pătimi noi înşine relele cele mai mari, să fugim de tovărășiile lor, 
rămânând numai a-l ruga și a-l implora pe Dumnezeul iubitor de oameni, cel care 
doreşte ca toţi oamenii să se mântuiască şi să ajungă la cunoaşterea adevărului, să-l 
rugăm să îi izbăvească de eroare şi de cursa diavolului, întorcându-i către lumina 
cunoaşterii, către Dumnezeu, Tatăl Domnului nostru lisus Hristos împreună cu de 
viaţă dătătorul şi preasfântul Duh, căruia să-i fie slava şi puterea, acum şi pururea 
ŞI în vecii vecilor. Amin. 


(din “Despre necunoaşterea lui Dumnezeu ”, Editura Herald , a celui între sfinţi, 
Părintele nostru loan Gură de Aur, arhiepiscop al Constantinopolului) 


Omilia III - Despre necunoaşterea lui Dumnezeu şi despre faptul că serafimii 
nu pot suporta nici măcar coborârea lui Dumnezeu către ei 


Țăranii harnici, când văd un copac sălbatic lipsit de roade, care le îngreunează 
munca şi dăunează plantelor cultivate din pricina rădăcinilor puternice şi a desimii 
umbrei, se grăbesc foarte tare să-l doboare. Deseori se întâmplă să se pornească 
vântul şi să se alăture lor la tăierea copacului: năpustindu-se asupra frunzişului 
copacului şi zguduindu-l cu multă putere, frânge copacul întreg şi îl culcă la 
pământ, scutindu-i în acest fel de multă trudă. 


Cum şi noi urmărim să doborâm un copac îndărătnic şi sălbatic, erezia 
anomeenilor, să îl rugăm pe Dumnezeu să ne trimită harul Duhului său, pentru ca 
un vânt, de orice fel ar fi acesta, să se năpustească şi să smulgă erezia din rădăcină, 
scutindu-ne astfel de multă trudă. 


Deseori, îndată ce pământul este lăsat în paragină şi încetează să mai fie folosit de 
mâinile agricultorilor, este năpădit de buruieni, mărăcini şi de copaci sălbatici care 
cresc singuri, în acelaşi chip este pustiit şi sufletul anomeenilor, câtă vreme nu este 
cultivat de cercetarea Scripturilor, ci pornind de la sine s-a lăsat pe el însuşi să fie 
năpădit de această erezie potrivnică şi sălbatică. Fiindcă acest copac nu a fost sădit 
de Pavel, nu a fost udat de Apollo, nu l-a făcut Dumnezeu să crească, ci a fost sădit 
de curiozitatea necuvenită a raționamentelor, a fost udat de revărsările unui orgoliu 
lipsit de rațiune şi a crescut din dorinţa de a căpăta mărire. 


Avem nevoie de flacăra Duhului pentru a reuşi nu numai să smulgem această 
rădăcină a răului, ci şi spre a o mistui în foc. Îl vom chema, aşadar, pe Dumnezeul 
hulit de ei şi lăudat de noi şi îl vom ruga să ne călăuzească pe mai departe limba în 
cursa ei şi să ne deschidă cugetul către o înţelegere mai clară a celor rostite. 


Fiindcă întreaga noastră trudă este menită pentru el şi pentru preamărirea lui, mai 
degrabă decât pentru mântuirea noastră. Nimeni nu va putea, necinstindu-L. pe 
Dumnezeu, să-L păgubească cu ceva şi nimeni nu va putea, lăudându-L, să-L facă 
să apară mai strălucitor. De altminteri, cât priveşte slava ce îi este proprie, el 
rămâne pentru veşnicie neschimbat, fără ca laudele noastre să-l facă să sporească 
sau ca blasfemiile să-l micşoreze. Oamenii care îl preamăresc potrivit cu 
vrednicia Sa, sau mai bine spus după cât le stă lor în putere să îl preamărească - 
căci vrednicia sa nicicând nu va putea fi preamărită îndeajuns —, obţin folos din 
lauda pe care o aduc. În schimb, cei ce îl hulesc şi dispreţuiesc îşi pun în 
primejdie propria lor mântuire. 


Hulitorii de Dumnezeu sunt aceia despre care cineva a spus: „Cel care aruncă o 
piatră în Sus, în capul lui a aruncat-o” (Sir. 27, 25). Cel care aruncă o piatră în 
sus nu va putea să despice bolta cerească, nici măcar să o atingă, dimpotrivă, piatra 
rămasă în aer îl va izbi în creştetul capului pe însuşi aruncătorul ei. La fel se 
întâmplă şi cu cel care huleşte acea Fiinţă preafericită, aceea pe care nimic nu ar 
putea-o păgubi, fiind cu mult prea mare şi prea înaltă, încât să mai poată primi vreo 
lovitură: el ascute sabia care îi va pătrunde în suflet, ca urmare a nerecunoştinţei 
arătate faţă de binefăcătorul său. 


Să-L chemăm, aşadar, pe Dumnezeul de negrăit, Cel care nu poate fi gândit, nici 
văzut şi nici înţeles; pe cel care înfrânge puterea limbii omeneşti, cel care este 
dincolo de înţelegerea cugetului muritor, pe cel nedezvăluit îngerilor, cel pe care 
serafimii nu îl pot contempla, heruvimii nu îl pot pricepe, cel care rămâne 
nevăzut începătoriilor, stăpâniilor, puterilor şi, într-un cuvânt, întregii făpturi 
create, fiindu-le cunoscut numai Fiului şi Duhului. 


Știu că îmi vor acuza cuvântarea de exagerare, fiindcă am afirmat că el este de 
neînțeles chiar şi puterilor de sus. Dar eu tocmai din acest motiv îi voi acuza la 
rândul meu de sminteală şi de nebunie. Căci nu este o exagerare să afirmi despre 
Creator că este mai presus de înţelegerea tuturor fiinţelor create, ci faptul de a 
pretinde că ei, cei care se târăsc pe pământ şi se află atât de departe de puterile de 
sus, pot circumscrie şi cuprinde prin slăbiciunea raționamentelor lor ceea ce le este 
de neînțeles. Eu, însă, dacă nu aş aduce dovadă pentru ceea ce am susținut mi s-ar 
adresa pe bună dreptate acuzaţia de exagerare, dar dacă voi, după ce vă voi dovedi 
că Dumnezeu este de neînțeles puterilor de sus, încă veţi mai susţine cu tărie şi veţi 
mai afirma polemizând că voi îl cunoaşteţi, în câte gropi meritaţi să fiţi aruncaţi, în 
câte pustiuri să fiți lepădaţi, ca pedeapsă pentru faptul de a fi exagerat că voi 
cunoaşteţi cu precizie cele care rămân de necontemplat tuturor puterilor fără de 
trup? 


Hai, atunci, să înaintăm pe mai departe în elaborarea unor asemenea demonstraţii, 
întorcându-ne iarăşi cuvântarea către rugăciune, căci, adesea, însăşi urmarea 
rugăciunii ne dă dovada pe care o căutăm. Aşadar, să-l chemăm pe însuși 
„împăratul împăraţilor şi Domnul domnilor, pe cel ce singur are nemurire, pe 
cel care locuieşte întru lumină neapropiată; pe care nu l-a văzut nimeni dintre 


oameni, nici nu poate să-l vadă; a căruia este cinstea şi puterea în veci! Amin. * 
(| Tim. 6,15-16). 


Acestea nu sunt cuvintele mele, ci ale lui Pavel. Tu să iei aminte la evlavia şi 
teama înrădăcinate în sufletul lui. Fiindcă Pavel, amintind de Dumnezeu, nu a 


primit să ajungă mai degrabă la capătul expunerii învăţăturii, până ce nu i-a 
restituit lui Dumnezeu datoria cuvenită pentru ceea ce a primit şi, drept urmare, îşi 
încheie cuvântarea printr-o doxologie. lar dacă „pomenirea celui drept este spre 
binecuvântare” (Pild. 10, 7), cu atât mai mult va fi spre laudă pomenirea lui 
Dumnezeu. 


lar Pavel face la fel şi la începutul epistolelor, căci, adesea, când îşi începe 
epistolele, îndată ce aminteşte de Dumnezeu, nu merge mai departe în expunerea 
învăţăturii, până ce nu îi aduce doxologia cuvenită. Ascultă, de pildă, cum se 
adresează când le scrie galatenilor: „Har vouă şi pace de la Dumnezeu Tatăl 
nostru, şi de la Domnul lisus Hristos, cel ce s-a dat pe sine pentru păcatele 
noastre, ca să ne scoată din acest veac rău de acum, după voia lui Dumnezeu şi a 
Tatălui, căruia fie slava în veci. Amin!” (Gal., 1, 3-5). La fel şi în altă parte: 
„Împăratului veacurilor, celui nestricăcios, nevăzutului, Dumnezeului singur 
înţelept fie cinste şi slavă în veci. Amin!” (| Tim., |, 17). 


Face Pavel aceasta numai în privinţa Tatălui, iar în privinţa Fiului nu? Ascultă 
cum a făcut acelaşi lucru şi în privinţa Unului Născut. Deoarece, când a spus: 
„Căci aş fi dorit să fiu anatema de la Hristos pentru fraţii mei, cei de neam cu 
mine, după trup”, a adăugat după aceea: „ale cărora sunt înfierea şi legămintele 
şi Legea şi închinarea şi făgăduinţele; din care după trup este Hristos, cel ce este 
peste toate Dumnezeu, binecuvântat în veci. Amin!” (Rom. 9, 4-5). Ca şi Tatălui, 
la fel îi oferă şi Unului Născut doxologia, mai înainte de a duce mai departe cursul 
cuvântării. Fiindcă Pavel l-a ascultat pe Hristos care rosteşte: „Ca roți să 
cinstească pe Fiul, precum cinstesc pe Tatăl” (loan, 5,23). 


Și, pentru a pricepe că însăşi rugăciunea ne oferă dovada, hai să o aşezăm în 
centrul privirilor noastre, „împăratul împăraţilor, spune Pavel, şi Domnul 
domnilor, cel ce singur are nemurire, cel care locuieşte întru lumină 
neapropiată”. Opreşte-te la acest loc al rugăciunii şi întreabă-l pe eretic ce poate 
însemna expresia „cel care locuieşte întru lumină neapropiată” şi fă-l să fie atent la 
precizia limbajului lui Pavel. Nu a spus „cel care este lumină neapropiată”, ci „cel 
care locuieşte întru lumină neapropiată”, pentru ca tu să pricepi că, dacă locuinţa 
lui este neapropiată, cu atât mai mult este cel care o locuieşte, Dumnezeu. Jar 
Pavel nu a spus aceste cuvinte pentru a-ţi închipui o casă şi un loc aflate în 
preajma lui Dumnezeu, ci pentru a pricepe în şi mai mare măsură că el este cu 
neputinţă de înţeles. 


Și nu a spus nici măcar „cel care locuieşte într-o lumină care nu poate fi înţeleasă”, 
ci „neapropiată”, fiindcă un lucru care nu poate fi înţeles înseamnă mult mai mult. 


Se spune „cu neputinţă de înţeles”, când obiectul căutat şi cercetat nu poate fi 
cuprins cu mintea de către cei care îl cercetează, în Schimb, „neapropiat” 
desemnează obiectul care dintru început nu îngăduie nici un fel de cercetare şi 
de care nimeni nu se poate apropia. De exemplu, se spune despre largul mării că 
nu poate fi înţeles, deoarece scufundătorii care se coboară în apă şi se afundă mult 
în adâncul mării nu pot ajunge la fundul mării. lar atributul „neapropiat” este 
aplicat unui lucru care dintru început nu poate fi nici cercetat, nici pătruns. 


Ce ai avea de spus despre acestea? Se va spune că poate fi de neînțeles oamenilor, 
nu însă şi îngerilor, nici puterilor de sus. Răspunde-mi, eşti, deci, un înger şi faci 
parte din ceata puterilor fără de trup? Nu eşti cumva tot om şi ai aceeaşi substanţă 
ca şi mine? Ori ţi-ai uitat până şi natura căreia îi aparţii? Să admitem că ar fi ceva 
neapropiat numai pentru oameni, nu şi pentru îngeri, deşi nu se subînţelege acest 
lucru, nici nu a spus Pavel aşa ceva: oamenilor nu le este apropiată lumina întru 
care locuieşte Dumnezeu, pe când îngerilor nu le este neapropiată. Să admitem, 
dacă vrei, aşa ceva, făcându-ţi o concesie. Dar tu însuţi nu eşti om? Ce-ţi pasă 
atunci dacă îngerilor nu le-ar fi neapropiată lumina? Ce valoare are aceasta pentru 
tine, tu, amatorule de dispute, iscoditorul şi cel care afirmă că esenţa divină poate fi 
înţeleasă prin mijlocirea naturii omeneşti? 


Dar, pentru ca tu să pricepi că lumina este neapropiată nu numai omului, ci şi 
îngerilor, ascultă ce spune Isaia. lar când îl numesc pe Isaia, vorbesc de fapt 
despre dezvăluirea Duhului, căci orice profet aduce la cuvânt cele care fac parte 
din lucrarea Duhului: „Și în anul morţii regelui Ozia, am văzut pe Domnul Stând 
pe un Scaun înalt şi măreț; serafimii Stăteau în jurul lui şi fiecare avea câte şase 
aripi: cu două îşi acopereau feţele, iar cu două picioarele” (Is. 6,1-2). Care să fie 
pricina pentru care îşi acoperă feţele, punându-şi înainte aripile, răspunde-mi? 
Şi care altă pricină să fie decât aceea că ei nu puteau îndura Străfulgerarea 
plină de strălucire şi acele raze de lumină care veneau dinspre tron? Aceasta, cu 
toate că ei nu vedeau lumina însăşi în puritatea ei, nici esenţa lui Dumnezeu lipsită 
de acoperire, ci le stătea înainte chipul coborârii către cele văzute. 


Dar ce este coborârea? Este modul prin care Dumnezeu nu se arată aşa cum 
este, ci se arată pe el însuşi după cum poate fi văzut de către cel ce este în stare 
să-l contemple, potrivindu-şi chipul în care apare pe măsura slăbiciunii celor 
care îl privesc. Faptul că avea loc o coborâre apare evident chiar din cuvintele 
profetului: „L-am văzut pe Domnul stând pe un scaun înalt şi măreț”, dar 
Dumnezeu nu se aşază, acesta fiind modul în care nu pot apărea decât fiinţele 
corporale. lar cât priveşte cuvintele „pe un Scaun”, Dumnezeu nu poate fi 
cuprins într-un Scaun, câtă vreme divinitatea nu poate fi circumscrisă vreunui 


lucru. Dar serafimii nu puteau îndura nici măcar o asemenea coborâre, cu toate căi 
se aflau în preajmă: „serafimii stăteau în jurul lui”. Prin urmare, faptul că se aflau 
în preajmă era mai degrabă pricina pentru care nu puteau să-l vadă. Fiindcă nu se 
vorbeşte despre un loc anumit, ci Duhul Sfânt doreşte să arate că, deşi [serafimii] 
se află mai aproape de esenţa divină decât noi, tot nu o pot contempla. De aceea 
şi spune: „serafimii stăteau în jurul lui”, nu pentru a ne induce ideea unui loc 
anumit, ci dezvăluind prin apropierea locului faptul că fiinţa lor este mai 
apropiată de Dumnezeu decât este a noastră. 


Noi nu întrezărim caracterul incomprehensibil al lui Dumnezeu aşa cum o fac acele 
puteri, ca unele care sunt mai pure, mai înțelepte şi mai străvăzătoare decât îi stă în 
putere naturii umane. Întocmai cum neputinţa de a înfrunta razele soarelui nu este 
aceeaşi pentru orb şi pentru cel ce vede, la fel, neputința de a-l cunoaşte pe 
Dumnezeu nu este pentru noi la fel de mare cum este pentru aceia. lar distanţa care 
îl separă pe cel orb de cel ce vede este la fel de mare precum deosebirea dintre noi 
şi aceia. De aceea, când îl auzi pe profet că spune: „L-am văzut pe Dumnezeu ”, 
să nu îţi închipui că el a văzut acea esenţă, ci numai chipul coborârii, ba încă şi 
pe acesta mai nedesluşit decât puterile de sus, deoarece nu a avut puterea să 
vadă precum heruvimii. 


Dar ce vorbesc eu despre acea preafericită substanţă, câtă vreme omul nu poate 
privi fără teamă nici măcar fiinţa îngerului? Şi pentru ca voi să pricepeţi că 
acesta este adevărul, vă voi aduce înainte un om prieten cu Dumnezeu, un om plin 
de multă cutezanţă, căruia îi dădeau curaj înţelepciunea, dreptatea şi multe alte 
calități de care dădea dovadă, anume Sfântul Daniel. Astfel, când îl voi înfățişa 
plin de slăbiciune, prăbuşit şi zguduit din pricina prezenţei îngerului, nimeni Să 
nu creadă că el se află în această stare din pricina păcatelor şi a relei sale 
conştiinţe, ci, fiind dovedită cutezanţa pe care o are cu sufletul, se demonstrează 
cu siguranţă că avem de-a face cu slăbiciunea naturii omeneşti. 


Aşadar, acest Daniel ţinu post trei săptămâni şi nu a mâncat mult dorita pâine, nici 
Vin Şi nici carne n-a pus în gură, nici nu s-a uns cu miresme (cf. Dan., 10, 3). Şi 
tocmai atunci a avut acea viziune, când sufletul său, devenit mai uşor şi mai plin de 
duh în urma postului, se găsea mult mai pregătit să primească o asemenea vedenie. 
Dar ce spune el? „Mi-am înălţat ochii şi iată un om îmbrăcat cu veşminte de in - 
acestea sunt veşminte preoțeşti -, mijlocul său era încins cu un brâu de aur de 
Ofaz; trupul lui era precum comorile din Tarsis, chipul ca strălucirea fulgerului, 
ochii săi ca flăcările de foc, braţele şi picioarele aşa cum arată arama lustruită, 
glasul cu care îşi rostea cuvintele ca vuietul unei mulțimi. Numai eu am avut 
această vedenie; o mare spaimă S-a abătut asupra celor care erau cu mine şi au 


fugit de teamă. Mă părăsiseră puterile şi măreţia mea se prefăcu în stricăciune” 
(Dan. 10, 5-8). 


Ce să însemne „măreţia mea se prefăcu în stricăciune”? Daniel era un tânăr în 
putere; însă, când teama simțită înaintea îngerului l-a strămutat într-o stare de 
muribund, s-a răspândit asupra sa multă paloare, i-a pierit prospeţimea tinereţii 
şi i s-a risipit orice culoare din înfăţişarea sa - iată pentru ce a spus: „măreţia mea 
se prefăcu în stricăciune”. La fel cum îndată ce un conducător de car este cuprins 
de teamă şi scapă frâiele,fiecare cal goneşte unde vede cu ochii şi carul se răstoarnă 
cu totul, tot astfel se petrece îndeobşte şi cu sufletul când este cuprins de teamă şi 
înfiorare; fiind atins de spaimă, pierde controlul propriile sale puteri care îi vin de 
la fiecare din simţurile corpului, ca şi cum ar scăpa nişte frâie, abandonându-şi 
părțile corpului, care, la rândul lor, lipsite fiind de puterea care să le susţină, îşi 
pierd vigoarea şi se prăbuşesc. Aşa 1 s-a întâmplat atunci şi lui Daniel. 


Dar ce face îngerul? îl ridică şi îi spune: „Daniele, om plăcut al lui Dumnezeu, 
ia aminte la cuvintele pe care ţi le spun şi stai drept în picioare, că acum sunt 
trimis către tine” (Dan. 10,11). lar el se ridică tremurând tot. Şi după ce îngerul a 
început iarăşi să-i vorbească şi să-i spună: „Din ziua în care ţi-ai oferit inima Să 
pătimească înaintea lui Dumnezeu, cuvintele îţi Sunt ascultate şi eu vin din 
pricina cuvintelor tale”, se prăbuşi din nou la pământ. 


La fel se întâmplă şi cu cei care cad în leşin. Căci aceia se ridică şi îşi revin în fire, 
privind la noi când îi susţinem şi îi stropim cu apă rece pe faţă, pentru ca apoi, de 
cele mai multe ori, să ni se prăbuşească în braţe - la fel a pățit şi profetul. Sufletul 
îi era plin de teamă şi nu putea îndura să aibă în faţa ochilor imaginea prezenţei 
celui ce era, ca şi el, rob al lui Dumnezeu, nici nu avea putere să înfrunte acea 
lumină; de aceea se găsea într-o mare tulburare, silit fiind să se desprindă din 
legătura cărnii ca şi cum ar fi fost prins în lanţuri, îngerul, însă, îl sprijinea. 


Să asculte bine cei care îl iscodesc pe Stăpânul îngerilor! Daniel, înaintea căruia 
leii îşi plecau ochii de teamă, cel care avea puterea ca, având trup omenesc, să 
înfăptuiască lucruri care depăşesc omul, nu poate îndura prezenţa unuia care 
este, împreună cu el, rob al lui Dumnezeu, ba încă îşi pierde atunci şi suflarea. 
Căci el spune: „S-au zvârcolit cele dinlăuntrul meu o dată ce am avut această 
vedenie şi n-a mai rămas suflare în mine” (Dan. 10,16). 


In schimb, unii care se află atât de departe în privinţa virtuţii în comparaţie cu acest 
om drept susțin că ei cunosc cu deplină precizie însăşi acea Fiinţă supremă şi 


primă, cea care a dat fiinţă acestor mii de îngeri, din rândul cărora Daniel nu a avut 
tăria să-l privească nici măcar pe unul singur. 


Dar, să readucem cuvântul la întâia temă pe care am înaintat-o şi să demonstrăm că 
Dumnezeu nu poate fi contemplat nici de către puterile de sus, chiar dacă EI se 
coboară spre a le fi laolaltă. Căci, spune-mi, pentru ce îşi pun serafimii înainte 
aripile? Pentru ce altceva, dacă nu pentru a întări cuvântul apostolic „cel care 
locuieşte în lumină neapropiată”, cuvânt pe care îl vestesc prin faptele lor şi nu 
numai €i, ci şi puterile cărora heruvimii le sunt superiori. Căci ei stau în picioare în 
preajma lui Dumnezeu, iar acelea îi sunt tron, nu fiindcă Dumnezeu are nevoie de 
un tron, ci pentru ca tu să pricepi astfel virtutea acestor puteri. 


Ascultă, de pildă, şi un alt profet care vorbeşte despre puterile de sus. „Și a fost 
cuvântul Domnului către lezechiel, fiul lui Buzi, la râul Chobar.” (lez., 1, 3). 
Acesta se afla la râul Chobar, pe când acela era atunci la râul Tigru (Dan., 1, 4). 
Într-adevăr, când Dumnezeu voieşte să le apară robilor săi o vedenie ieşită din 
comun, îi mână pe aceştia afară din cetăţi într-un ţinut purificat de vuiete, pentru ca 
sufletul să nu fie tulburat de nimic din cele care se văd şi de nimic din cele ce se 
fac auzite, ci să se bucure de o eliberare deplină spre a se consacra contemplării 
vedeniilor. 


Dar ce a văzut lezechiel? „Iată că un nor - spune el - venea dinspre miazănoapte; 
în jurul lui se găsea o văpaie de foc şi o flacără care răspândea raze de lumină, 
iar în mijlocul focului se găsea ceva ca un metal în văpaie, iar în mijloc am 
văzut ceva ca patru fiare. Aspectul lor părea să fie aidoma celui al omului. 
Fiecare din ele avea patru feţe şi fiecare din ele avea patru aripi. Erau, spune el, 
nişte fiinţe înalte şi înspăimântătoare, iar fiecare purta în spate o mulţime de 
ochi de jur împrejur. Deasupra capetelor fiarelor se vedea un fel de boltă, care 
părea a fi dintr-un cristal minunat şi care se întindea în sus. Fiecare fiară avea 
câte două aripi, care le acopereau trupurile. Deasupra bolţii se vedea ceva ca o 
piatră de safir, pe care se afla ceva ca un tron, iar pe această înfăţişare 
asemenea tronului se găsea ceva ca un chip de om. Şi am văzut că de la mijloc în 
Sus părea asemenea unui metal încins, iar de la mijloc în jos asemenea unui foc; 
văpaia sa apărea precum un curcubeu care porneşte dintr-un nor pe timpul unei 
zile ploioase” (lez., 1, 4-28). Şi după toate acestea, profetul rosteşte următoarele 
cuvinte, dorind să arate că nici el şi nici acele puteri nu şi-au arătat neîngrădit 
însăşi fiinţa lor: „Acesta este modul în care apare chipul slavei Domnului” (lez., 
1,28). 


Ai băgat de seamă cum şi aici, ca şi în cazul de mai înainte avem de-a face cu 
chipul coborârii lui Dumnezeu? Dar şi aceste puteri se ascund în spatele aripilor 
lor nu dintr-un alt motiv decât acela pe care l-am arătat mai înainte, cu toate că 
aceste puteri sunt ființele cele mai înțelepte, cele care posedă cea mai mare 
cunoaştere, şi cele mai pure. De unde reiese limpede că puterile au aceste 
atribute? Din înseşi numele lor. Aşa cum îngerului i se spune înger, întrucât 
vesteşte oamenilor cele ale lui Dumnezeu şi se spune arhanghel, pentru că acesta le 
porunceşte îngerilor, la fel şi aceste puteri poartă denumiri care ne arată 
înţelepciunea şi marea lor puritate. Cum aripile dezvăluie înălţimea naturii - căci şi 
Gabriel apare zburând, nu fiindcă îngerul se numără în rândul zburătoarelor, ci 
pentru ca tu să pricepi că el se apropie de natura omenească venind din ţinuturile 
cele mai înalte şi de la un mod de viaţă superior -, urmează că aripile nu amintesc 
de nimic altceva decât de înălțimea naturii. Prin urmare, dacă aripile amintesc de 
înălțimea naturii; dacă tronul [inchipuieşte] odihna lui Dumnezeu! [întru 
puterile cereşti]; dacă ochii dezvăluie profunzimea văzului lor; iar dacă 
apropierea lor de tron şi intonarea neîncetată de imnuri către Dumnezeu arată 
vegherea lor necurmată vreodată de somn - în acelaşi chip, numele unora 
amintesc de înţelepciunea, iar al altora de marea lor puritate. Căci ce înseamnă 
„heruvim”? Cunoaştere îmbelşugată. Dar „serafim”? Gură de foc. Vezi cum 
numele au dezvăluit puritatea şi înţelepciunea? 


lar dacă acolo unde este o cunoaştere îmbelşugată nu este cu putinţă nici măcar să 
vezi limpede chipul coborârii lui Dumnezeu, atunci, când este numai o cunoaştere 
parțială, după cum spune Pavel: „In parte cunoaştem şi ca prin oglindă şi în 
ghicitură”, de câtă nebunie nu dau dovadă aceia care socotesc că le sunt cunoscute 
şi vădite cele pe care îngerii nu le pot contempla? 


Doream să vă dovedesc şi că Dumnezeu nu poate fi cunoscut nu numai de către 
heruvimi şi serafimi, dar nici de către începătorii, stăpânii, de către nici o fiinţă 
creată. Însă, cugetul nostru a ostenit pentru a mai putea dovedi aceasta, nu din 
pricina mulțimii cuvintelor, ci din pricina înfiorării pe care o inspiră cele rostite, 
căci sufletul se cutremură şi este răscolit de spaimă când se consacră multă vreme 
contemplărilor celor de sus. 


Prin urmare, hai să ne coborâm sufletul din ceruri şi să ni-l călăuzim, aşa plin de 
teamă cum este, către chemarea pe care o adresăm în mod obişnuit. Care este 
aceasta? Este chemarea la rugăciune pentru ca cei atinşi în aşa mare măsură de 
boală să se vindece într-o bună zi. Dacă noi dorim să fie chemat Dumnezeu în 
ajutorul celor bolnavi, al celor care muncesc în mine, al celor care îndură un regim 
crunt de sclavie şi în ajutorul celor posedaţi, cu atât mai mult se cuvine să ne 


rugăm pentru aceştia, dat fiind că lipsa evlaviei este un lucru mai crunt decât 
diavolul. Nebunia primeşte iertare, în schimb, pentru boala de care suferă aceştia 
lipseşte orice putinţă de a se apăra. 


Dar, pentru că tot am amintit de rugăciunea pentru cei posedaţi, doresc să vă 
vorbesc despre ceva care priveşte dragostea voastră şi să scap Biserica de o boală 
grea de care suferă. De altminteri, ar fi absurd dacă ne-am ocupa cu o aşa mare 
râvnă de vindecarea celor din afară, nesocotind propriile membre. Care este, 
aşadar, boala aceasta? Pe această mulţime negrăit de mare care este reunită acum, 
şi care dovedeşte o atenţie atât de sporită faţă de cele rostite, când caut să o privesc 
în acel moment de cea mai adâncă cutremurare, adeseori nu pot. Deplâng amarnic 
faptul că se arată mult zel şi o ardoare neostoită faţă de cuvintele unuia care este 
rob al lui Dumnezeu ca toți ceilalți, ascultătorii înghesuindu-se unul într-altul şi 
rămânând până la sfârşit, în schimb, când Hristos urmează să se arate în momentul 
sfintelor misterii, biserica devine goală şi pustie. 


Și cum ar putea fi vrednic de iertare aşa ceva? Din pricina acestei uşurătăţi pierdeţi 
şi orice laudă care s-ar fi cuvenit să fie adusă pentru zelul pe care îl arătați în 
ascultare. Care dintre voi nu va aduce învinuiri laolaltă cu noi, dacă v-ar vedea 
cum risipiţi de îndată rodul ascultării? Dacă acordaţi celor rostite o atenţie sporită, 
atunci arătaţi-vă zelul prin fapte, însă, faptul că voi plecaţi de îndată ce aţi ascultat 
cuvântarea este semn că în cugetul vostru nu a fost primit şi nu a rămas nimic din 
cele spuse. Dacă cele rostite s-ar găsi într-adevăr în sufletele voastre, le-aţi reţine 
pe de-a-ntregul în interiorul vostru şi v-ar călăuzi cu cea mai adâncă evlavie până 
la săvârşirea misteriilor celor mai cutremurătoare. 


lar acum, când plecaţi după ce oratorul îşi termină cuvântarea, rămâneţi lipsiţi de 
orice folos, ca şi cum aţi asculta un cântăreţ la citeră. Dar care este scuza fără de 
folos pe care o aduc cei mai mulţi dintre cei care se poartă astfel? De rugat, spun 
ei, ne putem ruga şi acasă; în schimb, nu este cu putinţă să auzim o omilie sau o 
învăţătură stând acasă. Te înşeli pe tine însuţi, omule! FE adevărat, poți să te rogi şi 
acasă, dar nu te poţi ruga ca în biserică, acolo unde se află o aşa mare mulțime 
de preoţi, acolo unde urcă la Dumnezeu chemarea într-un glas. Când îl chemi pe 


Dumnezeu de unul Singur nu eşti ascultat întocmai ca atunci când te rogi 
împreună cu fraţii tăi. Aici este ceva mai mult: IEEE 
etisurior, legănara ubiri și mgăciamile preotilor Pentru aceasta celebrează şi 
preoții înaintea tuturor, pentru ca rugăciunile mulțimii care sunt mai slabe să 
primească întărire dintr-ale lor, astfel încât să se înalțe laolaltă către cer. 


De altminteri, la ce bun ar mai sluji omilia, dacă rugăciunea nu ar fi comună? Mai 
întâi rugăciunea şi apoi cuvântul. La fel grăiesc şi apostolii: „Jar noi vom stărui în 
rugăciune şi în slujirea cuvântului” (Fapt. 6, 7). La fel face şi Pavel când se roagă 
la începutul epistolelor, pentru ca, precum lumina unei făclii, lumina rugăciunii să 
deschidă calea cuvântului. Dacă ai obişnui să te rogi de unul singur cu deplină 
conştiinciozitate, nu ai mai avea nevoie de învăţătura venită din partea unora 
care sunt robi ai lui Dumnezeu laolaltă cu tine, ci ar trebui ca EI însuşi Să-ţi 
lumineze cugetul, fără vreun mijlocitor oarecare. 

Iar dacă rugăciunea făcută de unul singur are o asemenea putere, cu atât mai 
mare este puterea aceleia făcută împreună cu mulțimea. Căci forţa acesteia şi 
întărirea oferită sunt cu mult mai mari decât în cazul rugăciunii făcute acasă şi în 
mod personal. De unde reiese limpede aceasta? Ascultă-l pe Pavel când spune: 
„Cel care ne-a izbăvit pe noi dintr-un pericol de moarte atât de mare, şi ne 
izbăveşte, şi nădăjduim că ne va mai izbăvi încă, ajutându-ne şi voi prin 
rugăciune, aşa încât darul acesta făcut nouă să ne fie prilej de mulțumire adusă 
de către mulţi oameni, pentru noi.” Ul Cor. |, 10-11). Aşa a scăpat şi Petru din 
închisoare: „căci se făcea necontenit rugăciune către Dumnezeu pentru el, de 
către Biserică” (Fapt. 12, 5). Și de vreme ce rugăciunea Bisericii i-a adus atâta 
folos lui Petru şi l-a scos din închisoare pe acel stâlp, cum îţi permiţi Să 
disprețuieşti puterea acesteia, spune-mi, şi ce scuză vei mai putea avea? 


Ascultă-l pe Dumnezeu Însuşi când spune că este înduplecat de mulţimea care îl 
cheamă cu iubire. Căci el spune, apărându-se înaintea lui Ilona pentru vrejul de 
dovleac: „Tu ţi-ai făcut necaz pentru acest vrej pentru care nu te-ai trudit şi nici 
nu l-ai crescut, iar mie cum să nu-mi fie milă de cetatea cea mare a Ninivei, în 
care locuiesc mai bine de o sută douăzeci de mii de bărbaţi? ” (lona 4,10-11). Nu 
fără rost este scoasă în evidență mulțimea, ci pentru ca tu să pricepi că rugăciunea 
făcută laolaltă are mare putere. Vreau să vă fac acest lucru limpede şi printr-o 
istorisire omenească. 


Acum zece ani, după cum ştiţi şi voi, nişte oameni fură arestaţi pentru că s-au 
ridicat împotriva cârmuirii. Apoi, unuia dintre cei care se bucuraseră de putere i se 
dovedi îndreptățirea acuzațiilor, i-a fost pus căluşul la gură, şi fu scos afară pe 
calea către locul executării pedepsei cu moartea, întreaga cetate se grăbi atunci 
către hipodrom, muncitorii îşi părăseau locurile de muncă şi întreg poporul 
strângându-se laolaltă l-a eliberat pe condamnat de mânia împărătească, deşi acesta 
nu merita în nici un chip iertarea. Cum aşa? Când aţi dorit să îndepărtați mânia 
împăratului pământesc v-aţi grăbit cu toții laolaltă, împreună cu copiii şi femeile; 
în schimb, când trebuie atrasă bunăvoința împăratului cerurilor şi îndepărtată 
mânia sa îndreptată nu numai împotriva unui singur păcătos ca atunci, nici 


împotriva a doi, trei sau o sută, ci împotriva tuturor păcătoşilor din lume şi când 
trebuie cerută eliberarea demonizaţilor din laţul diavolului, voi rămâneţi pe loc pe 
afară şi nu vă grăbiţi spre a fi laolaltă cu toţii, astfel încât Dumnezeu, fiind 
înduplecat de unirea glasurilor voastre, să îi elibereze pe aceia de pedeapsă, iar 
vouă să vă ierte păcatele? 


Dacă te-ai fi aflat în acel moment în piaţa publică, de te-ai fi găsit acasă ori prins în 
treburi de la care nu te poţi abate, nu a fost nevoie de o forță mai mare decât cea a 
leului pentru ca, rupând legăturile care te reţineau, să poţi ajunge la rugămintea 
obştească? Câtă nădejde de mântuire îți trebuia în acel moment, răspunde-mi, 
preaiubite frate? Nu numai oamenii dau glas acelei chemări pline de cea mai 
adâncă cutremurare, ci şi îngerii cad la picioarele Stăpânului, iar arhanghelii se 
roagă: au şi ei momentul prielnic care îi sprijină în luptă, jertfa venindu-le într- 
ajutor. 


ŞI după cum oamenii taie ramuri de măslini pe care le agită înaintea împăraților, 
folosindu-se de această plantă pentru a readuce mila şi iubirea de oameni, la fel şi 
îngerii aduc atunci înainte în locul ramurilor de măslin însuşi trupul domnesc, 
chemându-l pe Domnul pentru natura omenească, fiind aproape gata să rostească: 
„ne rugăm pentru aceştia pe care tu însuţi i-ai socotit vrednici de a le veni 
înainte cu iubirea ta până într-atât, încât ţi-ai oferit propriul tău trup; revărsăm 
rugăminţi pentru aceştia, pentru care tu însuţi ţi-ai vărsat sângele; te chemăm 
pentru aceştia, pentru care tu ţi-ai jertfit trupul acesta”. 


De aceea şi diaconul se apropie în acel moment şi le poruncește posedaţilor să-şi 
plece numai capul, pentru ca ei să-şi exprime rugămințile prin forma corpului, căci 
nu le este îngăduit să se roage laolaltă cu adunarea comună a fraţilor. Se apropie de 
aceştia, întrucât, fiindu-ţi milă de aceştia, de răul de care suferă şi de lipsa lor de 
glas, să-ţi foloseşti libertatea de exprimare pentru a cere ajutorarea lor de către 
Dumnezeu. Aşadar, gândindu-ne la toate acestea, să ne îndreptăm împreună către 
momentul acela, astfel încât să atragem mila lui Dumnezeu şi să aflăm har şi 
ajutorul cuvenit. 


Mi-aţi încuviinţat vorbele. V-aţi manifestat aprobarea cu multă larmă şi bătăi din 
palme. Dar, pentru ca voi să vă manifestaşi elogiile prin fapte, nu este mult timp de 
aşteptat până să vă demonstraţi ascultarea. Eu caut acel elogiu, acel şir de aplauze 
care se vădeşte din fapte. Sunteţi chemaţi, aşadar, să staţi unul lângă altul, aşa cum 
aţi stat până acum. Dacă vreunul va tulbura ordinea prezentă, opriţi-l cu stăruință, 
astfel încât să dobândiţi un câştig îndoit provenit şi din propriul zel şi din grija 
purtată fraților. Procedând aşa, vă veţi da curs rugăminţilor voastre cu mai multă 


încredere şi, atrăgând bunăvoința lui Dumnezeu, veţi putea ajunge la cele bune de 
aici şi la bunurile viitoare, prin harul şi iubirea de oameni a Domnului nostru lisus 
Hristos, căruia slavă i se cuvine în vecii vecilor. Amin. 


(din “Despre necunoaşterea lui Dumnezeu ”, Editura Herald , a celui între sfinţi, 
Părintele nostru loan Gură de Aur, arhiepiscop al Constantinopolului) 


Omilia 1V - Despre necunoaşterea lui Dumnezeu 


Păreau de ajuns cele demonstrate de curând despre neputința oamenilor de a-l 
înţelege pe Dumnezeu, ba încă şi despre o aceeaşi neputinţă pentru heruvimi şi 
serafimi, pentru a pune punct lucrurilor şi a nu merge mai departe, însă, câtă vreme 
dorinţa şi străduinţa noastră nu au în vedere numai astuparea gurii duşmanului, ci 
şi o mai mare educare întru înţelepciune a iubirii voastre, ne pornim iarăşi la atac şi 
ducem cuvântul mai departe. Tratarea unor asemenea aspecte vă va face să 
dobândiţi o mai mare cunoaştere, iar nouă ne va face biruinţele mai strălucite, 
acum când avem de curăţat terenul numai de nişte rămăşiţe. Nici buruienile nu 
trebuie tăiate numai în partea de sus - căci în acest fel ar creşte iarăşi pornind de la 
rădăcinile rămase jos -, ci trebuie scoase din crăpăturile şi adâncurile pământului şi 
lăsate aşa neacoperite la căldura razelor soarelui, spre a se veşteji uşor. 


Hai, aşadar, să ne înălțăm iarăşi la cer prin mijlocirea cuvântului, fără a iscodi sau 
a fi mânaţi de curiozitate, ci fiind împinşi de dorinţa de a curma disputa nelalocul 
ei iscată de cei care nu se cunosc pe ei înşişi şi nici nu acceptă să afle limitele 
naturii omeneşti. Din acest motiv am şi demonstrat cu prisosinţă că nu numai 
apariţia lui Dumnezeu, ba chiar şi cea a îngerilor îi era de nesuportat acelui drept, a 
cărui întreagă poveste v-am reamintit-o atunci; vi l-am arătat fără întrerupere pe 
fericitul Daniel cum pălea, tremura, cum intrase într-o stare nu cu mult diferită de 
cea a celor care se află în agonie, fiindcă sufletul lui se forța să se smulgă din 
legătura cărnii. Aşa cum un porumbel domestic obişnuit să fie ţinut într-un 
porumbar, daca se întâmplă să simtă teamă față de cineva, fiind străbătut de 
groază, se avântă spre acoperiş şi caută o ieşire prin ferăstruici, mânat de dorinţa de 
a se elibera de spaimă, la fel s-a întâmplat atunci şi cu sufletul acelui preafericit; se 
năpustea să-şi ia zborul din trup şi se retrăgea de peste tot către cele din afară. 
Sufletul i-ar fi ieşit chiar aşa cum era, fără să fi atins împlinirea vremii sale, dacă 
îngerul nu i-ar fi venit degrabă înainte şi nu l-ar fi eliberat de spaimă, întorcându-l 
astfel din nou către sălaşul lui vremelnic. 


Toate aceste lucruri le-am spus atunci pentru ca anomeenii, pricepând cât se 
deosebeşte omul de înger şi meditând la superioritatea acestui rob al lui Dumnezeu 
asemenea nouă, să se lepede de nebunia îndreptată împotriva Domnului. Dreptul 
acela nu suporta vederea unui înger, deşi avea aşa multă încredere în Dumnezeu, în 
schimb, aceştia, aflaţi atât de departe de acela în privinţa virtuţii, nu iscodesc un 
înger, ci pe însuşi Stăpânul îngerilor. Daniel a îmblânzit furia leilor, iar noi nu 
suntem în stare să prindem nişte vulpi; el a frânt un balaur în două şi a biruit natura 
acestei fiare prin încrederea pe care o avea în Dumnezeu, iar nouă ne e frică de 
nişte şerpi care nu au forța să se apere; acela a pus capăt împăratului mâniat 


precum un leu şi, când văpaia mâniei lui Nabucodonosor devenise mai mare decât 
cea care se aruncă împotriva armatelor barbare, a ţinut-o în frâu stând drept în 
mijlocul ei şi luminând toate întunecimile. Dar chiar acesta care oferea lumină, 
când a văzut că vine un înger la el, s-a cufundat într-o beznă adâncă. Prin urmare, 
ce scuză şi-ar mai putea găsi cei care pun la cale să scormonească acea natură 
preafericită? 


Dar nu ne-am rezumat atunci cuvântarea numai la aceste lucruri, ci ne-am înălţat 
cuvântul până la acele puteri pline de înţelepciune. Urmărindu-le cum îşi pleacă 
Ochii, îşi pun înainte aripile, Stau drept în picioare şi dau glas unei chemări 
neîncetate, am dovedit că acele puteri netrupeşti ne arată prin tot ceea ce fac 
teama şi cutremurarea înaintea lui Dumnezeu. Câtă vreme ele sunt pline de 
înţelepciune şi mai apropiate decât noi de acea fiinţă negrăită şi preafericită, ele 
cunosc mai bine decât noi caracterul ei incomprehensibil. Căci din vigoarea 
înțelepciunii se dă vigoare evlaviei. 


V-am spus atunci şi ce înseamnă neapropierea şi că incomprehensibilitatea se 
referă la ceva înalt mai mare decât aceasta. V-am explicat şi care este cauza: 
incomprehensibilitatea se arată ca atare la capătul unei căutări, în timp ce 
neapropierea nu îngăduie nici căutarea, nici începutul unei căi de acces, iar atunci 
am folosit imaginea largului mării. 


Am mai spus că Pavel nu a vorbit de o lumină care să fie neapropiată, ci de „cel 
care locuieşte întru lumină neapropiată”; dacă sălaşul este neapropiat, cu atât mai 
mult va fi Dumnezeu, cel care îl locuieşte. Pavel nu spunea aceste lucruri ca şi 
cum Dumnezeu ar fi circumscris vreunui loc, ci pentru a se observa mult mai 
clar că EI nu poate fi conceput cu mintea şi că este neapropiat. 


Am trecut şi la alte puteri, heruvimii, şi am arătat cum se află deasupra lor ceva ca 
o boltă cerească, ca o piatră de cristal, ceva asemănător unui tron, apariţii sub 
formele unui chip de om, a unui fier încins, a unui foc, a unui curcubeu şi, după 
vederea tuturor acestora, profetul spune: „acesta este modul în care apare chipul 
slavei Domnului ” (ez. |, 28). 


Prin toate acestea v-am arătat chipul coborârii lui Dumnezeu şi faptul că şi un 
asemenea chip le este de neîndurat puterilor de sus. 


Nu vreau să vă recapitulez în întregime toate acestea, dar, fiindcă vă sunt dator cu 
făgăduiala de a duce până la capăt demonstraţia, vreau să pricepeţi în mod precis 
cu ce m-am achitat până acum şi ce mi-a mai rămas. La fel fac şi cămătarii: îşi pun 


înainte registrul în care este scrisă întreaga socoteală şi îl arată datornicilor pentru 
ca ei să achite ce a mai rămas. Şi cu vă desfăşor precum sulul unei cărți memoria 
cugetului vostru, şi, ca şi cum m-aş folosi de un deget, vă arăt prin cuvânt cele de 
care m-am achitat până ce voi ajunge la cele care mi-au mai rămas ca datorie. 


Aşadar, ce-a mai rămas de dovedit? Că nici începătoriile, nici stăpâniile, nici 
domniile şi nici o alta putere creată din cele care există nu posedă o înţelegere 
precisă a lui Dumnezeu. Căci într-adevăr există şi alte puteri cărora noi nu le 
ştim nici măcar numele. 


Ia aminte la nebunia ereticilor: noi nu cunoaştem nici măcar numele unor robi ai 
lui Dumnezeu şi ei iscodesc însăşi esenţa Stăpânului acelora. Știm că există îngeri, 
arhangheli, tronuri, domnii, începătorii şi stăpânii, dar [acestea] nu reprezintă 
singurele popoare care se află în ceruri, căci acolo este o infinitate de neamuri şi 
cete cărora nu li se poate ţine socoteala şi pe care nici un cuvânt nu le poate 
indica. De unde ştim că există puteri mai numeroase decât cele cunoscute, unele 
cărora nu le ştim nici măcar numele? Pavel este cel care aminteşte despre 
aceasta, când, vorbind despre Hristos, rosteşte următoarele cuvinte: „L-a aşezat 
mai presus decât toată începătoria şi Sstăpânia şi puterea şi domnia şi decât tot 
numele ce se numeşte, nu numai în veacul acesta, ci şi în cel viitor” (Ef. 1,21). 
Vezi cum există acolo unele nume care vor fi cunoscute în viitor, dar care acum 
sunt nedezvăluite? De aceea a spus „nu numai cele care sunt numite în veacul 
acesta, ci şi cele care vor fi numite în viitor”. 


Și ce-i de mirare în faptul că acestea nu sunt înzestrate cu o înţelegere precisă a 
esenței divine? Aici nu se află nimic care să ceară o demonstrație pe larg. Cu 
siguranţă, multe din lucrările lui Dumnezeu nu le sunt cunoscute puterilor de sus, 
începătoriilor, stăpâniilor şi domniilor. 


Vom demonstra şi acest lucru, folosindu-ne iarăşi de cuvintele apostolice, care 
ne spun că puterile de sus au priceput laolaltă cu _ noi unele din lucrările lui 
Dumnezeu, şi că nu le cunoşteau dinaintea noastră; şi nu numai că le-au 


priceput laolaltă cu noi, dar încă şi prin intermediul nostru. Spune Pavel: „Căci 
nu S-a făcut cunoscut altor generaţii cum s-a descoperit acum sfinţilor săi 


apostoli şi profeţi: anume că neamurile sunt împreună moştenitoare, mădulare 
ale aceluiaşi trup şi împreună părtaşi ai făgăduinţei sale - iar făgăduinţele erau 
date iudeilor - prin evanghelia căreia eu, Pavel, i-am devenit slujitor” (Ef. 3, 5- 
7). 


Şi de unde reiese limpede că puterile de sus au priceput acum lucrul acesta? 
Căci cele rostite nu ne vorbesc decât despre oameni. Ascultă, deci, cele ce 
urmează: „Mie, celui mai mic decât toţi Sfinţii, mi-a fost dat harul acesta, ca să 
binevestesc neamurilor bogăţia de nepătruns a lui Hristos” (Et. 3, 8). Ce 
înseamnă „de nepătruns”? Că nu poate fi cercetată; însă, nu numai că nu poate 
fi găsită, dar nici măcar nu i se pot descoperi urmele. 


Să asculte din nou şi aceia cât de dese şi cât de variate sunt săgețile aruncate 
împotriva lor! Căci dacă bogăţia este de nepătruns, cum să nu fie de nepătruns şi 
cel care dăruieşte această bogăţie? „... şi să descopăr care este oikonomia tainei 
celei ascunse în Dumnezeu, pentru ca înţelepciunea lui Dumnezeu cea de multe 
feluri să se facă cunoscută acum, prin Biserică, începătoriilor şi stăpâniilor din 
ceruri” (Ef. 3, 9-10). Ai auzit că acele puteri au cunoscut toate acestea acum, nu 
mai înainte de această vreme? Căci străjerul nu cunoaşte cele voite de rege, 
„pentru ca înţelepciunea lui Dumnezeu cea de multe feluri să se facă cunoscută 
acum, prin Biserică, începătoriilor şi stăpâniilor”. Vezi câtă cinste i s-a acordat 
naturii umane, de vreme ce puterile de sus au ajuns să cunoască secretele 
Împăratului laolaltă cu noi şi chiar prin intermediul nostru? 


Dar de unde reiese cu claritate că Pavel vorbeşte aici despre puterile cereşti? 
Căci se ştie că el îi numeşte şi pe demoni începătorii şi puteri, când spune: „Căci 
lupta noastră nu este împotriva trupului şi a sângelui, ci împotriva începătoriilor, 
împotriva Stăpâniilor, împotriva Stăpânitorilor acestei lumi şi ai acestui veac al 
întunericului” (Bf. 6,12). Aşadar, nu se referă şi mai sus la faptul că demonii au 
ajuns atunci să cunoască? Nicidecum, a vorbit despre acele puteri de sus, căci după 
ce a spus: „începătorii şi stăpânii”, a adăugat „din ceruri”. Căci avem pe de-o parte 
începătoriile şi stăpâniile din ceruri, iar pe de altă parte începătoriile şi stăpâniile 
de sub cer”. De aceea le şi numeşte „stăpânitori ai acestei lumi”, pentru a arăta că 
cerul este de neatins pentru ele şi că întreaga lor putere şi-o manifestă numai în 
lumea actuală. 


Ai văzut cum puterile de sus au ajuns să cunoască acestea laolaltă cu noi şi prin 
intermediul nostru? Dar, să ne conducem cuvântul către ceea ce a mai rămas de 
restituit din datorie, arătând că nici începătoriile, nici stăpâniile nu cunosc esenţa 
lui Dumnezeu. Cine, aşadar, ne vorbeşte despre aşa ceva? Nu mai este nici Pavel, 
nici Isaia, nici lezechiel, ci un alt vas sfânt, însuşi fiul tunetului, preaiubitul de 
către Hristos, loan, cel care s-a rezemat la pieptul domnesc şi a sorbit de acolo 
izvoarele divine. Aşadar, ce ne spune el? „Pe Dumnezeu nimeni nu l-a văzut 
vreodată” (loan 1, 18). Este cu adevărat un fiu al tunetului, căci a dat drumul unei 
vorbe mai răsunătoare decât glasul trâmbiţei, suficient de puternică spre a-i ruşina 


pe toţi amatorii de controverse. Să urmărim însă şi obiecțiile care i s-ar putea 
aduce. Răspunde-mi, Ioane, ce vrei să spui? „Pe Dumnezeu nimeni nu l-a văzut 

vreodată ”. Dar ce ne vom face cu profeţii care spun că l-au văzut pe Dumnezeu? 


4 Căci Isaia spune: „L-am văzut pe Dumnezeu stând pe un scaun înalt şi 
măreț” (Is. 6,1). 

4 La rându-i, Daniel: „ Am privit până când au fost aşezate scaune şi s-a 
aşezat Cel vechi de zile” (Dan, 7, 9). 

+ Iar Miheia: „L-am văzut pe Domnul Dumnezeul lui Israel stând pe tronul 
său” (III Reg. 22, 19) 

A şi la fel şi un alt profet: „L-am văzut pe Dumnezeu stând deasupra 
altarului de jertfă şi mi-a spus: Loveşte locul de ispăşire” (Amos 9, 1). 


Și pot fi adunate multe asemenea mărturii. Aşadar, cum de spune loan că: „Pe 
Dumnezeu nimeni nu l-a văzut vreodată”? O spune pentru ca tu să pricepi că 
există o înţelegere precisă a lui şi o cunoaştere clară a esenței divine. 


Căci Dumnezeu este simplu, fără părţi şi fără formă, pe când toţi aceştia 
vedeau diferite forme. 


De altminteri, El ne arată chiar acest lucru, din nou prin intermediul unui alt profet, 
ŞI, pentru a-i convinge pe aceştia că nu au văzut în chip limpede esenţa, spunea: 
„Am înmulţit vedeniile profeților şi am dat asemănarea mea pe mâinile lor” (Os. 
12, 11). Nu mi-am arătat însăşi esenţa mea, a vrut El să spună, ci chipul 
coborârii mele, potrivit cu slăbiciunea privitorilor. 


Cu siguranţă, loan nu s-a referit numai la oameni când a spus: „Pe Dumnezeu 
nimeni nu l-a văzut vreodată” Căci acesta era un lucru evident atât din cuvântul 
profetic pe care îi amintesc iarăşi: „Am înmulțit vedeniile profeților şi am dat 
asemănarea mea pe mâinile lor”, cât şi din dezvăluirea făcută lui Moise. Fiindcă 
acela dorea să îl vadă pe Dumnezeu înaintea ochilor săi, EI îi spune: „Nimeni nu 
va putea vedea faţa mea şi să trăiască” (Ex.33,20). 


Astfel, aceasta era un lucru vădit pentru noi şi bine cunoscut. Prin urmare, 
cuvintele „Pe Dumnezeu nimeni nu l-a văzut vreodată” nu au fost rostite de Ioan 
numai în privinţa naturii noastre, ci şi în privinţa puterilor de sus. Din acest motiv 
îl şi prezintă pe Fiul cel Unul-Născut ca pe acela care a dat această învăţătură. 
Pentru a nu se găsi unul care să spună: „De unde reiese limpede că aşa este?”, a 
adăugat: „Fiul cel Unul-Născut, cel care este în sânul Tatălui, acesta a făcut 


cunoscut”, prezentând, astfel, o mărturie şi un dascăl demn de crezare al acestei 
învățături. Căci, dacă ar fi vrut să ne arate că avem de-a face cu acelaşi lucru pe 
care l-a rostit şi Moise, nu ar mai fi avut rost să precizeze că Fiul cel Unul-Născut a 
făcut cunoscută învăţătura. Fiindcă nu o dată cu precizarea „însuşi Cel Unul- 
Născut a făcut cunoscut”, ci şi mai înainte ca loan să spună că a învăţat de la cel 
Unul-Născut, profetul ne arătase limpede că a învăţat de la Dumnezeu. Numai 
pentru că urmărea să ne dezvăluie ceva mai mult decât cele spuse atunci de Moise, 
anume, faptul că nici puterile de sus nu îl văd pe Dumnezeu, de aceea l-a prezentat 
pe Cel Unul-Născut ca dascăl al învățăturii. 


Iar în acest loc să înţelegi că vedere înseamnă cunoaştere. Bineînţeles nu se 
cuvine Să gândeşti că puterile netrupeşti au parte de pupile, ochi şi gene, ci, aşa 
cum este vederea pentru noi, la fel este cunoaşterea pentru acelea. 


La fel, când auzi despre serafimi că şi-au plecat ochii şi şi-au pus o pavăză 
înaintea privirii, şi când auzi că heruvimii au făcut acelaşi lucru, să nu socoteşti 
că este vorba despre ochi sau despre gene - fiindcă acesta este un comportament 
specific corpului - ci să crezi că acestea sunt modalităţile prin care profetul a 
vorbit acoperit despre cunoaşterea cu care sunt înzestrați. 


Prin urmare, când profetul spune că aceştia nu pot îndura să privească chipul 
coborârii lui Dumnezeu, nu vrea să spună altceva decât că ei nu pot îndura să 
deţină o cunoaştere deplină şi o înţelegere precisă cu privire la Dumnezeu, şi că nu 
îndrăznesc să privească direct la esenţa divină în puritatea şi plinătatea acesteia şi 
nici măcar la chipul coborârii lui Dumnezeu. lar a privi direct înseamnă a cunoaşte. 
Astfel, evanghelistul, ştiind că ştiinţa acestor lucruri nu aparţine naturii omeneşti, 
şi că Dumnezeu nu este înţeles nici de către puterile de sus, ne conduce către cel ce 
stă la dreapta Tatălui, către cel ce deţine o cunoaştere precisă a acestor lucruri şi cel 
care ne-a dat această învăţătură. Nu a spus numai „Fiul”, deşi, dacă ar fi spus 
numai atât, tot ar fi fost de ajuns pentru a închide gura celor neruşinaţi. După cum 
pot fi socotiți mulţi hristoşi, însă numai unul este Hristos şi după cum multora li se 
spune domni, dar unul este Domnul, mulți sunt numiţi Dumnezei, dar unul este 
Dumnezeu, la fel, multora li se spune fii, dar unul este Fiul, iar articularea 
cuvântului este un semn suficient pentru a arăta că avem de-a face cu o condiţie 
privilegiată de fiu, pe care o deţine Cel Unul-Născut. Cu toate acestea, el nu s-a 
mulțumit cu atât, ci, după ce a spus: „Pe Dumnezeu nimeni nu l-a văzut 
vreodată”, a adăugat: „Cel Unul-Născut, Fiul, cel care este în sânul Tatălui, 
acela a făcut cunoscut”. 


Mai întâi a spus „Unul-Născut” şi apoi „Fiu”. De vreme ce mulţi îl lipsesc de la 
bun început de cinstire din pricina numelui comun pe care îl poartă, socotindu-l 
numai ca pe unul din cei mulți denumiți astfel - căci denumirea de fiu este un nume 
pe care îl împărtăşim cu toţii - evanghelistul a pus mai înainte atributul care îl 
deosebeşte, îi este propriu şi nu i se acordă nimănui altcuiva, faptul de a fi Unul- 
Născut. 


A procedat astfel, pentru ca, pornind de la acest atribut, să te convingi că numele 
comun nu este comun, ci îi este propriu şi preeminent, nimănui altcuiva nefiindu-i 
în aşa măsură definitoriu, cum îi este aceluia. 


Voi vorbi din nou despre acest lucru, mai pe larg, pentru a deveni mai limpede 
ceea ce vreau să spun. Numele de fiu este atribuit deopotrivă şi oamenilor, şi lui 
Hristos, dar nouă prin derivare, pe când aceluia în mod preeminent, însă, numele 
de Unul-Născut îi este atribuit numai lui şi nu este atribuit nimănui altcuiva, nici 
măcar prin derivare. Aşadar, pentru ca tu să pricepi pornind de la denumirea 
atribuită numai lui, nu şi altora, că el este subiectul preeminent şi al celeilalte 
denumiri care se atribuie multora, iată pentru ce a spus mai întâi: „Unul- 
Născut” şi abia apoi „Fiul”. 


Dar, dacă nu îți sunt de ajuns nici cele spuse acum, îți voi vorbi şi de o a treia 
indicație, una greu de sesizat şi exprimată în termeni omeneşti, dar îndeajuns de 
tare pentru ca cei ce se târăsc pe pământ să se înalțe până la înţelegerea slavei 
Unului-Născut. Care este această indicație? „Cel care este în sânul Tatălui”. 
Cuvânt greu de înţeles, dar, cu condiţia să-l receptăm în sensul potrivit divinității, 
îndeajuns de puternic pentru a face înţeleasă naşterea. La fel cum, auzind de tron şi 
de locul de la dreapta, nu înţelegi că ar fi vorba de vreun tron ori de înscrierea într- 
un spațiu anume, ci, din denumirea de tron şi din relația existentă prin ocuparea 
locului de la dreapta, ajungi să înţelegi lipsa unei deosebiri şi egalitatea în privinţa 
slavei, tot astfel, o dată ce auzi de sân, să nu socoteşti că ar fi vorba de sân sau de 
vreun loc, ci, din denumirea de sân, să cauţi a înţelege marea apropiere şi 
încrederea pe care o are Fiul faţă de Născătorul său. Prin comparație cu imaginea 
şederii la dreapta, locuirea în sânul Tatălui ne arată şi ne reprezintă cu mult 
mai multă claritate marea apropiere a Fiului faţă de Născătorul său. Căci nici 
Tatăl nu ar fi îngăduit să-l aibă în sânul său pe Fiul, dacă nu ar fi fost de o 
aceeaşi fiinţă, şi nici Fiul, dacă natura sa ar fi fost inferioară, nu ar fi suportat 
sălăşluirea în sânul Tatălui. 


Prin urmare, Fiul ca Unul-Născut şi fiind cel a cărui locuire se petrece în sânul 
părintesc,cunoaşte cu temeinicie toate cele ale Tatălui. De aceea a şi avut 


evanghelistul nevoie de aceste cuvinte, spre a dezvălui cunoaşterea temeinică pe 
care o are Fiul despre Tatăl. La care altă cunoaştere s-ar fi putut referi cuvântul 
amintit? Căci, dacă nu ar fi fost vorba de aceasta, pentru ce ar mai fi amintit de 
sânul Tatălui? Dacă Dumnezeu nu este o ființă corporală - şi într-adevăr nu este - şi 
dacă nu ni s-ar fi prezentat aici nici naşterea şi nici apropierea Fiului faţă de cel 
care l-a născut, atunci, presupunând că această afirmaţie foloseşte numele fără un 
rost anume, ci la întâmplare, nu am fi dobândit de pe urma ei nici un folos în plus. 
Dar numele nu sunt folosite fără nici un rost - cum s-ar putea aşa ceva, câtă vreme 
Duhul nu rosteşte nimic la întâmplare? - dimpotrivă, ne este prezentată marea 
apropiere a Fiului faţă de Tatăl. Intr-adevăr, după ce a făcut marea dezvăluire că 
nici creaturile de sus nu îl văd pe el, adică nu îl cunosc cu temeinicie, dorind să-l 
cunoşti pe învățătorul demn de crezare al acestui lucru, a folosit în expunere 
asemenea cuvinte, astfel încât tu să dai crezare în toate aceste privinţe unui 
învăţător care apare ca Fiu, ca Unul-Născut şi ca cel a cărui locuire se petrece în 
sânul părintesc, iar la urmă să nu-ţi mai rămână nimic îndoielnic. lar dacă nu s-ar 
mai căuta controversa şi nu s-ar mai dori înfruntarea neruşinată, aş prezenta acest 
text ca unul care exprimă durata veşniciei. 


Căci, la fel cum din cuvintele adresate lui Moise prin care 1 se spunea: „Eu sunt 
cel ce sunt” înţelegem că este indicată veşnicia, tot astfel, şi din aceste cuvinte prin 
care se afirmă: „Cel care este în sânul Tatălui”, putem ajunge să înţelegem că Fiul 
este din veşnicie în sânul Tatălui. Aşadar, prin toate acestea ni s-a demonstrat că 
esenţa lui Dumnezeu este necunoscută pentru întreaga fiinţă creată. Ne-a mai 
rămas de demonstrat că numai Fiul şi Duhul Sfânt îl cunosc pe Dumnezeu cu toată 
precizia, însă, ne vom întoarce mai târziu la acest subiect, într-o altă întâlnire, şi, 
pentru ca amintirea celor spuse să nu fie copleşită din pricina mulțimii temelor 
tratate, ne vom îndrepta cuvântarea din nou către îndemnul obişnuit. 


Care era îndemnul obişnuit pe care vi-l adresam? Să vă dedicați stăruitor 
rugăciunii cu un cuget treaz şi cu un suflet care stă de veghe. V-am vorbit şi mai 
înainte despre aceste lucruri şi v-aţi supus întru totul fără ezitare. Ar fi, deci, lipsit 
de sens ca, după ce aţi fost acuzaţi pentru delăsare, să nu vă fie acum lăudată 
stăruința. Vreau, aşadar, să vă laud şi să-mi mărturisesc recunoştinţa pentru 
ascultarea dovedită atunci. Şi vă voi mărturisi această recunoştinţă, dacă vă voi 
învăţa pentru ce a avut loc acea rugăciune înaintea altora, şi de ce a poruncit atunci 
diaconul să fie aduşi posedaţii şi cei stăpâniţi de duhul rău al nebuniei şi să-şi plece 
capetele. 


Care este, aşadar, pricina pentru care se procedează aşa? Lucrarea diavolilor este 
un lanţ împovărător al răului, mai puternic decât cel mai straşnic lanţ de fier. 


Intocmai cum, o dată ce judecătorul soseşte în public şi urmează să se aşeze la 
înalta tribună de judecată, temnicerii îi aduc din închisoare pe toţi cei care sunt 
închişi acolo, şi îi aşază înaintea grilajelor şi draperiilor sălii de judecată aşa cum 
sunt ei - plini de praf, murdari, cu părul crescut, îmbrăcaţi cu zdrenţe, la fel au 
rânduit şi părinţii ca în momentul în care Hristos urmează să se aşeze ca la o 
tribună de judecată şi să se arate in misterii, posedaţii sunt aduşi ca nişte deţinuţi, 
dar nu pentru a da socoteală de fărădelegile lor, aşa cum dau socoteală aceia, nici 
pentru a fi supuşi la pedeapsă ori la supliciu, ci pentru ca poporul şi cetatea 
întreaga prezentă laolaltă înăuntru să devină ca o ramură de măslin purtată în 
favoarea lor, pentru ca acea comuniune a tuturor să îl implore pe Stăpân în 
favoarea acelora, şi să îi ceară îndurarea cu glasul ei puternic. 


Îi acuzam atunci pe cei care nesocoteau o asemenea rugăciune şi în acel moment se 
aflau afară. Acum vreau să îi acuz pe cei care rămân înăuntru, şi nu pentru că 
rămân înăuntru, ci pentru că cei care rămân nu se arată cu nimic mai buni decât cei 
care se află afară, câtă vreme vorbesc unii cu ceilalţi în acel moment de o atât de 
mare înfricoşare. 


Ce faci, omule? Vezi cum mulţimea de prizonieri luaţi dintre fraţii tăi stă în 
picioare lângă tine, iar tu stai de vorbă despre lucruri care nu au nici o legătură cu 
ei ? Nu îţi este de ajuns numai imaginea lor spre a te cutremura şi spre a ajunge să 
le împărtăşeşti suferinţa? Fratele tău este în lanţuri, iar tu eşti într-o stare de 
indiferență? Şi cum ai putea fi iertat, spune-mi, când te arăţi atât de lipsit de 
compătimire, atât de neomenos şi de crud? Nu ţi-e teamă că, în timp ce tu stai de 
vorbă, fiind indiferent şi lipsit de vigilenţă, unul dintre demoni îi va părăsi pe cei 
de acolo şi, aflându-ţi sufletul destins şi gol, se va năpusti cu multă îndrăzneală ca 
într-o casă căreia îi lipseşte poarta? 


Nu s-ar cuveni ca în acel moment să se verse în comun şiroaie de lacrimi, să se 
vadă înlăcrimaţi ochii tuturor, să răsune tânguiri şi suspine de peste tot din 
biserică? După împărtăşirea tainelor, după binefacerea purificării prin botez, după 
comuniunea cu Hristos, acel lup răpitor a avut încă puterea să răpească aceşti miei 
din turmă şi să îi ţină la el, iar tu, văzând această năpastă, nu plângi? Și cum ar 
putea fi justificat un asemenea comportament? Nu vrei să înduri suferinţa laolaltă 
cu fratele tău? Atunci, teme-te măcar pentru tine însuţi şi trezeşte-te din 
indiferenţă. 


Dacă ai vedea casa vecinului tău cuprinsă de flăcări, chiar dacă vecinul tău ţi-ar fi 
cel mai mare duşman dintre toți, spune-mi, nu ai fugi să stingi focul, fiind cuprins 
de teamă ca focul să nu se răspândească cu repeziciune şi să ajungă şi la porţile 


casei tale? Judecă la fel şi în privinţa demonizaţilor, de vreme ce şi lucrarea 
diavolilor este la fel de neîndurătoare ca focul şi pârjolul. Să mi te văd purtându-ţi 
de grijă ca diavolul care se năpusteşte cu repeziciune să nu pună mâna pe sufletul 
tău, iar când îl vezi prezent, caută cu multă străduință scăpare la Stăpân, astfel încât 
diavolul, văzându-ţi sufletul plin de ardoare şi vigilenţă, să socotească despre 
cugetul tău că îi rămâne de neatins, în cazul în care te-ar vedea căscând gura şi 
fiind delăsător, se va năpusti în grabă ca într-o casă pustie, însă, dacă depui toate 
strădaniile, eşti vigilent, şi intri în comuniune cu cerurile însele, nu va îndrăzni nici 
măcar să te privească în faţă. Astfel, chiar dacă nu îți pasă de fraţii tăi, poartă-ţi de 
grijă ţie însuţi şi pune la intrarea sufletului tău o piedică în calea acelui duh al 
răului. 


Iar pentru a respinge atacul lui împotriva noastră, nu este un zid de apărare mai bun 
decât rugăciunea şi implorarea stăruitoare. Căci şi chemarea pe care diaconul o 
adresează tuturor când rosteşte: „Drepţi să stăm, cu vrednicie” nu a fost rânduită 
fără un rost anume, la întâmplare, ci pentru ca noi să ne îndreptăm gândurile care 
ni se târăsc la pământ, astfel încât, lepădându-ne de slăbiciunea pricinuită de pe 
urma preocupării de treburile vieţii zilnice, să ne putem înfățişa înaintea lui 
Dumnezeu cu un suflet drept. Şi pentru a afla că, într-adevăr, aceste cuvinte nu se 
referă la trup, ci la suflet, el fiind cel chemat să se îndrepte, să ascultăm cum 
aceeaşi expresie este folosită în acest fel şi de către Pavel. Scriindu-le oamenilor 
abătuţi şi copleşiţi de năvala nenorocirilor, Pavel spunea: „îndreptați-vă braţele 
obosite şi genunchii slăbiţi”. Ei bine, ce am avea de spus? Că el vorbeşte despre 
braţele şi genunchii trupului? Nicidecum, deoarece el nu le vorbeşte atleților sau 
luptătorilor, ci, prin aceste cuvinte a urmărit să înalțe tăria gândurilor lăuntrice 
dărâmată de încercări. 


la aminte lângă cine stai, împreună cu cine îl vei chema pe Dumnezeu: împreună 
cu heruvimii! Asemuieşte-te cu cei care formează corul împreună cu tine şi îţi va fi 
de ajuns spre a deveni vigilent să conştientizezi faptul că tu, înveşmântat într-un 
trup şi legat de carne, ai fost socotit vrednic de a înălța împreună cu puterile 
netrupeşti imnuri către Stăpânul comun tuturora. Aşadar, nimeni să nu ia parte la 
acele imnuri sfinte şi mistice cu o ardoare slăbită. Nimeni să nu aibă în acel 
moment gânduri lumeşti, ci să le înlăture din cuget pe toate cele pământeşti, să se 
strămute pe el însuşi în întregime la cer şi, ca şi cum s-ar găsi stând în preajma 
tronului slavei însoțit de serafimi, să înalțe imnul întru totul sfânt închinat 
Dumnezeului slavei şi al măreției. 


lată pentru ce am cerut să se stea în acel moment în ordine. Căci a sta în ordine nu 
înseamnă nimic altceva, decât a sta în acel mod în care i se cuvine omului să fie 


când stă înaintea lui Dumnezeu cu „frică şi cutremurare” (Fil. 4,1), cu un suflet 
care veghează şi este atent. Despre faptul că şi expresia „a sta” se referă la suflet 
ne-a lămurit, iarăşi, Pavel, când spune: „aşa să staţi întru Domnul, iubiţilor” (Fl. 
4,1). 


Aşa cum arcaşul, dacă vrea ca săgețile trimise să-şi atingă ţinta, se îngrijeşte mai 
întâi de poziţia sa şi nu îşi lansează săgețile până ce nu se aşază cu precizie drept 
înaintea obiectului vizat, tot astfel se întâmplă şi cu tine: dacă vrei să-i săgetezi 
diavolului capul său cel rău, îngrijeşte-te mai întâi de starea gândurilor tale, pentru 
ca, stabilindu-te într-o stare dreaptă şi nestânjenită de nimic, săgețile lansate de tine 
să-şi atingă ţinta îndreptată împotriva aceluia. 


Acestea au fost spuse despre rugăciune. Dar, de vreme ce, pe lângă indiferența faţă 
de rugăciuni, diavolul a mai născocit şi un alt procedeu de atac care să aducă o 
mare tulburare, este nevoie să se ridice un zid de apărare care să împiedice şi 
apropierea acestuia. Ce anume a mai uneltit acel duh al răului? 


Văzându-vă cum v-aţi strâns laolaltă ca şi cum aţi fi un singur trup, şi cât de multă 
hotărâre dovediţi în atenţia pe care o acordaţi celor rostite, [diavolul] nu a îndrăznit 
să-l trimită pe unii dintre slujitorii lui pentru a vă îndepărta de la ascultare 
folosindu-se de sfaturi şi îndemnuri, fiindcă ştia că nici unul din voi nu va accepta 
asemenea sfaturi. l-a amestecat, însă, în mulțime pe unii care fură şi taie pungile cu 
bani, pregătindu-i să jefuiască de la mulți dintre cei care se adună deseori aici aurul 
pe care aceştia îl au la ei. lar acest lucru s-a petrecut aici deseori şi în cazul mul- 
tora. Prin urmare, pentru ca acest lucru să nu se mai întâmple, şi nici să nu mai fie 
stinsă ardoarea voastră consacrată ascultării din pricina pierderii bunurilor, de 
vreme ce mulți dintre voi aţi fost victime, pe toţi vă îndemn şi vă sfătuiesc să nu 
purtaţi aur când intraţi aici, astfel încât, străduinţa voastră pentru ascultare să nu 
devină pentru aceia prilejul faptei lor rele, iar plăcerea pe care voi o simţiţi 
petrecându-vă timpul aici să fie umbrită de furtul bunurilor voastre. 


Tocmai acest lucru a pus la cale diavolul, nu pentru a vă face mai săraci, ci pentru 
ca, fiind cuprinşi de o mare neplăcere din pricina pierderii bunurilor, să vă distragă 
de la râvna consacrată ascultării. Căci la fel a făcut şi cu lov când I-a lipsit de toate 
bunurile sale, nu cu scopul de a-l face mai sărac, ci pentru a-l lipsi de evlavie. 
Străduinţa aceluia nu se îndreaptă către luarea bunurilor - fiindcă ştie că aceasta nu 
înseamnă nimic - ci urmăreşte ca prin luarea bunurilor să arunce sufletul în păcat. 
lar dacă nu va fi în stare să împlinească aşa ceva, atunci nu va socoti că acţiunea 1-a 
reuşit. 


Cunoscând acum ce are diavolul în minte, preaiubite, când vei fi lhpsit de aurul tău, 
fie din pricina hoțţilor, fie din oricare altă pricină, preamăreşte-l pe Domnul şi vei 
avea atunci un câştig mai mare, iar duşmanului îi vei da o îndoită lovitură, pe de-o 
parte, pentru că nu ai îndurat pierderea cu greutate, iar pe de altă parte, pentru că ai 
adus mulţumire. lar dacă te-ar vedea copleşit de pierderea bunurilor, te va 
convinge ca în urma îndurării greutăţii să te îndrepţi împotriva Domnului, iar, în 
acest caz, niciodată nu va înceta să-ţi pricinuiască un asemenea necaz. In schimb, 
dacă ar vedea că tu nu numai că nu îl blestemi pe Dumnezeul care te-a creat, ba 
chiar îi şi aduci mulţumire o dată cu fiecare nenorocire care se abate asupra ta, va 
înceta să te supună încercărilor, văzând că încercarea nenorocirilor îţi devine 
pricină de mulțumire, şi ajunge să-ţi facă cununile de învingător mai strălucitoare 
şi să-ţi sporească răsplătirile. De altminteri, aşa s-a întâmplat şi cu lov. După ce l-a 
lipsit de bunuri şi 1-a lovit trupul, l-a văzut aducând mulţumiri şi nu a îndrăznit să 
meargă mai departe, ci, îndurând o înfrângere ruşinoasă şi necruțătoare, a renunţat, 
câtă vreme îi conferise atletului lui Dumnezeu o mai mare strălucire. 


Cunoscând, aşadar, toate acestea să ne temem numai de un singur lucru, de păcat, 
iar pe toate celelalte să le îndurăm cu seninătate, fie că este vorba de pierderea 
bunurilor, de vreo boală a trupurilor, de împrejurări grele, de insulte, de calomnii, 
ori de oricare altă nenorocire ce se abate asupra noastră. Căci, potrivit naturii lor, 
aceste nenorociri nu numai că nu ne vor face rău, dar chiar vor putea să ne aducă 
mari foloase şi ne vor procura mai multe răsplătiri, în cazul în care le îndurăm 
aducând mulțumiri. Ştii bine că lov, după ce a primit cununile de învingător pentru 
răbdarea şi curajul său, a fost răsplătit cu lucruri îndoit de multe în comparaţie cu 
cele pierdute. Tu, însă, ai putinţa să primeşti nu de două sau de trei ori mai mult, ci 
de o sută de ori mai mult decât orice, dacă le înduri pe toate cu seninătate, şi vei 
moşteni viaţa veşnică, viaţă la care fie să ajungem noi toţi, prin harul şi iubirea 
Domnului nostru lisus Hristos, căruia slavă i se cuvine acum şi pururea şi în vecii 
vecilor. Amin. 


(din “Despre necunoaşterea lui Dumnezeu ”, Editura Herald , a celui între sfinţi, 
Părintele nostru loan Gură de Aur, arhiepiscop al Constantinopolului) 


Omilia V - Despre necunoaşterea lui Dumnezeu” 


Când cineva urmează să se angajeze în tratarea unei teme foarte importante - una 
care necesită multe cuvântări şi care nu poate fi străbătută într-o zi sau două, ci în 
mult mai multe zile - socotesc că este necesar ca învățătura să nu fie impusă pe de- 
a-ntregul şi dintr-o dată cugetului celor ce o ascultă. Dimpotrivă, împărțind întregul 
în multe părți, povara cuvântului fragmentat în acest chip va deveni mai uşoară şi 
mai lesne de purtat. 


Limba, urechea şi oricare din simţurile noastre au stabilite măsuri, reguli şi limite, 
iar dacă s-ar găsi vreodată cineva care ar încerca să depăşească aceste limite, atunci 
unul ca acesta s-ar afla dincolo de puterea proprie unei fiinţe omeneşti. Este ceva 
mai dulce decât lumina, spune-mi? Ceva mai plăcut decât o rază de soare? Însă, 
deşi este un lucru dulce şi plăcut, când cineva are de-a face cu lumina soarelui 
peste măsură, aceasta devine de nesuportat şi chinuitoare pentru ochi. De aceea a şi 
rânduit Dumnezeu ca noaptea să urmeze zilei, pentru a se îngriji ca ochii noştri 
obosiţi să primească ocrotirea pleoapelor, iar pupilele să se odihnească, astfel încât 
să ne pregătească mai bine simţul obosit al vederii pentru contemplarea zilei 
următoare. Tot din acest motiv, veghea şi somnul, în loc să fie două stări care se 
opun una celeilalte, în măsura în care se succed una celeilalte după dreapta măsură, 
devin laolaltă foarte plăcute, fapt pentru care, dacă numim lumina dulce, numim, 
de asemenea, dulce şi somnul care ne îndepărtează de lumină. 


Astfel, lipsa măsurii este întru totul neplăcută şi de nesuportat, în timp ce dreapta 
măsură ne este plăcută, folositoare şi necesară. Chiar aceasta este şi pricina pentru 
care, deşi am avut la dispoziție patru sau cinci zile, timp în care cuvântul nostru s-a 
desfăşurat pe marginea temei necunoaşterii lui Dumnezeu, nici astăzi nu ne 
pregătim încă să-i punem capăt, ci, punând vorbelor o dreaptă măsură, potrivit cu 
dragostea voastră, am socotit să îi acordăm iarăşi timp de odihnă cugetului vostru. 


Aşadar, unde am lăsat deunăzi cuvântul? Fiindcă este necesar, câtă vreme există un 
fel de înlănţuire logică a învăţăturii, să revenim acolo unde am rămas. Aminteam 
atunci că fiul tunetului a rostit: „Pe Dumnezeu nimeni nu l-a văzut vreodată; Fiul 
Cel Unul- Născut, cel care se află în sânul Tatălui, acela a făcut cunoscut”, 


AStăzi trebuie să învăţăm cum a făcut cunoscut acest lucru Fiul Unul-Născut al 
lui Dumnezeu. „lisus a răspuns şi a zis: Căci nimeni nu l-a văzut pe Tatăl în 
afara celui care este de la Dumnezeu; acesta l-a văzut pe Tatăl” (oan, 6,46). 
„Vedere” înseamnă şi aici „cunoaştere”. 


Nu a spus doar că „Nimeni nu l-a văzut pe Tatăl” şi apoi să fi tăcut; dimpotrivă, 
pentru ca nimeni să nu creadă că s-a spus aceasta numai referitor la oameni, 
dorind, în schimb, să arate că nici îngerii, nici arhanghelii şi nici puterile de sus nu 
se găsesc în altă situaţie, a făcut acest lucru limpede printr-o adăugire. Astfel, după 
ce a spus „căci nimeni nu l-a văzut vreodată pe Tatăl”, a adăugat: „în afara celui 
care este de la Dumnezeu; acesta l-a văzut pe Tatăl”. Căci, dacă ar fi spus doar atât, 
„nimeni”, probabil că mulţi dintre cei ce ascultau cuvântul ar fi socotit că se spune 
aceasta numai despre firea noastră, însă, acum, când, după ce se spune „nimeni” se 
adaugă „în afară de Fiul”, prin această dezvoltare întreaga creaţie a fost separată de 
Cel Unul-Născut. 


Aşadar - s-ar putea să se spună - este exclus şi Duhul Sfânt?” Nicidecum, căci 
nici acesta nu face parte dintre fiinţele create, iar prin cuvântul „nimeni” se 
stabileşte întotdeauna o deosebire numai faţă de creatură. Aşa cum, de fiecare 
dată când s-ar vorbi despre Tatăl, nu ar fi exclus nici Fiul, [tot astfel] când se 
vorbeşte despre Fiul, nu este lăsat deoparte Duhul. 


Și, pentru a face clar de acum înainte că prin folosirea cuvântului „nimeni” nu se 
urmăreşte excluderea Duhului, ci se vorbeşte despre excluderea creaturii de la o 
asemenea cunoaştere, despre care se afirmă că îi aparţine numai Fiului, să ascultăm 
ce spune Pavel când li se adresează corintenilor. Ce spune, aşadar? „Căci cine le 
cunoaşte pe cele ale omului, decât duhul omului, care este în el? Aşa şi cele ale 
lui Dumnezeu, nimeni nu le-a cunoscut, decât Duhul lui Dumnezeu” (| Cor. 
2,11). Prin urmare, întocmai cum aici, rostindu-se cuvântul „nimeni”, nu este lăsat 
deoparte Fiul, la fel, când este folosit în privinţa Fiului, nu este exclus Duhul Sfânt. 
De unde reiese clar că este adevărat ceea ce am spus. Căci, în cazul în care prin 
cuvintele „Nimeni nu l-a văzut pe Tatăl, în afara celui care este de la Dumnezeu” 
ar fi fost exclus Duhul, ar fi fost nechibzuit ca Pavel să spună că aşa cum omul le 
cunoaşte pe cele ale sale, la fel şi Duhul Sfânt le cunoaşte cu precizie pe cele ale 
lui Dumnezeu. 


La fel se întâmplă şi cu folosirea cuvântului „un singur”, căci are aceeaşi bogăţie şi 
putere de semnificare. Urmăreşte aceasta: „Este un singur Dumnezeu, Tatăl, din 
care Sunt toate, şi un singur Domn, Fiul, prin care Sunt toate” (| Cor. 8, 6). 
Astfel, dacă Tatăl ar fi fost numit ca unic Dumnezeu, atunci ar fi fost înlăturat Fiul 
de la dumnezeire, iar dacă Fiul ar fi fost numit ca unic Domn, atunci ar fi fost 
exclus Tatăl de la domnie, însă, prin afirmaţia „un singur Domn, lisus Hristos”, 
Tatăl nu este exclus de la domnie. Aşadar, nici Fiul nu este înlăturat de la 
dumnezeire când se spune că este un singur Dumnezeu, Tatăl. 


lar dacă s-ar găsi, din nou, unii care să susţină că Tatăl este numit Dumnezeu 
deoarece, chiar dacă şi Fiul este Dumnezeu, nu este Dumnezeu în aceeaşi măsură 
în care este Tatăl, pentru a da rostirii aşa ceva, se urmează premisele pe care ei 
înşişi le-au instituit - pe care noi nici măcar nu am îndrăzni să le rostim - anume, că 
Fiul este numit singurul Domn, deoarece Tatăl nu este Domn în aceeaşi măsură în 
care Fiul este Domn. lar dacă această ultimă afirmaţie este lipsită de evlavie, nici 
cea dintâi nu ar putea să aibă sens. Dar, aşa cum denumirea „un singur Domn” nu 
îl exclude pe Tatăl de la deținerea unei domnii desăvârşite şi nici nu este o 
denumire atribuită numai Fiului, la fel, nici sintagma „un singur Dumnezeu” nu îl 
îndepărtează pe Fiul de la o adevărată şi autentică dumnezeire şi nici nu este 
proclamată numai în privinţa Tatălui. 


Faptul că Fiul este Dumnezeu şi că este Dumnezeu în aceeaşi măsură în care este 
Tatăl, rămânând, cu toate acestea, Fiu, reiese limpede din însăşi atribuirea numelui 
de Tată. Căci, dacă acest nume de Dumnezeu ar fi aparţinut numai Tatălui şi nu ne- 
ar fi indicat un alt hypostas în afara primului hypostas al celui nenăscut, ca şi cum 
ar fi propriu numai acestuia şi i-ar fi fost numele prin care este recunoscut, atunci 
ar fi fost inutilă specificarea denumirii de Tată. Ar fi fost de ajuns să spună 
„un singur Dumnezeu”, şi noi am fi recunoscut despre cine este vorba; însă, 
tocmai pentru că numele de Dumnezeu este comun Tatălui şi Fiului deopotrivă, 
dacă Pavel ar fi spus numai „un singur Dumnezeu” nu ar fi arătat despre cine este 
vorba. Din acest motiv a fost adăugat numele de Tată, pentru a lămuri că se 
vorbeşte despre primul hypostas, al celui nenăscut, pe care nu ar fi fost suficient să 
îl indice prin folosirea denumirii de „Dumnezeu”, câtă vreme aceasta este comună 
în aceeaşi măsură şi pentru Fiul. 


Într-adevăr, dintre numele folosite unele sunt comune, iar altele proprii. Cele 
comune sunt folosite pentru a arăta că substanţa nu este diferită, pe când cele 
proprii sunt menite să deosebească caracterul propriu al fiecărui hypostas. Astfel, 
denumirile de „Iată” şi „Fiu” sunt proprii fiecărui hypostas, iar cele de 
„Dumnezeu” şi „Domn” sunt comune. Aşadar, fiindcă a folosit numele comun „un 
singur Dumnezeu”, Pavel a adăugat şi denumirea specifică, pentru ca tu să ştii 
despre cine vorbeşte şi, astfel, să nu cădem în nebunia lui Sabellie. 


De altfel, aşa cum voi arăta în cele ce urmează, nici numele de „Dumnezeu” nu 
este mai important decât cel de „Domn” şi nici numele de „Domn” nu este mai 
puţin important decât acela de „Dumnezeu”. Pe tot parcursul Vechiului 
Testament, Tatălui i se spune fără întrerupere Domn: 

Y „Domnul Dumnezeul tău” (Deut. 6,4) şi, mai apoi: 

Y „Domnului Dumnezeului tău să i te închini şi numai lui să-i slujeşti 
(Deut. 6,13); iarăşi: 

Y „Mare este Domnul nostru şi mare este tăria Lui şi priceperea Lui nu are 
hotar ” (Ps. 146, 5) şi din nou: 

Y „Să cunoască ei că numele Tău este Domnul. Tu singur eşti Cel Preaînalt 
peste tot pământul” (Ps. 82,19). 


Dacă, într-adevăr, atributul de Domn ar fi fost inferior celui de Dumnezeu şi 
nevrednic de substanţa aceluia, nu trebuia să se spună: „Să cunoască ei că numele 
Tău este Domnul”. Din nou, dacă faptul de a fi Dumnezeu ar fi superior celui de a 
fi Domn, şi mai vrednic de cinstire decât acesta, nu trebuia ca Fiul, după acei 
oameni, fiind inferior, să fie invocat cu un nume care îi aparţine Tatălui, şi chiar 
unul care ar fi propriu numai aceluia. Dar lucrurile nu stau aşa, nu, nicidecum, 
întrucât nici Fiul nu este inferior faţă de Tatăl, nici numele de Domn nu este mai 
prejos decât cel de Dumnezeu. Acesta este şi motivul pentru care Scriptura se 
foloseşte de asemenea denumiri fără deosebire, aplicându-le deopotrivă şi Tatălui, 
şi Fiului. 


Și, aşa aţi auzit că Tatăl este numit Domn, hai să vă arătăm acum şi cum este 
numit Fiul Dumnezeu. 


Y „Iată, Fecioara va lua în pântece şi va naşte Fiu şi vor chema numele lui 
Emanuel, care se tâlcuieşte: Cu noi este Dumnezeu ” (Mat. |, 23, cf. Is. 
7,14). 


Vezi cum, pe de-o parte, numele de Domn este folosit pentru Tatăl, iar pe de altă 
parte, numele de Dumnezeu este folosit pentru Fiul? Căci, aşa cum acolo se 
spunea că „Să cunoască ei că numele Tău este Domnul”, în acelaşi chip se spune 
aici: „vor chema numele lui Emanuel”. Şi iarăşi: 


Y „Prunc S-a născut nouă, un Fiu S-a dat nouă şi se cheamă numele Lui: 
înger de mare sfat, Dumnezeu tare, biruitor” (Is. 9, 5). 


Și ia aminte laolaltă cu mine la înţelegerea de care dau dovadă profeţii şi la 
înţelepciunea lor spirituală. Vezi că ei nu au spus pur şi simplu „Dumnezeu”, ci, 
pentru a nu se socoti că se vorbeşte despre Tatăl, au amintit mai întâi de oikonomia 
întrupării. Fiindcă e foarte clar că Tatăl nu s-a născut din Fecioară, nici nu a 
devenit vreodată copil. Ascultă din nou cum vorbeşte un alt profet despre el: 


Y „Acesta este Dumnezeul nostru şi nimeni altul nu este asemenea lui” (Bar. 
3, 36). 


Şi despre cine spune aceste cuvinte? Să vorbească oare despre Tatăl? Nicidecum. 
Ascultă, pentru aceasta, cum şi acest profet a amintit despre oikonomia întrupării. 
Căci, după ce a spus: „Acesta este Dumnezeul nostru şi nimeni altul nu e asemenea 
lui”, a adăugat: 


Y „Aflat-a toată calea ştiinţei şi a dat-o lui Iacob, copilul său, şi lui Israel, 
cel iubit de Dânsul. După aceasta, s-a arătat pe pământ şi a locuit printre 
oameni” (Bar. 3, 36-37). 


Iar Pavel: 
Y „Din care după trup este Hristos, cel ce este peste toate Dumnezeu 
binecuvântat în veci, Amin ” (Rom. 9,5) şi din nou: 
Y „Nici un desfrânat ori poftitor nu are moştenire în împărăţia celui care 
este Hristos şi Dumnezeu ” (Ef. 5, 5) şi iarăşi: 
Y „potrivit cu arătarea marelui nostru Dumnezeu şi Mântuitor Iisus 
Hristos” (UI Tim. 1, 10). 


Dar şi loan îl numeşte la fel când spune: 
Y „La început era Cuvântul şi Cuvântul era la Dumnezeu şi Cuvântul era 
Dumnezeu” (n. |, 1). 


Da, bine, are să se spună, dar arată-mi dacă Scriptura îl numeşte pe Tatăl Domn 
şi acolo unde se face referire deopotrivă la Tatăl şi la Fiul. Eu nu mă voi opri să 
arăt numai acest lucru, ci voi arăta că Scriptura îl numeşte Domn pe Tatăl şi 
Domn pe Fiul şi că îl numeşte Dumnezeu pe Tatăl şi Dumnezeu pe Fiul, 
atribuind fiecare dintre nume în acelaşi loc. Prin urmare, unde se găseşte aşa 
ceva? 


Y Vorbind odată cu iudeii, Hristos spune: „Ce vi se pare despre Hristos? Al 
cui fiu este? Zis-au Lui: Al lui David. Zis-a lor: Cum deci David, în duh, îl 
numeşte pe el Domn? - zicând: «Zis-a Domnul Domnului meu: Şezi de-a 
dreapta mea?» ” (Mat. 22,42 - 44). 


Iată, „Domn” şi „Domn”. Vrei să pricepi de ce Scriptura zice Dumnezeu şi 
Dumnezeu atunci când vorbeşte despre Tatăl şi Fiul - şi aceasta în unul şi 
acelaşi loc? Ascultă-i şi pe David profetul şi pe apostolul Pavel când au dorit să 
ne lămurească tocmai în privinţa acestui lucru: 


Y „Tronul tău, Dumnezeule, în veacul veacului, toiag de dreptate toiagul 
împărăției tale. lubit-ai dreptatea şi ai urât fărădelegea: pentru aceasta te- 
a uns pe tine Dumnezeu, Dumnezeul tău, cu untdelemnul bucuriei, mai 
mult decât pe părtaşii tăi” (Ps. 44, 7 -8). 


lar Pavel a adus şi acum această mărturie, spunând că: 
Y „Despre îngerii săi zice: «Cel ce face pe îngerii săi duhuri», iar către Fiul: 
«Tronul tău, Dumnezeule, în veacul veacului» (Evr. 1, 7-8). 


Pentru care motiv, la urma urmei, are să se spună, Tatăl a fost numit 
Dumnezeu, iar Fiul Domn? Acest lucru nu s-a petrecut fără vreun rost anume şi la 
întâmplare, ci fiindcă scrierea în întregul ei era destinată elenilor atinşi de boala 
politeismului. Şi pentru ca ei să nu spună că noi, în timp ce îi acuzăm că vorbesc 
despre mai mulți dumnezei şi mai mulţi domni, cădem la rându-ne în greşeala pe 
care le-o imputăm, câtă vreme am vorbi şi noi despre dumnezei, nu despre un 
Dumnezeu, din acest motiv s-a coborât Pavel la nivelul slăbiciunii lor şi a dat un 
alt nume Fiului care deţine o aceeaşi putere. 


Spre a dovedi că acest lucru este adevărat, să recitim cuvintele care preced acest 
pasaj şi veţi vedea limpede că ceea ce am spus noi nu este o simplă presupunere: 

»» Cât despre cele jertfite idolilor, ştim că toţi avem, cunoştinţă. Cunoştinţa însă 
Semeţeşte, iar iubirea zideşte. lar despre mâncarea celor jertfite idolilor, ştim că 
idolul nu este nimic în lume şi că nu este alt Dumnezeu decât Unul singur” (| 
Cor. 8,-4). 


Pricepi acum că Pavel rosteşte aceste lucruri adresându-se acelora care socoteau că 
există mai mulţi dumnezei? „Căci, deşi sunt numiţi mulţi dumnezei, fie în cer, fie 
pe pământ, - iarăşi se luptă Pavel împotriva acelora - ca şi cum ar exista într- 
adevăr mai mulţi dumnezei şi mai mulţi domni - adică, vrea să spună că sunt 
dumnezeii numai cu numele - totuşi, pentru noi, este un singur Dumnezeu, Tatăl, 


din care sunt toate, şi un singur Domn, lisus Hristos, prin care sunt toate” (| 
Cor. 8, 5-6). 


De aceea a şi adăugat „un singur”, ca ei să nu creadă că se reintroduce politeismul. 
Astfel, Tatăl nu a fost numit Dumnezeu unic pentru a-l înlătura pe Fiul de la 
dumnezeire, după cum nici Fiul nu a fost numit unic Domn pentru a-l înlătura pe 
Tatăl de la domnie; i-a numit în acest fel numai pentru a vindeca slăbiciunea 
acelora şi dorind să nu le ofere nici un prilej de reîntoarcere la politeism. Acesta 
este, de asemenea, şi motivul pentru care Fiul lui Dumnezeu nu este făcut cunoscut 
iudeilor prin profeţi în mod precis şi clar, ci în chip acoperit şi numai arareori. 


Căci, dacă ar fi auzit iarăşi despre un Dumnezeu şi un Dumnezeu, cu siguranţă că 
în loc să renunţe la eroarea politeistă, boala aceasta le-ar fi revenit. De aceea, 
profeţii spun fără încetare de la un capăt la altul că: „Nu există decât un singur 
Dumnezeu şi nici un altul în afară de El”, nu pentru a-l respinge pe Fiul, 
nicidecum, ci din dorinţa de a vindeca slăbiciunea acelora şi, în acelaşi timp, 
pentru a-i convinge să renunţe la credinţa lor în mai mulţi dumnezei lipsiţi de 
existenţă. 


Aşadar, când auziţi denumiri precum „unul” şi „niciunul” şi altele asemenea, să nu 
nesocotiți slava Treimii, să pricepeţi, însă, prin asemenea cuvinte deosebirea 
acesteia faţă de fiinţa creată, aşa cum se spune şi în altă parte: „Cine a cunoscut 
cugetul lui Dumnezeu?” (Rom. 11, 34; Is. 40,13). 


Faptul că şi aici despre acest lucru este vorba şi nicidecum despre faptul că Fiul şi 
Duhul sunt îndepărtați de la împărtăşirea cunoaşterii a fost suficient explicat în cele 
rostite anterior, când am adus şi mărturia în care se spune: „Căci cine cunoaşte 
cele ale omului, decât duhul omului, care este în el? Aşa şi cele ale lui 
Dumnezeu, nimeni nu le-a cunoscut, decât Duhul lui Dumnezeu ” (| Cor. 2,11). 


Și, din nou, Fiul care spune: „Nimeni nu-l cunoaşte pe Fiul, decât numai Tatăl, şi 
nimeni nu-l cunoaşte pe Tatăl, decât numai Fiul” (Lc. 10, 22). Cum tot aşa se 
spune şi aici: „Căci nimeni nu l-a văzut pe Tatăl, în afară de cel care este de la 
Tatăl; acesta l-a văzut pe Tatăl” (n. 6, 46). 


Iar el a rostit aici că îl cunoaşte cu temeinicie şi a arătat în acelaşi timp şi cauza 
pentru care deţine această cunoaştere. Care este, aşadar, această cauză? Este aceea 
că îşi are fiinţa de la EI. lar faptul de a avea fiinţă de la El demonstrează, la rându-i, 
faptul că îl cunoaşte cu temeinicie. Tocmai de aceea îl cunoaşte limpede, fiindcă 
este de la EI, iar semn al faptului de a fi de la EI este faptul că îl cunoaşte cu 
precizie. Căci dacă o substanţă ar fi superioară altei substanţe nu ar mai putea fi 
cunoscută bine de către cea din urmă, oricât de mică ar fi distanţa dintre ele. 


Ascultă, de pildă, ce spune profetul despre cât de mică este deosebirea dintre 
natura îngerilor şi cea omenească. După ce a spus: „Ce este omul că-ţi 
aminteşti de el? Sau fiul omului, că-l cercetezi pe el?”, a adăugat: „Micşoratu-l- 
ai pe el cu puţin faţă de îngeri” (Ps. 8,5-6). Dar, cu toate că distanţa este mică, 
câtă vreme este pe deplin o oarecare distanţă, noi nu cunoaştem cu precizie 
esenţa îngerilor şi chiar dacă am face mii de speculaţii, tot nu am putea-o tifla. 


Dar ce vorbesc eu despre îngeri, când nici măcar esenţa sufletului nostru nu ne- 
0 cunoaştem bine, ori, mai degrabă, nu o cunoaştem în nici un fel? lar dacă aceia 
pretind că o cunosc, am să-i întreb care anume este esenţa sufletului - să fie cumva 
una dintre acestea: aer, un suflu, un vânt, ori un foc? însă ei nu vor răspunde 
folosindu-se de vreuna dintre acestea, deoarece toate sunt de natură corporală, pe 
când sufletul este necorporal. Aşa că ei, fără să-i cunoască pe îngeri, şi nici măcar 
propriile lor suflete, pretind în schimb că îl cunosc cu precizie pe Domnul şi 
creatorul tuturor lucrurilor. Cum ar putea, aşadar, să existe o mai mare rătăcire a 
minţii decât aceasta? 


Dar ce vorbesc eu despre cum ar putea fi esenţa sufletului? Nu putem spune nici 
măcar care este modalitatea în care se află prezent în trupul nostru. Cine oare ar 
avea de spus ceva în privinţa unui asemenea lucru? Să fie adevărat cum că S-ar 
răspândi prin întreaga masă a corpului? Dar o asemenea afirmaţie este lipsită de 
sens, deoarece este o modalitate de a fi proprie fiinţelor corporale. Că nu poate fi 
vorba despre aşa ceva în privinţa sufletului reiese limpede şi din următoarele: de 
fiecare dată când se întâmplă să fie amputate mâinile sau picioarele, sufletul 
rămâne întreg, nu este mutilat cu nimic în urma ciuntirii corpului. Atunci, dacă nu 
se află în întreg corpul, să se afle în schimb reunit într-o anume parte a 
corpului? În acest caz, urmează cu necesitate ca celelalte părți rămase să fie 
moarte, deoarece lucrul neînsufleţit este mort pe de-a-ntregul. Însă nu se poate 
afirma nici aşa ceva, se poate spune în schimb că noi cunoaştem că sufletul se 
găseşte în corpul nostru, dar nu cunoaştem modul în care este prezent. lar 
Dumnezeu nu ne-a îngăduit o asemenea cunoaştere pentru ca noi Să punem frâu 
gurii noastre, şi să ne stăpânim în şi mai mare măsură şi spre a fi convinşi Să 
rămânem la cele de jos, să nu le iscodim şi să fim Stăpâniţi de curiozitate în 
privinţa celor care se află dincolo de noi. 


Dar, spre a nu argumenta în privinţa unor asemenea lucruri folosindu-ne numai de 
raționamente, hai să ne întoarcem iarăşi cuvântul la Scriptură. „Căci nimeni nu l-a 
văzut pe Tatăl în afara celui care este de la Dumnezeu; acesta l-a văzut pe Tatăl” 
(In. 6,46). Și ce-i cu asta? are să se spună, căci aceste cuvinte nu au adus 
mărturie în nici un fel şi pentru faptul că [Fiul] deține o cunoaştere precisă. Că 
fiinţele create nu îl cunosc a fost arătat limpede când s-a spus: „Căci nimeni nu l-a 
văzut pe Tatăl”, cum iarăşi a fost arătat vădit că Fiul îl cunoaşte: „...în afara celui 
care este de la Dumnezeu; acesta l-a văzut pe Tatăl”. Dar, în tot cazul, nu se arată 
nicăieri că îl cunoaşte cu temeinicie, întocmai cum Tatăl se cunoaşte pe sine însuşi. 
Căci este cu putinţă, se va spune, ca nici fiinţele create să nu-l cunoască pe Tatăl, şi 
în acelaşi timp, nici Fiul să nu deţină o înţelegere temeinică a acestuia, chiar dacă 
deţine o cunoaştere mai limpede decât cea a făpturilor create. E! spune, într-adevăr, 


că vede şi cunoaşte cine este Tatăl, în schimb, nu a afirmat nicăieri cum că l-ar 
cunoaşte temeinic şi în acelaşi chip în care Tatăl se cunoaşte pe sine. 


Doriţi să ne convingem şi de data aceasta pornind de la Scripturi, şi chiar de la 
însuşi glasul lui Hristos? Să ascultăm, aşadar, ce le spune iudeilor: „Precum mă 
cunoaşte Tatăl şi eu cunosc pe Tatăl” (In. 10,15). Care cunoaştere ai vrea să fie 
mai temeinică decât aceasta? Întreabă-l pe cel care te contrazice: este adevărat că 
Tatăl îl cunoaşte deplin pe Fiul, câtă vreme întreaga cunoaştere pe care o deţine 
este deplină, de unde reiese şi că nu îi este ascuns nimic din cele care îl privesc pe 
Fiul, ci dimpotrivă, această cunoştinţă este perfectă? Da, se va spune. Aşadar, 
deoarece auzi că şi Fiul îl cunoaşte la fel pe Tatăl, precum acesta îl cunoaşte pe 
Fiul, nu are rost să se mai cerceteze altceva pe mai departe, de vreme ce 
cunoaşterea pe care o deţin este pe deplin egală. 


De asemenea a arătat şi într-un alt loc aceasta, când a spus: „Nimeni nu cunoaşte 
pe Fiul, decât numai Tatăl, nici pe Tatăl nu-l cunoaşte nimeni, decât numai Fiul 
şi cel căruia va voi Fiul să-i descopere” (Mat. 11,27). Şi descoperă nu atât cât 
cunoaşte el însuşi, ci atât cât ne este nouă suficient. Şi dacă Pavel face acest 
lucru, cu atât mai mult Hristos, fiindcă cel dintâi le-a spus propriilor săi ucenici: 
;; N-am putut Să vă vorbesc ca unor oameni duhovniceşti, ci ca unora trupeşti. Ca 
pe nişte prunci în Hristos v-am hrănit cu lapte, nu cu bucate, căci încă nu 
puteaţi” (| Cor. 3,1-2). 


Dar acest lucru, are să se spună, l-a rostit numai pentru corinteni. Ce ar mai fi de 
obiectat, dacă vom arăta că el cunoştea şi alte lucruri, pe care nici unul dintre 
oameni nu le-a aflat vreodată şi a murit fiind singurul cunoscător al acestora dintre 
toţi oamenii? Şi unde se poate găsi acest lucru? În epistola către corinteni, căci 
Pavel spune acolo: „Am auzit cuvinte de nespus, pe care nu se cuvine omului să 
le grăiască” (II Cor. 12,4). 


Dar, cu toate acestea, nu altul decât acesta, cel care atunci a auzit cuvinte de 
nespus, pe care nu se cuvine omului să le grăiască, deţine o cunoaştere parţială şi 
mult inferioară celei viitoare. Căci, cel care a rostit acele cuvinte este şi cel care 
spune: „în parte cunoaştem şi în parte profeţim”, la care se adaugă „când eram 
prunc, vorbeam ca un prunc, simţeam cu un prunc, judecam ca un prunc” şi 
„vedem acum ca prin oglindă, în ghicitură, iar atunci, faţă către faţă” (| Cor. 13, 
9-12). 


Și, pornind de la acestea, ajungem să biruim întreaga lor argumentaţie potrivnică. 
Deoarece, de vreme ce esenţa divină este necunoscută, nu în privinţa existenţei ei, 


ci căutând să afli ce este, apare ca cea mai mare nebunie faptul de a-i atribui un 
nume. Mai mult, chiar dacă esenţa ne-ar fi fost cunoscută foarte clar, nici în acest 
caz nu ar fi fost cugetat să atribuim o denumire esenței Domnului pornind de la noi 
înşine şi cu de la noi putere. Astfel, nici Pavel nu a îndrăznit să atribuie nume 
puterilor de sus, dimpotrivă, a spus: „L-a aşezat pe Hristos mai presus decât toată 
începătoria şi Stăpânia şi domnia şi decât tot numele ce se numeşte, nu numai în 
veacul acesta, ci şi în cel viitor” (Ef. 1, 20-21) şi ne-a învăţat că există anumite 
nume ale puterilor pe care le vom cunoaşte atunci, fără să cuteze a le atribui alte 
nume în locul acelora viitoare şi fără să fie mânat de curiozitate în privinţa acelora. 


Cum ar putea fi vrednici de iertare sau ce scuză vor putea avea cei care îndrăznesc 
asemenea lucru în privinţa esenței Domnului? Şi cum esența însăşi ne este 
necunoscută, trebuie să le întoarcem spatele aşa cum facem cu cei ieşiţi din minţi. 
Chiar dacă este vădit că Dumnezeu este o fiinţă nenăscută, în schimb, despre faptul 
că acesta ar fi numele propriei sale esențe nu ne vorbeşte nici un profet, nu lasă să 
se înţeleagă aşa ceva nici un apostol şi nici un evanghelist. Şi pe bună dreptate: 
cum să fi fost în stare unii, cărora esenţa însăşi le este necunoscută, să îi rostească 
numele? 


Dar de ce vorbesc eu despre dumnezeieştile Scripturi, când evidenţa absurdităţii şi 
nemăsurarea nelegiuirii sunt atât de mari, astfel încât nici măcar elenii, chiar fiind 
departe de adevăr, nu au încercat vreodată să rostească ceva asemănător? Căci nici 
unul dintre ei nu a îndrăznit să propună o definiţie pentru esenţa divină şi să o 
închidă sub un nume unic. Dar ce vorbesc eu despre esenţa divină, când cei care au 
filosofat în privinţa naturii fiinţelor nemateriale nu au propus nici măcar în privinţa 
acesteia o adevărată definiţie, întrucât, în locul unei definiţii, s-au mulțumit să o 
descrie şi să ofere o schiţă generală într-un mod lipsit de claritate? 


Care este, însă, argumentul pătrunzător de care se folosesc aceştia? Ei spun: Nu-l 
cunoşti, aşadar, pe cel căruia îi închini adoraţia ta? Mai curând, nici măcar nu ar 
trebui să răspundem la această întrebare, de vreme ce am oferit deja o demonstraţie 
amănunțită pornind de la Scripturi în sprijinul ideii că este cu neputinţă a-l 
cunoaşte pe Dumnezeu în privinţa esenței sale. Cu toate acestea, fiindcă nu le 
vorbim din duşmănie, ci din dorinţa de a-i îndrepta, 


Dacă s-ar întâmpla ca doi oameni să se certe între ei cu privire la cunoaşterea 
întinderii cerului, unul susținând că nu poate fi cuprinsă cu ochiul omenesc, iar 


celălalt pretinzând că este cu putinţă şi, pentru a realiza acest lucru, se angajează 
să o măsoare în întregime folosind pentru aceasta palma, răspunde-mi acum, 
despre care dintre cei doi vom spune că deţine cunoaşterea întinderii cerului - cel 
care pretinde că ştie câte palme măsoară ori cel care îşi recunoaşte neştiința? lar 
dacă în privinţa cerului, cel care îi cunoaşte întinderea este mai degrabă omul 
care se retrage înaintea acesteia, cum să nu avem nevoie, când este vorba de 
Dumnezeu, de o asemenea sfială? Și cum să nu fie atinsă, de nu se întâmplă astfel, 
culmea rătăcirii? 


De altminteri, pentru a afla că 
ascultă ce spune Pavel: „căci cine se 


apropie de Dumnezeu, trebuie să creadă că el există” (Evr. 11, 6). 


Tot astfel, condamnând pe cineva pentru lipsa evlaviei, nu îl condamnă pentru că 
nu ştie ce este Dumnezeu, ci pentru că nu ştie că Dumnezeu există: „Zis-a cel 
nebun în inima sa: Nu este Dumnezeu!” (Ps. 13, 1). 


Prin urmare, aşa cum acela nu devine lipsit de evlavie din pricina necunoaşterii 
esenței lui Dumnezeu, ci fiindcă nu ştie că Dumnezeu există, tot astfel, pentru a 
ajunge la evlavie, este de ajuns să cunoşti că Dumnezeu există. Insă ei s-au străduit 
să construiască şi un alt argument. Care-i acesta? Zic ei: „Se spune că Dumnezeu 
este duh” (In. 4, 24). 


Prin aceste cuvinte ni se oferă, aşadar, o înfăţişare a esenței sale, spune-mi? Şi cine 
va susţine aşa ceva, dacă este dintre cei care obişnuiesc să se abată oricât de puţin 
pe la porţile dumnezeieştilor Scripturi? În acest fel, dacă s-ar urma un asemenea 
raționament, Dumnezeu ar fi foc în aceeaşi măsură, deoarece, aşa cum stă scris: 
» Dumnezeu este duh”, stă scris şi că: „Dumnezeul nostru este foc mistuitor” 
(Evr. 12,29), sau că este „izvor de apă vie” (ler. 2,13). 


Și nu va fi numai duh, izvor şi foc, ba încă şi suflet şi suflare de vânt şi minte 
omenească şi multe alte lucruri mai absurde decât acestea, căci nu este nevoie să 
ținem până la capăt socoteala acestora, nici să imităm întocmai nebunia acelora, 
într-adevăr, prin acelaşi cuvânt, „duhul”, sunt denumite multe lucruri, 


Y de pildă, sufletul nostru, după cum spune şi Pavel: „Să dați pe unul ca 
acesta Satanei, ca duhul să se mântuiască ” (1 Cor. 14,15). 

Y Se denumește astfel şi suflarea de vânt, după cum spune profetul: „Cu duh 
puternic îi vei lovi” (Ps. 47, 6). 


Y Se foloseşte în aceeaşi măsură şi pentru a numi darul duhovnicesc: „Căci 
Duhul însuşi mărturiseşte împreună cu duhul nostru” (Rom. 8,16), iar în 
alt loc: „Mă voi ruga cu duhul, dar mă voi ruga şi cu mintea” (| Cor. 14, 
15). 

Y De asemenea, este desemnată astfel şi mânia, câtă vreme Isaia spune: „Nu 
qi fost tu cel care te-ai îngrijit, cu duhul tău năprasnic, să-i duci la 
pieire?” (îs. 27,8). 

Y Şi la fel este numit şi ajutorul care vine de la duhul lui Dumnezeu: 
;; Duhul care se află înaintea feţei noastre, Hristos Domnul” (Plâng. 4, 20). 


Prin urmare, Dumnezeu va fi pentru noi toate acestea laolaltă şi va fi compus din 
asemenea lucruri. Dar pentru a nu ajunge să delirăm, punând la bătaie argumente 
contrarii pentru nişte opinii care nu merită nici măcar aşa ceva, hai să încetăm aici 
cuvântul referitor la asemenea lucruri şi să ne îndreptăm cu totul către rugăciune, 
deoarece cu cât sunt ei mai lipsiţi de evlavie, cu atât mai mult este nevoie să ne 
rugăm pentru ei ca într-o bună zi să renunţe la nebunia lor. lar prin aceasta vom 
face să se vadă chipul Dumnezeului nostru Mântuitor „care voieşte ca toți oamenii 
să se mântuiască şi la cunoştinţa adevărului să vină” (| Tim. 2,4). 


Să nu încetăm, aşadar, să aducem rugăciuni de îndurare în favoarea lor. Căci 
rugăciunea este armă puternică, comoară fără fund, bogăţie care nicicând nu se 
risipeşte, liman ferit de furtună, pricină a liniştii; este rădăcină, izvor şi mamă a 
mii de lucruri bune şi întrece în putere chiar şi stăpânirea împărătească. 


Deseori s-a văzut că atunci când purtătorul coroanei împărăteşti este cuprins de 
febră şi zace în pat arzând, îi vin spre ajutor medici, paji, vindecători şi generali, 
însă nici arta medicinii, nici prezenţa prietenilor, nici îngrijirea slugilor, nici 
mulțimea leacurilor, nici luxul tratamentelor, nici abundența bunurilor şi nimic 
altceva dintre cele omeneşti nu are putere să uşureze în vreun fel povara bolii, însă, 
dacă ar intra cineva care este înzestrat cu dreptul de a-i vorbi lui Dumnezeu, numai 
să se atingă de trupul acestuia şi să facă o rugăciune curată pentru el şi va pune pe 
fugă întreaga boală. Şi exact acolo unde bogăţia, mulțimea îngrijirilor, ştiinţa 
medicilor şi măreţia împărătească au fost lipsite de putere, a avut această putere 
rugăciunea unuia care deseori se întâmplă să fie sărac şi să se hrănească din 
pomană. 


Când vorbesc de rugăciune, nu mă refer la Simpla bolborosire plină de 
neglijenţă, mă refer la rugăciunea făcută cu atenţie, însoţită de îndurerarea 
sufletului şi de freamătul cugetului. Aceasta din urmă este rugăciunea care se 
înalță la cer. 


Întocmai cum şuvoiul apelor, câtă vreme este lăsat să se scurgă pe un câmp neted 
se răspândeşte pe o suprafaţă întinsă şi nu se înalță spre cer, în schimb, când nişte 
mâini pricepute o supun făcând-o să se scurgă în jos prin nişte şanţuri, atunci se 
îndreaptă în sus mai repede decât orice săgeată, tocmai în acest mod, cugetul 
omenesc, când se bucură de multă uşurătate, se răspândește şi se pierde; însă, când 
este silit să se adune din pricina împrejurărilor grele, o dată ajuns în reculegere 
deplină, înalță către cer rugăciuni ade—vărate şi pline de tărie. 


Şi pentru a pricepe că rugăciunile care au cele mai mari şanse de a fi ascultate 
sunt cele făcute în caz de strâmtorare, ascultă ce spune profetul: „Către Domnul 
am strigat când eram cuprins de strâmtorare şi m-a auzit” (Ps. 119,1). 


Aşadar, să ne înflăcărăm conştiinţa, să ne reculegem din pricina amintirii păcatelor 
noastre, să ne reculegem, nu pentru a rămâne închişi în sine, ci pentru a ne pregăti 
spre a fi ascultați, pentru a deveni cumpătaţi şi plini de vigilenţă şi, în acest fel, să 
ajungem să atingem cerurile însele. 


Nimic nu pune pe fugă delăsarea şi indiferența aşa cum reuşesc să o facă căinţa 
şi strâmtorarea, cele care adună cugetul de peste tot unde s-a risipit şi îl întorc către 
sine însuşi. Cel care, astfel strâmtorat, prinde a se ruga ajunge ca, în urma 
rugăciunii, să resimtă în sufletul său o mare desfătare. Şi, aşa cum năvala norilor 
întunecă aerul la început, iar apoi, după ce îşi risipesc unul altuia cristalele de 
gheaţă şi fac să se reverse ploaia în întregime, dau aerului seninătate şi strălucire, 
în acelaşi chip, cât timp ni se adună deznădejdea în interior, ni se întunecă 
judecata, însă, după ce ne despovărăm de acest zbucium prin cuvintele rugăciunii 
şi prin lacrimile care le însoțesc, revărsându-se, astfel, în afara noastră, ne pătrunde 
în suflet o mare strălucire, răsplata lui Dumnezeu pătrunzând în cugetul celui care 
se roagă precum o rază de soare. 


Dar care este argumentul rece al mulţimii? Nu îndrăznesc, se spune, mă simt 
ruşinat, nu pot nici măcar să deschid gura. Această sfială este diavolească, cele 
invocate sunt pretexte ale delăsării, căci diavolul doreşte să îţi închizi porţile căii 
către Dumnezeu. Nu îndrăzneşti? Este în realitate o mare cutezanţă, căci este mare 
câştigul obținut când te socoteşti lipsit de îndrăzneală, tot aşa cum, socotind că eşti 
înzestrat cu îndrăzneală, este o mare ruşine şi îţi atragi cea mai mare condamnare. 
Dacă ai avea parte de o mulțime de reuşite şi nu ai avea nimic rău pe conştiinţă, iar 
atunci te-ai socoti demn de îndrăzneală, rugăciunea ta îşi pierde în întregime 
puterea, în schimb, dacă ai purta asupra conştiinţei tale povara a mii de păcate, 
numai pentru faptul că te-ai coborât pe tine într-atât, încât te socoteşti cel din urmă 
dintre oameni, vei putea avea multă îndrăzneală faţă de Dumnezeu. 


Cu toate acestea, trăirea smereniei nu are loc când te socoteşti păcătos, fiind 
păcătos. Trăirea smereniei se găseşte la cel care, deşi are în el însuşi conştiinţa 
că a împlinit multe şi mari fapte bune, nu îşi închipuie nimic mare în privinţa sa. 
Un asemenea om este cel care, urmându-l pe Apostolul Pavel, ar putea să spună: 
»Nu mă ştiu vinovat cu nimic” (| Cor. 4, 4), iar apoi să rostească: „dar întru 
aceasta nu mă îndreptăţesc”; „lisus Hristos a venit Să-i mântuiască pe cei 
păcătoşi, dintre care cel dintâi sunt eu” (| Tim. |, 15). Aceasta este trăirea 
smereniei: de la înălţimea la care ai ajuns prin împlinirea faptelor bune să te 
smereşti în cuget. 


Dar, cu toate acestea, în iubirea sa negrăită de oameni, Dumnezeu nu se apropie şi 
nu îi primeşte la sine numai pe cei smeriţi, ci şi pe cei care îşi mărturisesc fără 
cruţare păcatele, devenind binevoitor şi blând faţă de cei care se găsesc în această 
stare. Pentru a pricepe că nu este bine în nici un chip Să îţi imaginezi lucruri 
mari despre tine, închipuie-ţi cu mintea două care: unul la care stau înjugate 
dreptatea şi orgoliul şi celălalt tras de păcat şi smerenie. Vei vedea că jugul 
păcatului trece înaintea dreptăţii, nu prin propria mişcare, ci prin puterea 
smereniei împreună cu care trage la jug, aşa cum carul dreptăţii rămâne în spate 
nu din pricina Slăbiciunii dreptăţii, ci din cauza greutăţii şi nemăsurării 
orgoliului. Căci, după cum smerenia biruieşte prin marea sa putere de înălțare 
chiar cel mai greu păcat, şi devine prima care ajunge să se înalțe la Dumnezeu, 
tot astfel şi orgoliul prin marea sa greutate şi nemăsurare capătă putere şi se 
înstăpâneşte asupra uşurătăţii dreptăţii, trăgând-o lesne în jos. Ca să îţi dai 
seama că acest car al smereniei este mai rapid decât celălalt, aminteşte-ţi de fariseu 
şi de vameş. Fariseul înjugase laolaltă dreptatea şi orgoliul, când spunea: 
;; Dumnezeule, îți mulțumesc că nu sunt ca ceilalți oameni, răpitori, avari şi nici 
ca acest vameş” (Lc. 18,11). 


Câtă nebunie! Orgoliul său nu s-a mulțumit să se înalțe deasupra întregii naturi 
omeneşti, mai mult decât atât, l-a insultat cu un şi mai mare orgoliu pe vameşul 
care stătea în picioare în acel loc. Ce s-a întâmplat cu celălalt? El nu a răspuns 
injuriilor, nu s-a tulburat auzind acuzaţia adusă, dimpotrivă, a primit ceea ce a auzit 
cu înţelepciune. Și a făcut din săgeata dușmanului său leac şi vindecare, jignirile 
le-a preschimbat în elogiu, acuzaţia în cunună. 


Atât de frumoasă este smerenia, duce la un atât de mare câştig, astfel încât nu se 
lasă doborâtă de jignirile celorlalţi! Şi nici nu se tulbură înaintea nedreptățirilor 
care vin din partea celor ce ne stau în preajmă. Căci pornind de la toate acestea se 
poate culege un mare bine şi de soi ales, aşa cum s-a petrecut cu vameşul. Primind 
jignirile, s-a lepădat de păcate şi, spunând: „Miluieşte-mă pe mine păcătosul”, a 


dobândit îndreptăţirea înaintea aceluia. Şi cuvintele au trecut înaintea faptelor, iar 
vorbele au biruit acţiunile. Unul şi-a pus la vedere dreptatea, postul şi zeciuiala, 
celălalt a rostit numai nişte vorbe spre a se lepăda de toate păcatele. Dumnezeu nu 
a auzit numai, vorbele, ci a privit şi la cugetul cu care le-a rostit, cuget pe care l-a 
găsit smerit şi tulburat, ceea ce l-a făcut să îşi reverse mila şi iubirea sa de oameni. 


Dar nu spun acestea pentru a ne îndemna să păcătuim, ci pentru a ne smeri. lar 
dacă un vameş, cel din urmă dintre oamenii răi, fără să se smerească, ci numai 
arătând o conştiinţă bună când a glăsuit despre păcatele avute şi s-a recunoscut 
drept ceea ce era, şi-a atras atâta bunăvoință din partea lui Dumnezeu, cum să nu 
fie încă şi mai mare ajutorul divin pentru cei care fac cele bune, fără să-şi făurească 
o imagine măreaţă despre ei înşişi? 


De aceea, vă cer, vă rog şi vă îndemn să vă mărturisiţi lui Dumnezeu fără încetare. 
lar eu nu doresc să te arăt ca la teatru înaintea celor ce sunt robi laolaltă cu tine, 
nici nu te oblig să-ţi dezvălui păcatele înaintea oamenilor. Deschide-ţi conştiinţa 
înaintea lui Dumnezeu, arată-i rănile şi cere-i leacurile; arată-i-le nu pentru a 
primi reproşuri, ci pentru a primi vindecare. Căci chiar dacă le-ai păstra sub 
tăcere, acela le cunoaşte pe toate. Spune-i-le, aşadar, pentru a dobândi câştig. 
Spune-i-le lui Dumnezeu, astfel încât, lepădându-te aici de toate păcatele, să 
pleci acolo curat şi eliberat de greşeli, să scapi deopotrivă şi de o neîndurătoare 
mărturisire publică. 


Cei trei tineri fuseseră aruncaţi în cuptor şi îşi dădură sufletul pentru mărturisirea 
credinţei în Domnul, dar chiar şi după dobândirea unor atât de mari şi atât de multe 
merite, ei spun: „Nu ne este îngăduit să deschidem gura. Am devenit pricină de 
ruşine şi ocară pentru robii tăi şi pentru cei ce te slăvesc” (Dan. 3,3). 


Pentru ce îndrăzniți voi să deschideţi gura? Tocmai pentru a spune aceasta, că, 
după cum stă scris, nu ne este îngăduit să deschidem gura şi putem să câştigăm 
astfel bunăvoința Domnului. 


Puterea rugăciunii a întrecut puterea focului, a ţinut în frâu furia leilor, a 
destrămat războaie, a oprit lupte, a făcut să dispară furtuni, a alungat demoni, a 
deschis porţile cerului, a tăiat legăturile morţii, a pus pe fugă boli, a risipit 
defăimări, a ţinut în loc tulburarea cetăților, a făcut să dispară nenorocirile 
venite de sus şi cele provocate de om, într-un cuvânt, rugăciunea a risipit tot 


Aşa cum, chiar de se vor abate asupră-le mii de vânturi potrivnice, copacii ale 
căror rădăcini sunt întinse în adâncime nu se frâng, nici nu sunt doborâţi, fiindcă 
rădăcinile le sunt înfipte cu străşnicie în adâncul pământului, întocmai în acelaşi 
chip se întâmplă şi cu rugăciunile care se înalță de Jos, din adâncul cugetului: 
înrădăcinate temeinic, se vor înălța către cer şi nici o judecată potrivnică nu le 
abate din drum. De aceea a spus şi profetul: „Din adâncuri strigat-am către tine, 
Doamne” (Ps. 129,1). 


Nu vă spun aceste lucruri numai pentru a vă auzi aplaudând, ci pentru ca voi să vă 
dezvăluiți încântarea prin fapte. Dacă atunci când îți arăţi înaintea oamenilor 
propriile nenorociri şi te plângi de nefericirile care te încearcă, resimţi o oarecare 
alinare a durerilor, ca şi cum ai ajunge prin mijlocirea cuvântului să răsufli de 
uşurare, cu atât mai mult, când îl faci pe Domnul tău părtaş la suferinţele sufletului 
tău, primeşti în schimb o anumită stare de bucurie şi multă alinare. Oamenii îndură 
deseori cu greutate pe cel care li se plânge şi li se tânguie, drept care se 
îndepărtează şi îl resping, însă Dumnezeu nu face la fel; dimpotrivă, urmăreşte să i 
te afli în apropiere şi te atrage la sine, chiar dacă îi împărtăşeşti nefericirile tale de 
dimineaţă până seara, ba încă cu atât mai mult te iubeşte atunci şi se apleacă către 
rugămințile tale. 


Tocmai acesta este lucrul pe care l-a dezvăluit însuşi Hristos când spunea: „Veniţi 
la mine toţi cei osteniţi şi împovăraţi şi eu vă voi odihni pe voi” (Mat. 11, 28). Ne 
cheamă, Să nu refuzăm Să-l ascultăm; ne trage la el, să nu fugim; chiar de-am 
avea mii de păcate, să ştim că atunci cu atât mai mult trebuie să alergăm către 
el. Căci pe cei care se află în asemenea stare îi cheamă: „Căci nu am venit să-i 
chem pe cei drepţi spune el - ci pe cei păcătoşi, pentru ca ei să se pocăiască”. lar 
aici este vorba despre cei împovăraţi, cei suferinzi, despre cei îngenuncheaţi din 
pricina mulțimii păcatelor lor. Acesta este şi motivul pentru care este numit 
Dumnezeul mângâierii şi Dumnezeul milostivirilor (cf. IL Cor. 1,8), fiindcă 
această lucrare a sa nu are sfârşit, neîncetat le dă mângâiere şi încurajare celor 
îndureraţi şi celor pătrunşi de strâmtorare, chiar dacă aceştia au mii de păcate. 


Numai să i ne încredințăm, numai să alergăm către el şi să nu renunțăm. Vom 
cunoaşte prin această experienţă adevărul celor spuse şi nimic din tot ceea ce există 
nu ne va putea pricinui suferință, cu condiţia ca rugăciunea să ne fie stăruitoare şi 
profundă. Atunci, printr-o asemenea rugăciune, vom da la o parte orice s-ar 
întâmpla să năpustească asupra noastră. 


Şi ce-i de mirare în faptul că puterea rugăciunii înlătură nenorocirile care se 
abat asupra omului, câtă vreme se vede cum rugăciunea destramă cu uşurinţă 


natura păcatului şi o face să dispară? Aşadar, pentru a ne petrece viaţa prezentă 
cu bine, pentru a reuşi Să fugim din calea tuturor păcatelor care ne încearcă, şi 
pentru a păşi cu încredere înaintea scaunului de judecată al lui Hristos, să ne 
pregătim neîncetat acest leac, la prepararea căruia sunt folosite deopotrivă 
lacrimile, străduinţa, grija şi tăria sufletească, în acest fel, ne vom bucura 
neîncetat de sănătate şi vom dobândi bunurile viitoare, cele pe care fie ca noi toţi 
să le dobândim, prin harul şi iubirea de oameni a Domnului nostru lisus 
Hristos, dimpreună cu care fie mărit Tatăl şi Duhul Sfânt, acum şi pururea şi în 
vecii vecilor. 


Amin. 


(din “Despre necunoaşterea lui Dumnezeu ”, Editura Herald , a celui între sfinţi, 
părintele nostru loan Gură de Aur, arhiepiscop al Constantinopolului) 


